
Ovu knjigu, koja je napisana na temelju svjedočanstva 
Mile Brčića rođ. 1921. godine u Gali — Otok Dalmatinski, 
pripadnika 369. (hrvatske) legionarske divizije i sudionika Bleiburga 
i “križnogputa”, posvećujem svim žrtvama mržnje i nasilja, 
umorenim i nestalim na križnim putovima 
tijekom 1945. godine. 

Novaci"Vražje divizije" 


Jftano ujutro, točno u pet i trideset, baš kao svakog jutra, 
Ulušao je dežurni njemački oficir u baraku i zviždanjem po¬ 
zvao na ustajanje. Zatim je upalio svjetlo i požurio prema 
drugoj baraci. Vani je još bilo mračno i još se dugo neće po¬ 
četi razdanjivati. Kroz vrata koja je otvorio dežurni u baraku 
se nečujno, kao lopov, ušuljao hladan zrak. Kasna je jesen, a 
u Austriji i Češkoj u ovo doba godine nije baš toplo. Vojska 
ne žuri ustati, a nitko je na to i ne tjera, no na postrojavanju 
se moralo biti točno na vrijeme. Mile je uvijek na vrijeme 
ustajao, valjalo je obaviti još dosta zadaća: napraviti krevet, 
dotjerati odjeću, obrijati se, a potom na trčanje i tjelovježbu. 
Dobro je da ovo jutro ne moraju trčati do obližnjeg jezera, ta 

mu se aktivnost od početka nije svidjela. Na kraju tjelovježbe 
svaki je vojnik morao skočiti u obližnje jezero, a zatim trkom 
onako mokar do barake gdje je čekala suha odjeća. Treba voj¬ 
nika čeličiti — govorili bi njemački zapovjednici. 

Već se čuje žamor iz drugih baraka. Pogledao je Mile na 
trenutak kroz zamagljeni prozor, vani je još mrkli mrak. Može 
razaznati samo barake osvijedjene rasvjetom i stražara na ulazu 
koji je hodao u mjestu kako bi se zagrijao. Barake su klasične 
drvene i u svaku se moglo smjestiti po nekoliko desetina. Pro¬ 
teklo je nekoliko mjeseci od početka obuke pa je mogao već na 
temelju iskustva lako predvidjeti današnje radne zadaće. 

Slijedi trčanje i tjelovježba, potom doručak, vojna obuka 
pa možda i teoretska nastava. Poslije ručka može se na spava¬ 
nje ili u grad na pivo, naravno, ako je ostalo još nešto novca 
od siromašne vojničke plaće. Srećom, pivo nije bilo skupo. 
Znali su na gradskoj tržnici tijekom ljeta kupovati na desetke 
kila pomidora. Kad bi na onako sočne i crvene udarila cijela 
desetina, za nekoliko minuta nije bilo više ni jedne - prisjeća 
se Mile tih događaja. 

Sada je već puno lakše. Ali tih prvih nekoliko mjeseci, 
kad su tek stigli na obuku u Austriju, znao je i po dvoje hlača 
poderati. Nije ih, naravno, morao krpati, odmah bi zadužio 
nove. Znao je Nijemac obučiti vojnika. Gotovo svi njemač¬ 
ki zapovjednici bili su korektni na obuci. Teško bi im Mile 
našao neku zamjerku. Nisu imali običaj terorizirati vojnika. 
Ali naši, naši su znali zabušavati da se ni sam vrag toga uvijek 
ne bi dosjetio. A onda opet imaju u jednu ruku i pravo, nisu 
oni svojom voljom došli na obuku, kao što nisu željeli ni ovaj 
prokleti rat za koji ih sada pripremaju. 

Tko zna, možda će i danas na ponovljeno gađanje zbog 
tih zabušanata. Da su odradili jučer kako treba to gađanje, 
ne bi trebali danas. Osobito su u tome znali zabušavati mi¬ 
traljesci. Ne bi htjeli namjerno pogoditi metu nastojeći tako 
izbjeći zaduženje za mitraljez koji zbog težine nitko nije želio 
nositi. Ali neće se više brinuti o tome, zaključio je i nastavio 
namještati vojnički krevet. 

- Ne znam što je s Petrom, još ima dva dana provesti u 
samici - prisjeti se Mile na trenutak svog drugara. 

Petar je iz njegove sinjske krajine, a nakon što je prije pet 
dana podmetnuo nogu zapovjedniku voda koji je pao i raz¬ 
bio nos, i to za vrijeme postrojavanja, na očigled sviju, dobio 
je sedam dana samice samo o vodi. 

-Je za đavla, ne znam što mu je to trebalo, ali kad je tako 
izabrao, neka - ali opet mu ga je nekako u srcu bilo žao. 

Petar je visok, mršav mladić, pomalo mangup, poput 
Hašekova 1 junaka dobrog vojnika Svejka kojem je besmisle¬ 
na ludost militarizma i surovost rata, pa je ismijava u svakoj 
mogućoj prigodi. 

Uvijek bi se izvlačio i izbjegavao obuku na razne nači¬ 
ne. Mili se ponekad činilo da taj ni po noći ne spava nego 
smišlja neke vragolije. Jednom su mu zapovjednici na mjestu 
gdje treba biti zaštitna maska pronašli grožđe i jabuke koje je 
ukrao u obližnjim vinogradima i voćnjacima oko Nikolsbur- 
ga. Njemački zapovjednici su se samo hvatali za glavu. Ali 
ovog puta su mu dobro zapaprili: sedam dana samice samo o 
vodi, e pa, druškane, nije to lako izdržati. Valjda ćeš se sada, 
moj Petre, dozvati pameti. 

Propisno pospremivši krevet, već je bio spreman za izla¬ 
zak, no ostalo mu je još dosta vremena i ne žuri mu se nika¬ 
mo. Drugi iz njegove desetine nisu još ni počeli praviti kre¬ 
vete. Pogledao je ponovno kroz zamagljeni prozor, brišući ga 
rukom. Vani se sada spustila magla, tako gusta da je mogao 
vidjeti samo nekoliko najbližih baraka i svjetla rasvjete logo¬ 
ra. Na poligonu za postrojavanje, koji je bio tu odmah desno 
do barake, još nije bilo ni žive duše. Vojsci se obično nije 
nigdje žurilo te bi izišla točno na vrijeme. Još malo i obuka bi 
trebala završiti, tako ih je jučer izvijestio njihov zapovjednik. 
Kad bi barem mogao kući samo na jedan dan da vidi svoje i 


1 Jaroslav Hašek (1883. - 1923.), češki novinar, humorist i novelist, pisac 
satiričnog djela „Doživljaji dobrog vojnika Svejka". 

najede se domaće hrane. Ali znao je da od toga nema ništa, 
kao i od pustog sanjarenja. Valjalo se pripremiti za početak 
još jednog napornog dana. 

Davno je bio lipanj kada je vlakom iz Zagreba stigao na 
obuku ovdje, u Austriju i Češku koju je Hitler okupirao još 
u proljeće 1939. godine, prisjeća se Mile tih događaja. Do¬ 
putovao je tada u nepoznato s drugim mladićima-novacima, 
rođenim uglavnom 1921. godine iz cijele Nezavisne Države 
Hrvatske. Svi su bili pozvani na redovno služenje vojnog roka. 
Tijekom 1942. godine na istočnom bojištu njemačka vojska 
nije napredovala kako je planirano, a hrvatske i bosanske šume 
sve su se više punile partizanima. U takvim okolnostima Mi¬ 
nistarstvo obrane NDH pozvalo je na služenje vojnog roka i 
Milu. Prijavio se odmah, bez odgode, ionako nije imao izbora. 
Završio je kratku vojnu obuku u Karlovcu i Varaždinu, koju su 
vojni novaci odradili u svojoj civilnoj odjeći, navodno vojne za 
zaduženje nije bilo. Mile je tada bio uvjeren da će biti raspore¬ 
đen u neku od domobranskih postrojbi. Ali grdno se prevario. 
Poslije dva mjeseca dio novaka, nakon obavljenoga liječnič¬ 
kog pregleda u Zagrebu, određen je za obuku u Austriji. Vojni 
novaci koji su bili sinovi jedinci u roditelja raspoređeni su u 
domobranske postrojbe, a oni koji nisu bili te sreće, ili nesreće, 
budući da rat ispisuje čudne sudbine, određeni su za obuku u 
Austriji i stavljeni su pod njemačku komandu (Wehrmacht). 
Pa ti sada reci da ima pravde u svijetu. 

Dobro je da na obuci ima dosta poznatih mladića iz nje¬ 
gove krajine koje je većinom i prije poznavao: Maleš, Po¬ 
ljak, Bilokapić svi iz potkamešničkog sela Gljeva, Simunović 
i Marinović iz Otoka, Kodžoman iz Hrvača, Poljak, Bilić, 
Romac iz Glavica, Karajko... i još mnogo drugih. S njim u 
baraci i desetini je i Jerko Mravak iz njegova sela Gale. 

Vlak koji ih je dovezao na obuku u Austriju bio je samo 
jedan od mnogih što je tih dana i tjedana dovozio vojne no¬ 
vake iz NDH. Centar za obuku u blizini malenoga gradi- 
10 ča Nikolsburga (njemački — Nikolsburg, češki — Mikulov), 

nalazio se na samotnom mjestu izvan naselja. Vjerojatno je 
prije njihova dolaska služio kao ratni logor. Tu se smjestio dio 
hrvatskih novaka, među kojima i Mile. Postojali su i drugi 
centri za smještaj, obuku i izobrazbu u Doellersheimu i Stoc- 
kerau, ovisno o tome koja se faza obuke provodila, tako daje 
i Mile neko vrijeme bio na izobrazbi u tim mjestima. 

Od novopristiglih novaka te od oko dvije tisuće pripad¬ 
nika 369. pojačane pješačke pukovnije koji nisu krenuli na 
istočno bojište, kao i od dijela legionara koji su preživjeli 
istočno bojište i Staljingradsku bitku, tijekom ljeta 1942. 
godine u Stokerau u Austriji formirana je 369. (hrvatska) 
legionarska divizija 1369. (Kroatische) Infanterie-Division/, 
poznata još i pod nadimkom „Vražja divizija “ (njem. Teufels 
— Division ) - nastavljajući tako tradiciju slavne 42. domo¬ 
branske divizije iz Prvog svjetskog rata koja je bila u sastavu 
Austrougarske vojske. 

Zapovjednici, naoružanje, oprema i tehnika bili su nje¬ 
mački, vojnici uglavnom Hrvati, uz manji broj Muslimana iz 
Bosne. Hrvata časnika i dočasnika nije bilo mnogo. Jedan od 
njih bio je i poručnik Boban iz Sinja, kojeg je Mile upoznao 
za vrijeme obuke, dobro je govorio njemački i imao je visoku 
naobrazbu. Divizija je imala u sastavu dvije pješačke pukov¬ 
nije (regimente), 369. i 370., kao i jednu topničku pukov¬ 
niju, te 369. izviđački bataljun, 369. motorno-inženjerijski 
bataljun, 369. protuoklopni bataljun, 369. bataljun veze i 
druge prištapske jedinice, s ukupno oko 14.000 boraca. Za¬ 
povjednik jedinice bio je general Fritz Neidholt 2 . Za vrijeme 
obuke koristio se uglavnom njemački jezik na kojem su se iz¬ 
davale zapovijedi. Temeljna izobrazba, u trajanju od dva mje¬ 
seca, bila je naporna i zahtjevna, prava njemačka disciplina. 

Dok opreme nije nedostajalo, s hranom je bilo kako-ta- 
ko. Istina, ne može se reći da hrane nije bilo, ali poslije na- 


2 General - leutnanta Fritza Neidholta osudio je na smrt Vojni sud u Beo¬ 
gradu i obješen je 27.veljače 1947.godine. 

porne i iscrpljujuće obuke mogla bi se pojesti i dupla porcija. 
Kilogram kruha sljedovao je vojnika za tri dana. Ali vojniku 
su duga tri dana, pa se kruh svako malo štipao, odlamao i teš¬ 
ko bi u koga dočekao drugi dan. Neki su vojnici znali pojesti 
i oguljenu koru krumpira. Nakon završetka temeljne obuke, 
slijedila je specijalistička obuka, ovisno o tome gdje je tko 
raspoređen. Mile je ostao u pješadiji te se specijalizirao za 
minobacač manjeg kalibra, koji su njemačke postrojbe uvijek 
nosile sa sobom, pa tako i pripadnici 369. legionarske divi¬ 
zije. Svaki vod raspolagao je jednim takvim minobacačem 
s devet komada pripadajućih granata. I njegov susjed Jerko 
Mravak, kao i većina novaka iz sinjske krajine, završio je pje¬ 
šadijsku obuku, dok su neki raspoređeni u vezu, artiljeriju, 
vozače ili protuoklopni bataljun. 

Dani su prolazili i malo-pomalo od golobradih mladića 
nastala je elitna postrojba. Ljeto i topli dani, kada su vojni 
novaci stigli na obuku u Austriju, davno su prošli. Bilo je 
negdje božično vrijeme kada je postrojba dočekala kraj obu¬ 
ke. Divizija je bila spremna za ratno djelovanje i gotovo svi 
su se radovali povratku u domovinu, iako su pretpostavljali 
da ih tamo čeka teško razdoblje. 

Toga božičnog dana ratne 1942. godine Mile i njegovi 
suborci ukrcani su ponovno u vlak, ali je ovog puta odredište 
bila domovina. Dio postrojbi 369. legionarske divizije već je 
bio prebačen vlakovima u Zagreb. Raspoloženje u vlaku čini¬ 
lo se puno bolje nego na odlasku na obuku, češće su se čuli 
pjesma, smijeh, raznorazne domaće pošalice. Nove njemačke 
odore bij eštale su na kršnim hrvatskim mladićima. Većina ih 
je bila svjesna da opet, tko zna po koji put u povijesti, Hrvat 
ne ratuje pod svojom zastavom i u svojoj odori. Iako se činilo 
da nisu bili tako zle kobi kao Sven Hassel 3 i junaci njegovih 


3 Sven Hassel - pisac rođen 1917.g. u Danskoj, tijekom II. svjetskog rata 
unovačen je u njemačku vojsku, a potom i raspoređen u kazneni puk. 
Svoja svjedočanstva rata opisao je u više romana: „Legija prokletih", „Ka¬ 
zneni bataljun", „Monte Cassino" ... 

priča, koji su raspoređeni u kazneni puk, kakvih je bilo u 
njemačkoj vojsci, nisu bili ni dragovoljci, već samo obični 
novaci pozvani na redovno služenje vojnog roka. 

Neupućen promatrač lako bi pomislio da se radi o Ni¬ 
jemcima, da se na njemačkoj odori na desnom rukavu nije 
isticao našiven hrvatski grb. 

Mile je sjedio u vagonu s Jerkom i drugim znancima iz 
sinjske krajine. Raspravljali su o kojekakvim događajima, no s 
lica im se mogla iščitati zabrinutost za daljnju sudbinu, pomi¬ 
ješana s radošću povratka u domovinu, ma što ih tamo čekalo. 

- Ništa mi se ovo, prijatelji, ne sviđa da se borimo u tu¬ 
đoj uniformi i pod tuđom komandom. Mislio sam, raspala 
se prokleta Jugoslavija pa ćemo sada stvoriti svoju državu i za 
nju se boriti - započe Stipe razgovor iznoseći iskreno svoje 
mišljenje.Taj kršni mladić ionako nije imao straha ni pred 
čim. 

- Vidiš da nosiš šahovnicu na odori, to znači da ćemo 
se boriti za naše interese - uključi se u razgovor netko od 
prisutnih. 

- Je, je šahovnica, ali nije naša uniforma niti komanda. 
Možda su njemački zapovjednici dobri i stručni, ali nije Hr¬ 
vat gazda u svojoj kući, a kada nisi gazda, crno ti se piše - 
iznese svoj stav Petar podupirući Stipin stav o vojnopolitičkoj 
situaciji u Hrvatskoj. 

-Tiše, tiše malo kad raspravljate o toj temi - upozori ih 
dobronamjerno Mile. 

- Oćemo, Mile, u pravu si - složi se Stipe, ali nastavi go¬ 
tovo istim tonom ne mogavši obuzdati svoju naglu narav - ja 
se ne bi javio kao dragovoljac za istočnu frontu u Rusiju kao 
ovi naši iz 369. pješačke pukovnije, nema tih novaca. 

- Đava će ga znat šta ljude tira u rat i koji im se ideali vrte 
po glavi. Znaš li da su i iz našeg kraja komunisti išli u Španjol¬ 
ski građanski rat, tako su i ovi išli u Rusiju - opet će Petar. 

- Ja samo ne razumin zašto su se Hrvati išli boriti na 
istočni front za taj Staljingrad i bez potrebe gubiti mlade ži¬ 
vote - nastavi Stipe sada tišim glasom. 

- I u mojoj četi imaju dvojica koji su bili ranjeni na Sta- 
ljingradu, jedan je iz Duvna, a drugi, čini mi se, negdi oko 
Dubrovnika. E ti se nikog na svitu ne boje - uključi se i Mile 
u razgovor. 

- Samo šteta! - uzdahne Stipe - trebalo je te momke 
ostaviti u Hrvatskoj da se bore za našu domovinu. 

- Pavelić je proda Dalmaciju Talijanima, naša nas država 
oblači u tuđu uniformu, a đavliji partizani opet se bore za 
Jugoslaviju, crno nam se piše, bojim se - nastave dalje Petar i 
Stipe umovati o vojnopolitičkoj situaciji. 

- Ajte đavlu vi i pulitika, šta ste se toga uvatili ka da ćete 
nešto riješiti - ukori ih Jerko, kojem je već dosadilo njihovo 
umovanje. 

- Božić jeeee ... da je bilo božićovat kod kuće i naist se 
kiselog kupusa i slanine - s uzdahom izvali netko od prisut¬ 
nih u vagonu. 

— I iiiiiii _promrmljaše kroza zube, a jezik im svima 

nekako instinktivno obliže usnice. 

- I da je uz to bilo popit čašu domaćeg crvenog vina - 
uključi se Jerko u razgovor. 

- A onda bi moga naći koju bogatu udavaču. 

- Kad se popije, jezik sam od sebe govori, ne moraš se 
mislit što ćeš reći - dobaci Stipe koji je osim za politiku, uvi¬ 
jek bio spreman i za zdravu šalu. 

- Ha, ha, haaaa - nasmijali su se ostali u vagonu. 

- Moga je on naći divojku i u Austriji - dobaci opet 
netko od prisutnih. 

- Odnija ti đava njiove divojke i ranu, oslabija san deset 
kila - nadoda Jerko i izvadi iz bluze kutiju cigareta koje su 
dobivali na obuci, potom izvadi i šibice te zapali. Lagano po¬ 
vuče dim te ga pusti po vagonu. 

- Eeee, nisu loše ove njemačke cigarete! - progovori Jer¬ 
ko nekako zamišljeno ispod glasa . 

Zapališe i ostali u vagonu te nastaviše s pričama i raz¬ 
govorima kako bi skratili vrijeme i olakšali put. Zapalio je i 

Mile jednu iako nije pušač. Spasile su ga ove cigarete koje su 
dobivali kao sljedovanje. Razmijenio bi ih bez problema za 
komad kruha od kojeg strastvenog pušača - a takvih je bilo 
podosta. 

- Ko zna di nas đava nosi? - upita dubokim glasom Stipe 
prisutne u vagonu okrenuvši razgovor opet na bolnu temu. 

- U rat, u rat, prijatelji, a tamo nikom nije dobro - na¬ 
doda Marko pomalo tužnim glasom. 

- Sto misliš, Jerko, tko će dobiti ovaj rat? - priupita opet 
Stipe. 

- Onaj tko donese živu glavu kući, taj ga je dobio, moj 
Stipe. 

- Kada bi barem brzo završio. 

- Tek je počeo, a kako stvari stoje, nanosit ćemo se ove 
njemačke uniforme - dobaci Mile nekako ispod glasa. 

Iz susjednog kupea jasno se mogao čuti razgovor. Pri¬ 
povijedahu vojnici o svojim obiteljima, ženama, djeci, zano¬ 
snim djevojkama, komadiću polja, konjima i svadbama. Vlak 
je polako nosio svoje putnike i ostavljao iza sebe austrijska 
brda i planine. 

Zeleni pašnjaci uz pitomu rijeku Cetinu, obronci plani¬ 
ne Kamešnice na kojima je kao mladić čuvao stoku, plodni 
galski vinogradi, sve te slike iz bezbrižnih dana djetinjstva i 
mladosti koje svakom čovjeku dolaze u sjećanje osobito u 
danima teškoća, prolazile su Mili mislima dok je sjedio u 
vlaku i putovao u nepoznato. Za druge misli kao da nije bilo 
mjesta u njegovoj glavi. 

- Svi bi pili, niko ne bi kopaaaa... ooooooo .eeee 

uuu...- zapjevali su regruti iz susjednog vagona „sinjsku 
reru“ i tako razbudili ostale putnike. 

- Zaaagreb, Zagreb! - poviče netko od vojnika. 

Odmah svi skočiše na noge i otvoriše prozore kako bi 

mogli bolje vidjeti svjetla glavnog hrvatskog grada. Iako je 
vani bilo hladno, mnogi vojnici proguraše glave kroz otvo¬ 
rene prozore vagona kao da se žele nadisati hrvatskog zraka. 

Vlak je uskoro stigao u Zagreb i u kratkom vremenu ci¬ 
jela vojska i tehnika bili su iskrcani na jedno mjesto. Mile, 
kao i većina vojnika iz sinjske krajine, raspoređen je u 370. 
pukovniju (2. bataljun - 7. četu). 

Već 26. studenoga 1942. godine cijela divizija, sa svom 
opremom, tehnikom i ljudstvom, izvršila je svečano postro¬ 
javanje i mimohod ulicama grada Zagreba. Mnoštvo gra¬ 
đana Zagreba u to božično vrijeme izišlo je na ulice te ih 
pozdravilo. Vrijeme obuke i parade brzo je prošlo, a vremena 
za odmor nije bilo. Započela je ratna četrdeset treća godi¬ 
na i cijela divizija odmah je upućena na ratište. Mile, kao 
i njegova pukovnija, prvo vatreno krštenje imali su u Sunji 
i Sisku. Slijedile su borbe na Kozari, a potom su upućeni u 
Grmeč. 

Borbe s partizanima vodile su se gotovo svakodnevno, 
a vojnici su nizali ratna iskustva. Nakon okršaja u Grmeču, 
postrojba je upućena prema Glamoču. Iz borbi koje su prola¬ 
zili uglavnom su u svom ratnom dnevniku bilježili pobjede, 
iako je bilo poginulih i ranjenih pripadnika postrojbe. Smrt, 
ranjavanje, studen i napori bili su način života koji su morali 
prihvatiti i prilagoditi se suludim ratnim događanjima. 

Od Drvara do Glamoča 


Jj^an je bio dobrano na izmaku, a sunce toga dana gotovo 
i^nije ni izišlo. Činilo se da se i ono umorilo od gledanja 
ratnog užasa i skrilo iza sivih, tmurnih oblaka koji su sva¬ 
kodnevno sipali snježne pahuljice načinivši bijeli prekrivač za 
bosanski krajolik. Već je gotovo pao mrak kada je Milina četa 
stigla na domak nekog sela koje se nalazilo na putu od Dr¬ 
vara prema Glamoču. Studeni vjetar koji je puhao sa sjevera 
uvlačio je hladnoću sve do kostiju. Iako je imao rukavice, 
prsti na desnoj ruci kojom je pridržavao remen puške gotovo 
su mu promrzli. 

Osjećao je umor u nogama i tijelu od dugog pješače¬ 
nja pod teškom opremom, a hodanje po dubokom snijegu 
i hladnoći bilo je dvaput teže nego u normalnim uvjetima. 
Kretali su se u tišini jedan za drugim. Nitko ništa nije go¬ 
vorio, samo se čulo škripanje svježeg snijega pod brojnim 
vojničkim čizmama. Izmoreni i promrzli nisu imali želje ni 
sa kim riječi progovoriti. Išli su samo naprijed, udubljeni u 
svoje misli i sanje koje vode u drugi, ljepši svijet, kakav ovaj 
zasigurno nije. Mile je pojeo i zadnji bombon što gaje imao. 
Daju ih svakom vojniku kada je ovakvo hladno. Vraća ener¬ 
giju organizmu u ovoj hladnoći, tako su im rekli, a i Mili se 
čini da u tome ima istine. Kad su ugledali selo pred sobom, 
odmah su odahnuli. Malene kućice i štale bile su pokrivene 
snijegom i sve je odisalo nekim čudnim mirom i tišinom. 
Nakon što su ušli u selo, rijetki su se mještani usudili izići iz 
kuće, što zbog hladnoće, što zbog straha. 

Zapovjedništvo je odmah dogovorilo smještaj u kuća¬ 
ma i štalama. Mnogi su mještani možda u sebi i negodovali, 
ali tko je smio što reći. Milina desetina smjestila se u štalu 
na kraju sela, koja se sastojala od jedne prostorije. Tjerani 
hladnoćom i vjetrom, brzo su ušli unutra, a dvadesetak ovaca 
preplašeno se zbilo u jedan kut štale. Mile je, kao i ostali 
njegovi suborci, odmah sa sebe skinuo ratnu opremu, skupio 
je sijena i na podu sebi načinio ležaj. U jednom kutu na zidu 
visjela je petrolejska lampa čije se slabo svjetlo jedva vidjelo 
s ulaznih vrata. Umjesto peći, prostoriju su grijale ovce pa se 
umornoj vojsci nije činilo tako hladno. 

- Nema ništa bolje od vatre kada se čovjek ovako smrzne 
i umori, a da imamo peć, mogli bi i odjeću osušiti. Ovako, 
grij se uz smrdljive ovce - dobaci pomalo u šali jedan vojnik 
iz Miline desetine. 

- Bolja je od toga dobra rakija, a osobito onom koji je 
voli - uključi se Mile u razgovor. 

- Samo đava će je dat, moj Mile - nasmije se Stipe, mla¬ 
dić iz sela Otoka odmah do Milinog. 

Bio je to visok krupan mladić koji se nije ničega bojao, 
pravi gorštak. Na zaduženju je imao mitraljez MG-34 i lako 
se nosio s njegovih dvanaest kilograma. Štoviše, kada su osvo¬ 
jili neko partizansko skladište uzeo je i laki mitraljez češke 
proizvodnje koji mu se svidio pa je od tada nosio dva. Zbog 
njegove hrabrosti, svi su ga cijenili. Istina, Mile ga jednostav¬ 
no nije mogao razumjeti zašto nosi dva mitraljeza te ga je 
često odvraćao od toga govoreći mu da baci taj mitraljez i ne 
tare badava svoj život kao da rat ovisi o njima dvojici. 

- Možda ima rakije po selu, da je bilo upitat hoće li 
prodat - predloži jedan vojnik kojem se očito svidjela ova 
tema. 

- Ovo je sigurno srpsko selo kad su nas teška srca primili. 
Zato ležite tu i nema više izlaženja. Odmorite se i naspavajte 
jer đava niti ore niti kopa, nego gleda čovjeka uvaliti u kakvu 
napast - naloži im oštrim glasom zapovjednik desetine. 

Nešto su na brzinu pojeli, uglavnom konzerve i malo 
kruha, toliko tvrdog da bi i vuk na njemu polomio zube, 
a zatim su polegli po sijenu i gotovo odmah zaspali. Ispred 
svake kuće ili staje gdje su bili smješteni postavljene su straže. 

Činilo se da će noć okovana snijegom i studeni proteći 
mirno — ali nije bilo tako. 

U jednoj od susjednih kuća pet partizana je ostalo u 
potkrovlju. Izgleda da se nisu uspjeli izvući na vrijeme, prije 
dolaska Pete i Sedme čete 370. pukovnije ili su možda na¬ 
mjerno ostali. 

Vojska je ušla u kuću i nitko ništa sumnjivo nije primije¬ 
tio, a kako su bili umorni, odmah su pozaspali rasuti po podu 
kuće. Stražar je naložio u peći dobru vatru i stao ispred vrata. 

Partizani u potkrovlju nisu spavali, čekali su povolj¬ 
nu priliku za bijeg. Iskoristivši pogodan trenutak, bacili su 
ručnu bombu kroz otvor u potkrovlju ispod stražara koji je 
stajao tik do ulaznih vrata. Snažna eksplozija odjeknula je u 
tihoj noći, a stražar je na mjestu bio mrtav. Partizani su brzo 
poskakali s prozora u potkrovlju u duboki snijeg. Odmah su 
uzeli mitraljez od poginulog stražara i nastavili trčati prema 
šumi. Zadnji partizan koji je skočio malo se pokliznuo, a je¬ 
dan od vojnika koji je stigao do vrata uhvatio ga je za odje¬ 
ću i snažno povukao unutra. U tom trenutku partizani su iz 
mitraljeza raspalili po ulaznim vratima kuće i smrtno ranili 
još jednog vojnika. Nakon kratke paljbe brzo su pobjegli u 
obližnju jelovu šumu. Cijela je Sedma četa odmah bila na 
nogama, ali uzalud, partizani su već daleko odmaknuli. Mile 
je kao i ostali iz desetine zalegao ispred štale u duboki snijeg 
i čekao. Opet je zavladala tišina, a zbog snijega na zemlji vi¬ 
djelo se gotovo kao po danu. Nisu još ni saznali da su dvojica 
njihovih suboraca ubijena. Od partizana više ni traga. Naj¬ 
veći je problem što ne mogu na spavanje u štalu, a do jutra 
je još dosta vremena.Trebalo je strpljivo izdržavati i trpjeti 
hladnoću. Sada se i prokleta magla, tiho kao kradljivac, po¬ 
čela spuštati i zavlačiti među seoske kuće. 

Ujutro, kada se razdanilo, njemački zapovjednik bio je 
strašno ljut. Izgubio je dvojicu vojnika. Na odlasku iz sela 
zapovjedio je da se sve kuće i štale zapale za kaznu što su 
mještani skrivali partizane i surađivali s njima, a dvojica su 
vojnika u napadu i poginula. Kad je Sedma četa 370. pukov¬ 
nije - 369. legionarske divizije nastavila kretanje prema Gla- 
moču, selo je bilo potpuno u plamenu. Veliki plameni jezici 
mogli su se vidjeti izdaleka, a crni dim što se uzdizao visoko 
u nebo spajao se s tmurnim, sivim oblacima, pa se činilo kao 
da se dim ne diže od zemlje prema nebu, nego se spušta iz 
tih sivih i tmurnih oblaka prema zemlji. Započeo je još jedan 
ratni dan, nastavljajući ispisivati tužne ljudske sudbine smrti, 
patnje i stradanja. 


* * 


* 


Veljača je 1943. godine, a zima je u Bosni bila natpro¬ 
sječno hladna, snijega je posvuda u izobilju. Moglo je biti 
oko devet sad ujutro kada se Drugi bataljun 370. pukovnije 
približavao Glamoču. Snijeg je bio dubok i do metra, a cesta 
slabo prohodna, što je otežavalo kretanje. Daje barem cesta 
bila utabana, lakše bi se hodalo. Ali tko će pametan hodati 
po ovakvom ledu i snijegu. Samo vojnik i gladan vuk. Sa svih 
strana Glamočko polje okruženo je visokim planinama koje 
se dižu i više od dvije tisuće metara nad morem, pa u ovom 
području vlada planinska klima s kratkim, sušnim ljetom i 
dugim, snježnim i surovim zimama, kakva bijaše i ova ratne 
1943. godine. Mile je saznao od jednog dočasnika - Hrvata 
daje prije rata na ovom području živjelo najviše Srba, gotovo 
80 posto, a Hrvata je bilo negdje oko 1400. Do 1942. godine 
gotovo su svi Hrvati napustili Glamoč, tu malenu bosansku 
varošicu koju su osvajale i napuštale razne vojske. 

Svi su željeli što prije ući u gradić kako bi uz vatru osušili 
mokru odjeću, pojeli i popili nešto toplo te malo predahnu¬ 
li. Hodanje kroz dubok snijeg zahtijeva mnogo snage, oso- 

bito kada na sebi vučeš naoružanje i drugu vojnu opremu. 
A oprema i oružje koju je vojnik 369. legionarske divizije 
morao nositi nije nikada bila lakša od trideset kilograma. 
Kad su stigli gotovo do samog ulaza u grad, dočekalo ih je 
gadno iznenađenje. Partizani koji su odavno bili ukopani na 
brežuljcima oko grada otvorili su žestoku paljbu po njima. 
Odmah je nekoliko vojnika palo ranjeno u snijeg koji se oko 
njih ubrzo zacrvenio od krvi što je tekla iz rana. 

Mile, kao i drugi vojnici, nije gubio vrijeme. Jedini po¬ 
godan zaklon koji se u tom trenutku mogao pronaći bilo je 
muslimansko groblje udaljeno jedva desetak koraka. Legao 
je brzo bez razmišljanja u duboki snijeg iza jednog kamenog 
nadgrobnog spomenika, a drugi njegovi suborci onako kako 
se tko snašao. Puščana zrna koja su fijukala oko njih nisu da¬ 
vala puno vremena za razmišljanje. Najvažnije je bilo odmah 
zakloniti se i ne biti laka meta neprijateljskim strijelcima. 

- Ne štede municiju - dobaci Mile Jerku koji se skrio 
desno iza nadgrobnog spomenika. 

- Pazi, Jerko, da te ne potegne mrtvac u grob - našli se 
Stipe koji je zauzeo sličan zaklon. 

- Ne boj se mrtvih, nisu nikom naštetili, nego gledaj ti 
da tebe partizani ne uture u grob. 

Ležali su tako u hladnom snijegu i s vremena na vrijeme 
zapucali prema partizanskim položajima, a njihovi suborci 
koji su zauzeli povoljnije položaje također su žestoko uzvra¬ 
tili. 

Srećom, brzo su osposobljeni laki minobacači koji su po¬ 
gađali neprijateljske položaje, ali bez većeg uspjeha. Partizani 
su bili dobro utvrđeni u dubokim rovovima, a činilo se kako 
im ni municije ne nedostaje. 

Nakon nekoliko sati žestoke borbe, zapovjednik bata¬ 
ljuna zaključio je da će teško osvojiti grad pa je radiovezom 
pozvao u pomoć tenkove. 

Tenkovska jedinica bila je u blizini Glamoča te im nije 
trebalo puno vremena da se uključe u borbu. Tri njemačka 

tenka Panzer IV 1 pristigla su u pomoć borcima. Odmah po 
dolasku otvorili su vatru iz bogatog arsenala oružja te su brzo 
napredovali prema utvrđenim neprijateljskim položajima. 
Partizani se nisu povlačili, dapače, otvorili su žestoku paljbu 
po tenkovima, bacali su na njih razna zapaljiva sredstva i ruč¬ 
ne bombe. No sva upotrijebljena sredstva nisu puno omela 
teške ratne strojeve, koji su se odlučili na drukčiju taktiku. 
Jednom gusjenicom ušli su u rovove te tako nastavili kretanje 
u liniji kako bi istjerali partizane. Uvidjevši da ne mogu odo¬ 
ljeti snažnom napadu tenkova i pripadnika Drugog bataljuna 
koji su iskoristili pogodan trenutak te došli na domak parti¬ 
zanskih položaja, otvarajući po njima žestoku vatru, partizani 
su počeli napuštati položaje i bježati u obližnju šumu. Nakon 
tri sata teških borbi pripadnici Drugog bataljuna ušli su Gla¬ 
moč, a tu su dočekali i noć smjestivši se u kuće i štale koje su 
još ostale čitave. 

Na vatri se sušila mokra odjeća, a uskoro je stigao i topli 
obrok. Napunio je Mile punu porciju toplog graha i pripre¬ 
mio komad kruha. Promiješao je nekoliko puta žlicom po 
porciji. Dobro je, zapao ga je i dobar komad suhog mesa i 
kobasice. I prihvatio se jela kao i ostali iz njegove desetine. 
Nitko ništa više ne govori, samo se čuje pucketanje vatre i 
grebanje žlica po porcijama. Topli grah brzo je zagrijao pro- 
mrzlo tijelo. E, ovo je bilo dobro poslije naporna dana i po 
ovoj hladnoći. Eto, to su ti trenuci za koje živi svaki vojnik. 
Nije ih više briga što će biti, koliko će trajati rat, ni za ovu 
studen ni za vražje partizane. Sada prevladavaju one optimi¬ 
stične misli - preživjet će sve. Preživjet će sve nedaće, dat će 
Bog i sve će ovo prebroditi. Kako je gladnu čovjeku malo po¬ 
trebno da bude zadovoljan! Sjetio se Mile na trenutak priče iz 


4 Prema mišljenju vojnih stručnjaka, najbolji njemački tenk u II. svjetskom 
ratu. Prema nekim procjenama proizvedeno je oko 9000 primjeraka ovog 
tenka. U početku je bio namijenjen protupješačkoj borbi, a kasnije je 
prenamijenjen za protutenkovsku borbu. 

svog kraja, kada se jedne prigode susjed koji nije živio u izo¬ 
bilju dobro najeo, a onda onako zadovoljan, izvalio naglas: 

- E je lip ovaj život... 

Lijep je život, lijep, samo da nije ovog prokletog rata. 
Potom je jedan vojnik nabacio nekoliko suhih drva na vatru 
koja se u tren raspali i bolje osvijetli malenu bosansku potle- 
ušicu, što je baš kao u bajci pretvori odjednom u najugodnije 
mjesto na svijetu. Završio je Mile sa svojom porcijom, podi¬ 
gao je glavu i pogledao oko sebe. Svi su već pri kraju, stružu 
porcije po dnu. A onda bi se valjalo zavući u deke blizu vatre 
i odmarati, pričati sa suborcima ili spavati i zaboraviti na sve. 
Ali ne možeš protiv misli, nadolaze, naviru, na stotine njih, 
baš kao rojevi pčela i opsjedaju te. Mile se zagledao u vatru 
i sa sjetom se prisjetio vatre na kućnom ognjištu uz koju je 
blagovala njegova mnogobrojna obitelj. Sto je sad s njima, to 
sam Bog zna. 

Noću su oko Glamoča gusto postavljene straže. Na jedno 
od stražarskih mjesta određen je i Mile. Samo mu je još to 
trebalo, ali što se može. 

Straže su raspoređene oko grada kako bi se izbjegli even¬ 
tualni napadi partizana koji se nisu lako mirili s gubitkom 
Glamoča. Mile je na stražu raspoređen oko dva sata iza po¬ 
noći. Stražarsko mjesto bilo je podalje od grada, noć hladna, 
snijeg dubok i poslije napornog dana san je lako zatvarao 
očne kapke pa su se iz tog razloga i straže brzo izmjenjivale. 

Kad je izvršena smjena straže, Mile je ostao sam na stra- 
žarskom mjestu na domak obližnje šume. Nitko u njegovoj 
jedinici nije volio na stražu, pa ni on. Znao je da je to odgo¬ 
vorna zadaća o kojoj ovise i životi njegovih suboraca. Odmah 
je u blizini stražarskog mjesta skupio jedan naramak sasječe¬ 
nih jelovih grana, razastro ih po snijegu, a preko njih deku 
koju je ponio sa sobom. Jelove grane lako je skupio budući 
da je na tom mjestu bilo mnogo porušenih jela koje su posje¬ 
kli (vjerojatno za ogrjev) talijanski vojnici koji su bili u gradu 
prije partizana. 

Namjestivši tako ležaj, ispred sebe je postavio mitraljez 
MG-34 ( maschinengeivehr ) koji je gotovo obavezan na stra- 
žarskim mjestima, a do sebe je stavio i jednu ručnu bombu. 
Pozicija na kojoj je bilo njegovo stražarsko mjesto činila se 
idealnom da se s nje kontrolira prilaz gradu. A i noć je zbog 
snijega dosta svijetla, vidi se gotovo kao po danu. 

Zatvarač mitraljeza odmah je potegao u zadnji položaj i 
ubacio metak u cijev kako bi ovo moćno oružje, čija je brzi¬ 
na paljbe 800 do 900 metaka u minuti, bilo spremno. Mile 
je imao puno vjere u ovo njemačko oružje visoke kvalitete. 
Istina, u jedinici imaju i nove mitraljeze MG-42, čija je brzi¬ 
na paljbe 1550 metaka u minuti, a i cijev mu mogu iskusni 
vojnici zamijeniti za tridesetak sekundi. Ipak je najviše volio 
nositi pušku K98k 5 , koju je i dužio, a mitraljeze neka nose 
kršniji momci od njega. S partizanima nikad nisi bio načisto 
jer su često znali iznenaditi neoprezne stražare, zato je trebalo 
biti maksimalno oprezan i budan. Bilo je jako hladno te noći. 
Iako je bio dobro odjeven, hladnoća se uvlačila u kosti, a 
najviše su zeble ruke u prilično tankim rukavicama koje su se 
malo namočile od snijega i na prstima skrutile. Ništa se nije 
čulo osim hladne tišine u zimskoj noći. Utihnuo je i udaljeni 
žamor iz Glamoča. Umorna vojska zaspala je po kućama i 
štalama, ovisno što je koga dopalo. 

Sa stražarskog mjesta pucao je dobar pogled po okolini, a 
zakrivala su ga visoka i gusta stabla jela u čijoj se sjeni stražara 
teško moglo primijetiti i iznenaditi. Duboki snijeg pokrivao 
je šume i okolne brežuljke, pa je i Mile vjerovao da mu se 
kroz tako dubok snijeg teško može tko približiti, a da ga on 
na vrijeme ne čuje ili uoči. Ako pak netko i priđe, mitraljez 
je bio spreman. 


5 Najpoznatija puška iz Mauser porodice, koja je prvi put ušla u upora¬ 
bu 1898.godine pod nazivom Gewehr 98. Modificirana verzija K98k 
(karabin mode -1898, Kurz - njem. -skraćeno)uvedena je u Wermacht 
1935.g.,gdje je prihvaćena kao standardna puška u pješaštvu. S malim 
izmjenama, poznata je i kao M48 ili “tandžara”. 

Nakon naporna dana koji se sastojao od dugog pješa¬ 
čenja te iscrpljujuće borbe oko ulaska u Glamoč, osjećao je 
umor i san ga je pokušavao svladati. Oči su mu se same za¬ 
tvarale. Znao je da mora ostati budan jer je san poguban i 
opasan isto koliko i partizani. Da ne bi zaspao, stavljao je 
često hladni snijeg na lice. 

Najednom tišinu snježne noći prekinu zvukovi iz okol¬ 
nih šumaraka. 

Začulo se lomljenje suhog granja i hodanje po dubokom 
snijegu, a zvukovi su dolazili sve bliže i bliže... i bivali su sve 
jači ... 

- Partizani! - prozbori onako u sebi - odmah lagano 
prisloni mitraljez na rame te širom otvori oči kako bi uočio 
nepozvana gosta. Buka, lomljava granja i kretanje kroz snijeg 
bivalo je sve jače i bliže stražarskom mjestu. 

Mile je snažno stiskao mitraljez, a palac se nemirno še¬ 
tao po hladnom okidaču. Nije želio odmah zapucati kako ne 
bi bez razloga dizao na uzbunu umornu vojsku koja je već 
odavno zaspala. 

Ali buka i lomljava granja bivala je sve bliža i snažnija ... 

Nije se više moglo čekati, naciljao je u tom smjeru i pote- 
gao okidač. Noćnu tišinu proparao je mitraljeski rafal. 

Ta-ta-ta-ta-ta-ta . 

Mitraljez MG-34 brzo je praznio municiju i odbacivao 
prazne čahure po okolnom snijegu. 

Kada je Mile prekinuo paljbu, sve je utihnulo, ništa se 
više nije micalo niti su se čuli zvukovi. 

I u Glamoču se dobro čula pucnjava i sva je vojska od¬ 
mah bila na nogama. Priprema straže brzo je dotrčala do 
Mile i zauzela položaje. 

- Sto je bilo, Mile? - upitaše ga zadihani suborci iz dese¬ 
tine koja je bila u pripremi straže. 

- Nešto je naišlo, ne znam ni ja što je bilo - odgovori 
Mile pomalo zadihan i uzbuđen. 

- Izgleda da se ništa više ne čuje - prošapta razvodnik straže. 

- Da su partizani, sigurno bi zapucali, ili si im možda do¬ 
bro zapaprio pa su pobjegli - prokomentira jedan od vojnika. 

Nakon što ih je detaljno obavijestio o razlozima pucnja¬ 
ve, nikome nije padalo na pamet da nešto poduzima. Jutro je 
uvijek pametnije od večeri pa se čekala zora za daljnju akciju. 
Svi su nekako bili nestrpljivi, a osobito oni vojnici koji nisu 
bili određeni na stražu i umjesto da spavaju, bili su na hlad¬ 
noći i snijegu. 

Mile je bio donekle zadovoljan ovakvim ishodom: umje¬ 
sto da bude sam na stražarskom mjestu, sada je cijeli bataljun 
bio na nogama pa se lakše i bezbrižnije mogla čekati zora. 
Ali noć nikako da prođe, a tako je uvijek u životu kad nešto 
čekaš. 

Napokon je svanulo. Oprezno i polako nekoliko vodova 
uputilo se u smjeru pucnjave i odmah su u obližnjem šumar¬ 
ku primijetili tragove krvi, a nekoliko koraka dalje beživotno 
je ležao noćni posjetitelj. Bio je to vol čije je truplo nepo¬ 
mično ležalo u snijegu. Na tijelu životinje jasno su se vidjele 
prostrijelne rane. 

Vidjevši što je bio razlog noćne pucnjave i uzbune, vojnici 
koji su na snijegu i hladnoći proveli noć, i to samo zbog zalu- 
taloga bosanskog vola, dopustili su sebi pokoju psovku naglas 
na račun onoga koji im je uskratio ono malo zaslužena sna. 


26 




Operacija “Weiss” 


Operacija "We\ss" 

# otovo u cik zore Drugi bataljun 370. pukovnije od Malo- 
vanskog polja krenuo je prema mjestima Prozoru i Jabla- 
nici. Četrdeset treća je godina, početak ožujka. Zima se samo 
kalendarski bližila kraju, a na visokim bosanskim planinama 
bijelio se snijeg i činilo se kao da hladnoća neće nikada pre¬ 
stati. Na bosanskom ratištu u tijeku je bila još jedna velika 
ofenziva. Nijemci su joj dali ime ,,Weiss“ -„bijeli slučaj", a 
partizani „Bitka za ranjenike". Osim 369. hrvatske legionar¬ 
ske divizije - zvane „Vražja divizija", u borbe su uključene i 
brojne druge njemačke (7. SS divizija „Prinz Eugen" bila je 
udarna snaga), talijanske, ustaške, domobranske i četničke 
jedinice. Mili i njegovim suborcima bilo je svejedno je li po 
redu treća ili četvrta ofenziva, zvala se ovako ili onako, ratni 
dan s ofenzivom ili bez nje bio je gotovo identičan. 

- Sta ti se čini, Stipe, je li ovo treća ili četvrta ofenziva? - 
upita Mile svog suborca. 

- Đava će je znat, moj Mile, ajme nama i jadnom narodu 
kuda sve ove vojske prođu. 

- Dobro govoriš, teško je vidit i jednu kuću da je čitava, 
a mrtvih ima ni broja im se ne zna. 

-Jesi li vidio, Stipe, niko ni mrtve više ne ukapa. 

- A što ćeš vidjeti, nema tu ništa dobra, niti rat donosi 
kome koristi, osobito nama malim i siromašnim ljudima. 

Prema Prozoru i Jablanici kretali su se uglavnom šum¬ 
skim i planinskim putovima. Partizani su neprestano napa¬ 
dali iz zasjeda pa je bilo u takvim napadima i ranjenih. Vješto 

su to činili, nisu se upuštali u ozbiljnu borbu, postavljali su 
iznenadne zasjede, ispalili bi nekoliko metaka pa bi se po¬ 
vukli, i tako sve do na domak Prozora. Prozor je gradić u 
podnožju Makljen-sedla na putu iz doline Vrbasa u dolinu 
Neretve. Prije početka rata u njemu je živjelo oko tisuću sta¬ 
novnika. U tursko doba bilo je to trgovačko mjesto. Tijekom 
veljače 1943. godine vodile su se tijekom ofenzive u zoni Pro¬ 
zora žestoke borbe. 

Talijanska i njemačka artiljerija, a posebno avijacija, tih 
dana neprestano je bombardirala Prozor i Jablanicu. Snažne 
eksplozije bombi i granata mogle su se nadaleko čuti. Pro¬ 
zor su već nekoliko puta od početka rata partizani osvajali, 
a potom gubili. Snažne borbe proteklih dana vođene su oko 
Prozora, pa nitko više nema vremena ni mrtve pokopati. Na 
jednoj uzvisini na putu prema Prozoru naiđoše na stravičan 
prizor koji Milu i njegove suborce ne ostavi ravnodušnim. 
Stotine mrtvih tijela u njemačkim i partizanskim uniforma¬ 
ma beživotno ležahu gotovo izmiješane na bojnom polju. 

- Sigurno je bio juriš kada su ovako izmiješani. Sto ti 
misliš, Mile? - upita Stipe. 

- Ovo nije bilo davno kada ih još niko nije pokopao - 
zamišljeno će Mile ne skidajući pogled s jeziva prizora. 

- Možda ovde ima mrtvih iz naše 369. pukovnije, iako ne 
vidim odavde nigdje šahovnicu na rukavu. Vidiš li ti šta, Mile? 

- Ne vidim ništa, Štipane. Nema tu više nikome pomoći, 
naše će valjda pokopati, a neće onda ni partizane ovako osta¬ 
viti, valja sve mrtve pokopati. 

Zapovjeđeno je da se ne zaustavljaju kod mrtvih tijela, 
već da nastave odmah prema Prozoru. 

Nakon sata pješačenja stigli su na domak Prozora, a četa 
u kojoj je bio Mile odmah je bez predaha započela ulazak u 
gradić. Partizana u mjestu gotovo nije ni bilo, ali su s okolnih 
brežuljaka i iz šuma koje ga okružuju otvarali žestoku vatru. 
Mile je među prvima iz Druge čete ušao u Prozor. Kretao 
se oprezno, kao i ostali, sa spremnim oružjem. Na trenutak 

mu pogled okrznu na zemlji nečiju potkoljenicu s cipelom 
koja ležaše podalje od ostatka čovjeka. Mjesto bijaše sabla¬ 
sno i jezovito: na desetke partizanskih konjskih zaprega bijaše 
razasuto po mjestu, uginuli konji beživotno su ležali ispred 
zaprega, pogođeni avionskim granatama. U svakoj zaprezi 
bila su po tri-četiri mrtva tijela partizana, svuda po gradu 
ležahu beživotno ljudska trupla, ostaci ljudskih ruku, nogu, 
životinjske lešine koje su već počele zaudarati. Partizani su se 
iz grada povukli prije napada pa su vjerojatno u žurbi i pod 
neprestanim bombardiranjem ostavili mrtve. Na svakom 
mjestu osjećao se taj užasni zadah smrti. 

U Prozoru nije bilo više traga životu. Ovdje je smrt snaž¬ 
no zagospodarila nad životom. Mogu se vidjeti samo poru¬ 
šene i zapaljene kuće iz kojih se još dizao crni dim, te svuda 
sami prizori smrti i užasa kakav prati sva ratna događanja u 
kojima ljudski život nema posebnu vrijednost. 

Kako nije bilo potrebe za daljnjim zadržavanjem u Pro¬ 
zoru, po zapovijedi se odmah krenulo prema Jablanici. Ali 
dalje se cestom ne može. Partizani su se mudro dosjetili pa 
su posjekli ogromna stabla bukve i kestena, koja su popadala 
po cesti od Prozora do Jablanice. Kretanje se moralo nastavi¬ 
ti šumskim putovima. Nije bilo lako, ratna oprema i oružje 
pritišću umorne noge, ali mora se dalje. 

Napredovanje prema Jablanici nije teklo bez problema. 
Partizani su iz okolnih šuma i brda neprestano napadali, ali 
bez većeg uspjeha. Jasno se može čuti kako se svuda okolo 
vode žestoke borbe u kojima sudjeluju mnogobrojne jedini¬ 
ce. Nakon dosta muke napokon su stigli do mjesta Jablanice. 
Oprezno se ulazilo u maleno mjestašce, ali u njemu gotovo 
nema nikog. Partizani su se već prije povukli, a ono malo što 
ih je ostalo, branilo je Jablanicu iz okolnih brda i šuma. Ma 
nisu je zapravo ni branili, samo su usporavali kretanje i davali 
do znanja da su još tu negdje. 

Mile sa svojom četom opet među prvima ulazi u mjesto. 
Jablanica, kao i Prozor, porušena je u njemačkom i talijan- 

skom bombardiranju, a ono malo kuća što je ostalo čitavo 
poravnala je artiljerija. Svuda po mjestu leže mrtva tijela. 
Mnogo je konjskih zaprega u kojima leže tijela poginulih 
partizana koje u povlačenju vjerojatno nisu mogli pokopati 
ili povesti dalje. Od živih mještana ostao je samo jedan brico 
musliman. Kad je ugledao vojsku, izišao je iz svoje brijačnice 
koja nekim čudom nije bila oštećena u bombardiranju. 

- Ljudi, ja sam jedini živi ovdje! - povikao je brico po¬ 
malo uplašenim glasom. 

- Ne boj se, nećemo ti ništa! - doviknuo mu je netko od 
vojnika. 

- Sto je s ostalima, ima li još živih? - upitaše ga ponovno. 

- Pobjegli su s partizanima ili su poginuli, a ja evo nisam 
htio bježati iz svoje kuće, pa što Bog da. 

- Dobro si i napravio - uzvrati mu zapovjednik voda. 

Pustili su bricu da se vrati u kuću svojim problemima, 

a kako je već bilo negdje oko tri popodne, u Jablanicu je 
stigao i ručak. Mile, kao i većina njegovih suboraca, iako to¬ 
liko gladni da bi pojeli i smrznutog vuka, nisu marili za jelo. 
Pogled na mrtva i unakažena tijela, te svuda po mjestu razba¬ 
cane ljudske udove, prizori su koji nisu nikom otvarali apetit 
niti poticali želju za jelom. 

- Odnijo đava kuhinju i onog ko je zapovidio da se sada 
doveze hrana - poviče dubokim glasom Petar. 

- Jesi li ti, Mile, uzeo išta hrane? - upita Stipe. 

- Ne bi, Štipane, da nisam ništa okusio deset dana, imam 
malo konzervi i kruha pa ću kasnije. 

- Ma vidi ono dvoje iz našeg voda kako žderu. Kako se 
đavlijin ljudima da kad sve ovo vide. 

- Ajmo mi dalje, Stipe, da ne gledamo više ove leševe, 
čini se da su već počeli i zaudarati. 

- Vidiš, Mile, nema ni žive duše, a čuo sam da je općina 
Jablanica prije rata imala oko tri tisuće stanovnika. 

- Koliko je bilo Hrvata od tog broja? - znatiželjno će 
Mile. 

- Ne znam točno, najviše je bilo muslimana, ali nisam ti 
ja učitelj povijesti - nasmije se Stipe. 

Brzo su krenuli dalje priključivši se začelju čete. Na izlazu 
iz Jablanice nalazila se stara vojarna, vjerojatno još iz doba 
Austro - Ugarske. Kada su ušli u dvorište vojarne, dočeka ih 
jeziv prizor. U krugu, kao i u samom objektu, posvuda leža- 
hu mrtva tijela talijanskih vojnika, bilo je tu više od tisuću 
mrtvih koje su poubijali partizani vjerojatno prije dan-dva 
dok su se povlačili iz mjesta. 

Prema položaju kako su ležali leševi talijanskih vojnika 
dalo se zaključiti da su ih partizani vjerojatno zarobili, a po¬ 
tom poubijali. 

- Vidiš li ti, Mile, ovog jada kako ljudi iz Italije ostaviše 
svoje živote - tužnim će glasom Stipe. 

- Priča se da su partizani otkrili lozinku i tako prevarili 
stražare - dobaci mu Mile. 

- Reče naš zapovjednik da ima mrtvih preko tisuću. 

- A ima li, Štipane, itko živ? 

- Nema, moj Mile, ni ptice na grani, sve su poubijali. 

- Takav je ovaj rat, moj Štipane, ima i partizana mrtvih 
svuda po mjestu, što ih je poubijala njemačka i talijanska 
avijacija, ni broja im se ne zna. 

- Dobro govoriš, rat je rat i niko nikom nije brat. 

— Niko nikom, pravo govoriš. 

- Sami su krivi, moj Mile, zapravo ne oni nego njihova 
komanda. Jesi li čuo što pričaju naši zapovjednici? 

- A što to? - radoznalo će Mile. 

- Izgleda da Talijanska komanda nije dala odobrenje za 
ulazak na ovo područje njemačkim jedinicama. Ma zapravo, 
dala ga je, ali naknadno, pa su se naša 369. divizija i 7. SS di¬ 
vizija „Prinz Eugen“ kasno uključile u ovu ofenzivu. Vidiš li, 
brajo, da nas partizani nisu nigdje ozbiljno dočekali, povukli 
su se prije preko Neretve i tako izišli iz okruženja. 

- A zašto Talijani nisu dali odobrenje? - opet će znati¬ 
željno Mile. 

- Đava će ih znat, ka da mi mali ljudi razumimo politiku 
i vojnu taktiku. Valjda je ovo njihovo područje, imaju tu neki 
rudnici. Neki naši zapovjednici govore i da Talijani zagova¬ 
raju suradnju s četnicima, a Nijemci su navodno protiv toga. 

- Prljava je politika, moj Štipane, i ko će je razumit, ali 
opet stradamo mi obični mali ljudi. 

Nakon izlaska iz vojarne Mile je sa svojim vodom nasta¬ 
vio prema mostu 6 na rijeci Neretvi, koji je srušen po Titovoj 
naredbi. Kad je došao na domak rijeke, malo je zastao i zna¬ 
tiželjno pogledao prema mostu čija je sredina pala u hlad¬ 
nu Neretvu zajedno s vlakom i vagonima koji su u trenutku 
miniranja vjerojatno bili na mostu, pa se preko njih i ovako 
srušena mosta moglo prijeći na drugu stranu rijeke. Svuda 
uzvodno i nizvodno mogle su se vidjeti splavi od drvenih 
trupaca kojima su partizani u povlačenju prelazili rijeku. Na 
prilazu prema mostu s druge strane rijeke ležahu posvuda 
tijela poginulih partizana, vjerojatno stradalih u borbi s čet¬ 
nicima. Mile i Stipe zajedno su prešli most, preskačući preko 
željeznih vagona koji su dijelom bili u vodi, a dijelom su leža¬ 
li na porušenoj željeznoj konstrukciji mosta, te se preko njih 
bez većih problema moglo prijeći na drugu stranu Neretve. 

Pogled im je stalno padao na leševe u različitim vojnim 
odorama, koje je nosila brza i hladna rijeka. 

- Dobro je, hvala ti Bože, prošao je po tvojoj dobroti još 
jedan dan, ostala je i danas glava na ramenu, a što bi drugo 
čovjek poželio u ratu, a sutra opet što Bog da i sreća junačka. 

Čuo je Stipe kako Mile zahvaljuje Bogu pa se okrene. 

- Lipo si se pomolio, samo zna li On gori što se ovdje doli 
događa. Nekada mi se čini da je i On digao ruke od svega. 
Vidiš li, samo je smrt i zlo na svijetu, đavliji su prsti u svemu. 


6 Most su u tijeku ofenzive 1943. srušili partizani. Na mjestu srušenog mo¬ 
sta brzo je izgrađen novi kako bi se omogućio promet na uskotračnoj 
pruzi od Sarajeva prema moru. Ponovno je srušen za vrijeme snimanja 
filma “Bitka na Neretvi”. 

- Mora čovik nositi svoj križ, upravit će Bog sve na do¬ 
bro, vidit ćeš, moj Štipane. 

Stipe je bio drag mladić, također iz njegove sinjske kra¬ 
jine (selo Glavice), i svi su ga u četi voljeli. Taj je uvijek bio 
spreman na šalu. Dok je pripovijedao veselim glasom, sav se 
njihao kao da plovi u čamcu na uzburkanom moru. Nije bio 
velika rasta, kao ni Mile, ali je izgledao kao isklesan iz kame¬ 
na. U njega si se uvijek mogao pouzdati, taj te neće izdati. 

Kada su prešli rijeku, već se počela spuštati noć. Završio 
je još jedan sumorni dan užasa, smrti, ljudskih tragedija i 
stradanja što su ih priredili bolesni ljudski umovi i ideologije 
tog ratnog dana na pozornici Bosne. 


* * 


* 


Poslije završenih borbi u takozvanoj „Bitki na Neretvi' 1 
Mile i njegova 370. pukovnija upućeni su prema Maglaju, 
dok je 369. pukovnija nastavila prema Sutjeski. Putovali su 
kao i obično pješice, pod punom ratnom opremom. Dvade¬ 
set i dvije su Mili pa se mladost lako nosi s napornim marše- 
vima i borbama. Zapovjednici češće zaustavljaju kolonu nego 
obično. Valjda im se sada nigdje ne žuri. Hodaju i oni pješice 
uz vojsku, kako i dolikuje, ali manje opreme nose od običnog 
vojnika i svi su opremljeni lakim strojnicama - machinen- 
pistole 7 , MP-38, MP-40, počevši od zapovjednika voda pa 
naviše u vojnoj hijerarhiji. 

Gradić Maglaj nalazi se u sjevernoistočnom dijelu Bo¬ 
sne, smješten je uz rijeku Bosnu dvadesetak kilometara juž¬ 
no od Doboja. Većinu sela oko Maglaja pod nadzorom su 
držali četnici, a sama planina Maglaj bila je obitavalište i 


7 Naziv za automatsku pušku kakvu su koristile njemačke vojne snage tije¬ 
kom Drugog svjetskog rata. Oružje koje je još poznato pod nazivom “šmaj- 
ser” (konstruktori Hugo i Louis Schmeisser) spada u kategoriju automat¬ 
skih pištolja ili automata, a koristi isključivo pištoljsko streljivo od 9 mm. 

četnika i partizana, za čiji su teritorij često znali voditi že¬ 
stoke borbe. 

Bataljun u kojem je bio i Mile smješten je u samom mje¬ 
stu Maglaju, gdje su se nakon dužeg vremena uspjeli i oku¬ 
pati. Kupanje nije bila česta povlastica u ratnim zbivanjima. 
Znalo je proći i po nekoliko mjeseci od jednog do drugog 
uživanja u onim blagodatima koje pruža topla voda. 

Napokon, nakon napornih ratnih dana, vojnici su malo 
odahnuli. Jedina stalna zadaća bilo je osiguranje željezničke 
pruge koja je prolazila tim krajem i bila je česta meta parti¬ 
zanskih napada. U gradić Maglaj često su znali dolaziti i čet¬ 
nici, čija je Komanda pregovarala s Njemačkom o zajednič¬ 
kom napadu na partizane. Hrvatskim vojnicima pripadnici¬ 
ma 369. legionarske divizije nije se sviđala prisutnost četnika 
u gradu, kao ni njihovo savezništvo s njemačkom vojskom. 
Ali o toj temi nije ih nitko ništa pitao. Većina od njih odavno 
je bila svjesna da ratuje za tuđe interese i ideale, i da su u vi¬ 
hor ovog suludog rata bili uvučeni bez svoje volje. 

Međutim, ova idila i prijateljstvo s četnicima nije dugo 
potrajalo. Jednog jutra, u sam cik zore Treći vod Treće čete 
određen je za obilazak željezničke pruge. Bilo je to obično rat¬ 
no proljetno jutro i ništa nije slutilo na opasnost, iako je ona 
uvijek bila prisutna, a ratni događaji uglavnom nepredvidivi. 
Smrt je bila neumorni i stalni pratitelj svake vojne postrojbe. 
Pripadnici Trećeg voda približavali su se željezničkom mostu 
preko rijeke Bosne ne sluteći nikakvu opasnost. Kad je dio 
vojnika stupio na most, četnici, koji su već odavno čekali u 
zasjedi, otvoriše vatru iz svih vrsta pješačkog naoružanja. 

U ovakvom iznenadnom napadu Treći vod nije imao go¬ 
tovo nikakve šanse za borbu. Većina vojnika smrtno je strada¬ 
la od četničkih hitaca, a sedam preživjelih odmah se bez bor¬ 
be predalo. Jedan vojnik je uspio za vrijeme napada skočiti s 
mosta u hladnu Bosnu te je otplivao nizvodno pretvarajući 
se da je mrtav. Vidjevši da je otplivao dovoljno daleko da ga 
četnici ne mogu primijetiti, izvukao se iz rijeke i otrčao naj- 

brže što je mogao do Maglaja, gdje je izvijestio zapovjednike 
što im se dogodilo. Saznavši za taj događaj, hrvatski vojnici 
su bili bijesni na njemačku Komandu što je prijateljevala s 
četnicima, davala im oružje i municiju, a oni im vraćaju ova¬ 
kvim napadima. 

Onih sedam zarobljenih vojnika četnici su odveli u okol¬ 
na sela oko Maglaja, koja su imali pod nadzorom. U napadu 
su četnici zarobili naoružanje i municiju koje je imao Tre¬ 
ći vod, a među ostalim i jedan minobacač, što ih je najviše 
obradovalo, ali im i stvorilo nov problem: nisu znali njime 
rukovati. Pokušali su prisiliti sedmoricu zarobljenih vojnika 
da im objasne postupak, međutim ovi su se pravdali da ne 
znaju te da su poginuli oni koji su rukovali minobacačem. 

Nakon prijetnji i udaraca, jedan od zarobljenih vojnika 
pokušao im je objasniti bar otprilike kako radi minobacač 
pa su ga postavili na omanju livadu u sredini sela i odlučili 
isprobati ono što su naučili. Znatiželjno su se okupili u krugu 
oko novog oružja i nestrpljivo čekali da netko ubaci u cijev 
minobacačku granatu, a pritom su se glasno smijali i vrijeđali 
raznim pogrdnim riječima zarobljene vojnike koje su vezane 
posjeli uz obližnju drvenu štalu. 

- Ajde, bre, Jovica, ubaci tu granatu i pošalji je ustašama! 
- izdera se glasno jedan četnički oficir. 

Jovica oprezno ubaci granatu u cijev minobacača koja 
potom uz zaglušujući prasak poleti u zrak. Svi zamukoše na¬ 
kon toga iščekujući nestrpljivo eksploziju. Kako nisu znali 
rukovati minobacačem, četnici su cijev oružja postavili oko¬ 
mito i ispaljena granata se vratila ravno među njih. Odmah 
potom začula se snažna eksplozija. 

Ovakav ishod nisu predvidjeli, a eksplozija, koju su oče¬ 
kivali negdje daleko odatle, na mjestu je usmrtila šestoricu 
četnika, a desetke ih je ranila. Pobješnjeli zbog takvog ishoda 
testiranja minobacača, odmah su odveli sedam zarobljenih 
vojnika 369. legionarske divizije - Trećeg voda do obližnjeg 
planinskog potoka koji je pretjecao kroz selo. Poredali su ih 

jednog do drugog uz potok, te iz strojnica i mitraljeza raspa¬ 
lili po njima. Pogođeni hicima, mrtvi zarobljenici ostadoše 
ležati uz potok, a voda se od bistre planinske promijenila u 
crvenu. Nekoliko četnika je prišlo mrtvim tijelima u namjeri 
da ponovno ispale po jedan metak u svakog od njih, kad ih 
prekinu naredba: 

- Stoj bre, nemamo municije za rasipanje! - poviče čet¬ 
nički oficir onoj grupi koja se primakla pobijenim zaroblje¬ 
nicima. 

Vidjevši da se nitko od pogođenih ne miče niti daje 
znakove života, četnici se udaljiše u pravcu sela. Međutim, 
jedan od zarobljenih vojnika, Hrvat, nekim čudom ostao 
je živ. U trenutku kad su četnici otvorili vatru on je odmah 
pao na zemlju, a po njemu je pao smrtno pogođen subo¬ 
rac i tako je ostao nepomično ležati. Imao je i sreće da su 
četnici štedjeli municiju. Kad je vidio da su se ovi udaljili, 
podigao se i pobjegao u obližnju šumu, a potom je trčao 
sve do Maglaja. O svemu je izvijestio Zapovjedništvo, kao 
i suborce, zahvaljujući neprestano Božjoj dobroti što mu je 
čudom spasila život. 

Revoltirana ovim događajem, iste je večeri njemačka 
Komanda pripremila žestok napad na četnička uporišta oko 
Maglaja. 

Gotovo cijeli sastav 370. pukovnije - 369. hrvatske legi¬ 
onarske divizije, te ustaške i domobranske bojne iz Doboja, 
udarile su na četnička uporišta. Pod snažnim udarom broj¬ 
nih snaga četnici su se brzo povlačili prema planini Ozren, a 
sva sela u kojima su bile četničke postrojbe na koja su naišli 
vojnici 370. pukovnije zapaljena su kako se u njih četnici ne 
bi mogli vratiti. U selima nisu zatekli nikog osim poneku 
odbjeglu ovcu ili kravu, a drvene kuće i staje lako su i brzo 
gorjele nestajući u plamenu. Žućkastocrveni plameni jezici 
dizali su se visoko u nebo, pretvarajući se na kraju u crni 
i gusti dim. Četnici su se povukli prema vrhovima Ozrena 
gdje su se utvrdili pružajući žestok otpor. 

Neprijateljske položaje na vrhovima Ozrena tukli su ne¬ 
prestano artiljerija i njemačka avijacija. Ali ne daju se vrago¬ 
vi, grčevito se bore sa svaki metar. Milina četa zaustavljena 
je već pola sata u podnožju planine. Vod koji je raspoređen 
lijevo čini se da ima dosta problema. Već su šestorica vojnika 
ubijena na teškom mitraljezu i više nitko ne želi prići tom 
oružju... 

Ali onda je otkriven uljez, skriven iza jedne jele, jedva 
tridesetak metara od položaja. Četnik se dobro skrio i s tako 
male udaljenosti bez problema je iz puške poskidao šestoricu 
mitraljezaca 370. pukovnije. Nije se uspio na vrijeme izvući, 
zarobljen je i predan u Komandu na ispitivanje. 

Uvidjevši da su se našli u okruženju i da nema više uz¬ 
maka, u noći su četnici izvršili proboj i to tamo gdje je bilo 
najlakše, točno na onoj strani gdje su ih u okruženju drža¬ 
le domobranske postrojbe. Guste planinske šume i noć bili 
su dobar saveznik za proboj i četnici su se uspjeli izvući iz 
okruženja, ali su im pritom domobranske postrojbe nanijele 
značajne gubitke. Kada je Mile nakon naporne noći i teš¬ 
kih borbi došao sa svojom četom do položaja koje je u noći 
napustio neprijatelj, vidio je rezultate borbe. Četnici zbog 
žestokih borbi nisu uspjeli pokopati svoje mrtve, te su najed¬ 
nom zaklonjenom mjestu poslagali svoje mrtve jednog preko 
drugog na gomilu u kojoj se moglo izbrojiti gotovo 80 leševa. 

Nakon završene još jedne borbe Mile i njegovi subor¬ 
ci u zoru novog dana povlačili su se prema Maglaju. Sa so¬ 
bom su poveli i zarobljenog četnika koji je marširao između 
pripadnika Sedme čete. Njemačka komanda odlučila ga je 
povesti navodno na daljnje ispitivanje. Nisu ga niti zavezali. 
Hodao je tako slobodan, ali nije daleko stigao. Prišli su mu 
pripadnici Drugog voda Sedme čete, čijih je šest suboraca 
usmrtio. Presudili su mu u tren kundacima pušaka. Njemač¬ 
ki zapovjednici brzo su reagirali, ali je za njega bilo prekasno. 
Komanda je oštro kaznila vojnike koji su sudjelovali u ovoj 
likvidaciji. 

Bosanska zima i bolest 


B osanska zima potkraj četrdeset treće godine pokazala je oš¬ 
tre zube. Snijeg koji je danima padao dosezao je na mjesti¬ 
ma i do pazuha prosječnom vojniku. Putovi zatrpani snježnim 
nanosima bijahu slabo prohodni. Samo ljuta nevolja i potreba 
tjerala je čovjeka da se odvaži na put po ovakvom nevremenu. 
Milu i njegovu četu zima i loše vrijeme prikovali su u nekom 
poluporušenom i napuštenom selu na rubu Duvanjskoga po¬ 
lja. Smjestili su se po vodovima unutar kuća, skupljali drva za 
ogrjev, što se još moglo pronaći po dubokom snijegu, i ložili 
vatru. I partizane je tih dana zima utjerala u njihova skrovišta te 
se nisu često pojavljivali. Mile je upravo osušio mokru odjeću 
i uživao u toplini vatre koja je gorjela u kutu kuće. Gotovo je 
zaspao opijen toplinom kad je stigla zapovijed o pokretu. 

- Kuda ćemo sada po ovom ledu i snigu - potuži se Jerko 
dok je spremao opremu i oružje. 

- Nećeš sigurno u dobro - dobaci mu Mile koji je već bio 
spreman za pokret. 

Zapovjednik čete prije polaska kratko je objasnio da idu 
na područje udaljeno kojih petnaestak kilometara zbog sum¬ 
nje da tamo civili nešto švercaju, možda čak hranu i oružje 
partizanima. 

-Je li ovaj normalan, što ti misliš Mile? Zna li on što je 
Bosna u ovo zimsko doba? - potuži se opet Jerko dok je stav¬ 
ljao cijev minobacača na široka momačka ramena. 

- Odnija đava Švabe i švercere po ovom snigu i studeni 
- uključi se u razgovor i Stipe. 

- Takva je komanda, neće vam pomoć jadikovka - doba¬ 
ci im Mile koji je već bio pripravan za pokret. 

Oko sedamdeset vojnika krenulo je u snježnu avanturu. 
Na dva konja od nekog seljaka, kojeg je Njemačka komanda 
prisilila na ovu zadaću, natovareni su municija i minobacači. 
Snijeg je pucketao i škripao pod brojnim vojničkim čizma¬ 
ma, a velika hladnoća koju je još više stvarao hladni vjetar 
sa sjevera pušući gotovo u lice, grizla je uši i nos i potiho se 
zavlačila u sve dijelove tijela. Teško je bilo hodati kroz duboki 
snijeg i sva je sreća da su nosili dobre njemačke čizme koje ne 
propuštaju vlagu. 

Nakon sati dugog hoda napokon su stigli na predviđenu 
lokaciju. Postavljena je zasjeda u blizini ceste koja je vodila 
iz Hercegovine u središnju Bosnu. Vidjelo se da je snijeg na 
cesti dobro ugažen, utabaše ga što zaprežna kola, što pješaci. 
Visoke jele uz cestu pružale su dobar zaklon, a bile su i do¬ 
bra zaštita od studeni. Prošlo je već nekoliko sati čekanja u 
potpunoj tišini, koju je povremeno remetio jedino poneki 
nervozni vojnik i fijukanje vjetra koji se poput razigranog 
dječaka poigravao u krošnjama visokih jela. Nema ništa teže 
vojniku od dugog čekanja na studeni. Moraš stajati na mje¬ 
stu, a onda ti se studen zavlači ispod odjeće sve do kostiju. 
Hodanje, koliko god naporno bilo, bolji je izbor od čekanja. 
Dok hodaš, barem se nadaš da ćeš nekamo stići. Nakon če¬ 
kanja dugog kao vječnost napokon su primijetili kako im se 
cestom približava grupa ljudi. Kad su prišli bliže, na nekih 
stotinjak metara, vidjelo se odmah da se radi o civilima koji 
su na leđima vukli nekakve vreće. 

- Stooooj - povikao je netko od vojnika. 

Grupa od pet civila odmah se zaustavila, spustila vreće s 
leđa i podigla ruke. Ništa im drugo nije ni preostalo. 

Desetak vojnika prišlo je civilima, pregledalo detaljno i 
njih i prtljagu što su je nosili. 

- Nema ništa, samo duhan,”škija” - povikali su vojnici 
prema svojim suborcima koji su im prilazili. 

- Kuda idu? - upita desetara zapovjednik voda. 

- Ovo su naši ljudi, Hrvati iz Hercegovine, prodaju du¬ 
han kako bi što zaradili da prehrane obitelji. 

Uz kraću raspravu i na nagovor ostalih Hrvata, njemački 
zapovjednik odluči ih pustiti. 

Prije nego što su krenuli, ponudili su vojnicima malo du¬ 
hana, ali nitko nije htio uzeti. 

- Uzmite, momci, malo duhana, pravi je domaći, her¬ 
cegovački. 

- Nećemo, hvala vam, dobivamo na zaduženje cigarete, 
a i tko bi sada motao cigaretu po ovoj hladnoći - odgovori 
jedan zapovjednik desetine. 

Već je bilo kasno poslijepodne, zimski dani su kratki, a 
hladnoća je sve više stezala i trebalo je odmah krenuti natrag 
istim putem. U dubokom snijegu ostaju utisnuti tragovi mno¬ 
gobrojnih vojničkih čizama, ali ne za dugo. Vjetar i snježne 
pahulje brzo brišu tragove pa najviše za sat vremena opet sve 
izgleda netaknuto, kao da tuda nitko danima nije prolazio. 

Usprkos hladnoći, prva polovina puta svladana je bez 
problema, a onda je na vidjelo došla tvrdoglavost njemačkog 
zapovjednika. 

Ispred postrojbe ispriječila se draga, usjek u kojem je bilo 
snijega dubljeg od metra. 

Njemački zapovjednik pogledao je vojnu kartu i odlučio 
krenuti ravno kroz usjek. 

- Nemojte tuda, ljudi, ja poznajem ovaj kraj, svi ćemo iz¬ 
ginuti. Ima puteljak koji obilazi dragu, malo je dalje ali ćemo 
prije stići - trudio se civil, seljak koji je vodio konje, razuvje¬ 
riti u nerazumnoj odluci njemačkog zapovjednika. 

I drugi niži časnici i vojnici odvraćali su ga od te zamisli, 
ali uzalud. Ostao je dosljedan u svojoj odluci. 

Već se počela spuštati noć kada su ušli u dragu u koju 
sunčane zrake zasigurno nisu zavirile još od rane jeseni. Od¬ 
mah su vojnici i konji počeli upadati u duboki snijeg, kojeg 
je bilo i preko pojasa. Sporo se napredovalo, metar po metar. 

Trebalo je zbijati snijeg kako bi konji mogli dalje. Snijeg je 
upadao u rukave, nogavice, džepove i vlažio odjeću, a pod 
teškom opremom počelo je nestajati i snage. Hladni vjetar i 
niska temperatura ledili su i dah. Mile više nije osjećao prste 
na rukama, a hlače namočene snijegom smrzle su se i posta¬ 
le tvrde kao kamen. Nekim vojnicima ponestalo je snage pa 
su zaostajali u dubokom snijegu. Uskoro je počela i snježna 
vijavica. Snijeg nošen vjetrom zasipao je lica vojnika i njuške 
konja, tako da se teško dolazilo do zraka. Vjetar je zapuhao 
još jače, a ovdje na brisanom prostoru, gdje nema ni grma ni 
drveta, ne stoji mu ništa na putu, pa ujeda, grize i zavlači se 
poput kakvog kradljivca ispod odjeće. Kao da poručuje: „Sto 
si umišljate, budale jedne, kako ste se samo usudili uputiti 
na ovaj put, pa znate li vi što je prava bosanska zima. E, pa, 
vidjet ćete sata, tupoglavci jedni, s kim imate posla.“ 

U jednom trenutku seljak je pustio konje i dao se u bijeg 
niz jednu strminu, spašavajući goli život. Nakon pola sata 
borbe Mile se uspio izvući, ali su neki vojnici ostali u dubo¬ 
kom snijegu. Noć se već spustila, a studen je postala nepod¬ 
nošljiva. Nitko se nije vraćao po konje zarobljene u dubokom 
snijegu, na kojima su bili municija i minobacači, a ni po de¬ 
setak vojnika koji nisu imali snage nastaviti dalje. 

Studen je bila toliko jaka da neki nisu mogli niti psovati 
njemačkog zapovjednika i njegovu odluku. 

- Spašavajte se kako znate i trčite prema Štabu pa izvi¬ 
jestite ostale da nam dođu pomoći - stigla je naredba od za¬ 
povjednika. 

- Da mu materina tvrdoglava - psovao je jedan vojnik 
iza Mile. 

- Volio bi da je gad ostao u snijegu više nego išta - doba¬ 
cio je drugi dok su se žurili prema Štabu kako bi se ugrijali i 
pozvali pomoć. 

Kada su ugledali kuće, odahnuli su znajući da su spašeni. 
Svi su se brzo nagurali oko vatre kako bi se ugrijali i osušili 
mokru odjeću. 

Iako je već bila kasna noć, odmah je jedan vod odmornih 
vojnika upućen da pomogne suborcima koji su ostali u sni¬ 
jegu. Tek što se uugrijao i osušio odjeću, Milu je zapala prva 
smjena straže. Bio je toliko umoran da bi mogao zaspati na 
nogama. Kada se razvodnik straže udaljio s ostalim stražari- 
ma, Mile je ostao sam na stražarskom mjestu među visokim 
jelama. Bio je udaljen jedva stotinjak metara od kuća. Snijeg 
je bio dubok i bilo je malo vjerojatno da bi partizani mogli 
napasti po ovakvoj hladnoći. 

Svuda je vladala tišina koju bi samo povremeno narušilo 
pucketanje stabala bukve zbog velike hladnoće. Vidljivost je, 
zbog snijega, bila gotovo jednaka onoj po danu. Pored sebe 
je stavio mitraljez MG-42 da bude spreman. Izvukao je ba- 
junet i s obližnje jele odrezao dvije grane koje je razastro po 
snijegu i na njih legao. Od umora nije mogao više stajati na 
nogama. Prije nego što ga je san svladao, čuo je još kako su 
se u noći vratili njegovi suborci koji su uspjeli u posljednji 
trenutak izvući iz kandži „bijele smrti" vojnike koji su zbog 
iznemoglosti ostali u onoj ukletoj dragi. 

Kasno u noći, točno nakon jednog sata, iz dubokog sna 
probudila ga je smjena straže. 

- Diži se, Mile, kud si zaspao na ovom snijegu i ledu? - 
probudi ga suborac i poznanik Petar. 

- Prijatelju, nisam više mogao. 

- Ajde, ajde brzo u kuću, ugrij se i odmori pa će ti biti 
bolje. - Ima malo i toplog čaja pa se napi. 

Mile se nakon smjene straže vratio u toplu kuću u kojoj 
je gorjela vatra i gdje je bila smještena njegova desetina. Brzo 
je legao na drveni pod, pokrio se dekom i odmah zaspao du¬ 
bokim snom. Ujutro rano naloženo je ustajanje i priprema 
za pokret. Mile se jedva ustao. Nije se dobro osjećao i činilo 
mu se da nešto nije u redu. Studen i groznica uvukli su se u 
iscrpljeno tijelo. 

- Proći će kao i stotinu puta do sada, to je sigurno od 
umora - zaključio je u sebi. 



Bosanska zima i bolest 


Ubrzo su nastavili pješice prema mjestu Rami. Mile je ci¬ 
jelim putem gotovo na svakom potočiću zastajao i pio hladne 
vode. Nekako su mu usta bila suha i mučila ga je neobična 
žeđ. 

- Sto je, Mile, nije ljetna sparina, već pet ispod nule, 
a ti stalno piješ vodu - upitao ga je zabrinuto zapovjednik 
desetine. 

- Ne znam ni ja što mi je, nekako se loše osjećam od 
jutros. 

- Izdrži još malo do Rame pa ćemo vidjeti - ohrabri ga. 

Kada su stigli u Ramu, bilo je već kasno poslijepodne. 

Mile je odložio opremu u kući gdje je bio raspoređen, a su¬ 
borci su naložili vatru pa je ubrzo bilo toplo. 

Odmah je namjestio sebi nekakav ležaj i legao, pokrio se 
dobro dekama i utoplio. Nije se dobro osjećao. Ni na večeru 
nije otišao, što je rijetko preskakao. Cijelu noć tresla ga je 
opet groznica. Iako je vatra stalno gorjela i dobro ugrijala 
prostoriju, nikako se nije mogao utopliti. Ujutro, kada se raz¬ 
danilo, nije više mogao ustati. Njegova desetina otišla je na 
tjelovježbu, a potom na doručak. 

- Gdje je Mile, što je s njim jutros? - raspitivali su se 
zapovjednici voda i čete (Nijemci). 

- Izgleda da je bolestan - odgovorio je jedan od vojnika 
na lošem njemačkom. 

Zapovjednik čete shvatio je što se događa i s jednim bol¬ 
ničarom uputio se do kuće u kojoj je bio Mile. Ušli su u 
kuću ne pitavši mnogo jer iz onoga što su vidjeli, bilo im je 
sve jasno. Bolničar je izmjerio Mili temperaturu i obavijestio 
zapovjednika: 

- Četrdeset jedan! 

Zapovjednik čete odmah je, bez razmišljanja, pozvao vo¬ 
zača motocikla s prikolicom i naredio mu da odveze Milu do 
vojne ambulante koja je bila udaljena samo nekoliko kilome¬ 
tara od Rame. Vozač mu je pomogao izići iz kuće i posjeo ga 
u bočnu prikolicu. Upalio je motor i brzo su krenuli. Po lošoj 

i zaleđenoj cesti za petnaestak minuta stigli su do ambulante. 
Ambulanta se zapravo sastojala od nekoliko vojnih vagona 
obojenih u sivo. 

Jedan mlađi liječnik, Nijemac, odmah je pregledao bo¬ 
lesnika, izmjerio mu ponovno temperaturu i poslao ga u su¬ 
sjedni vagon na tuširanje. Mili je godila topla voda i odmah 
nakon desetak minuta osjetio je poboljšanje. Nakon završe¬ 
nog tuširanja ponovno se vratio liječniku, koji mu je još jed¬ 
nom izmjerio temperaturu. 

- Doobro, doobro - promrmljao je na lošem hrvatskom 
gledajući u toplomjer. 

— Dobro je tebi, ali meni baš i nije — pomislio je Mile u 
sebi. 

Pregled je time bio završen. Ponovno su sjeli na motocikl 
s poluprikolicom i krenuli natrag prema Rami u jedinicu. 
Kad su stigli, vozač mu je pomogao da iziđe iz prikolice te ga 
uveo u kuću. Mile se i dalje nije osjećao dobro. Legao je na 
pod i pokrio se dekom. Ubrzo je stigao i zapovjednik čete s 
bolničarom, koji mu je ponovno izmjerio temperaturu. 

- Opet četrdeset jedan - zabrinuto će bolničar. 

Zapovjednik je samo zavrtio glavom i ponovno dozvao 

vozača. Posjeli su Milu u bočnu prikolicu, a zapovjednik je 
također sjeo na motocikl iza vozača. 

Kada su stigli do ambulante, uđoše unutra bez kucanja. 
Liječnik je pomalo bio iznenađen ovim posjetom, što mu se 
jasno vidjelo na licu. Zapovjednik čete u jednom je trenutku 
iz futrole izvadio pištolj i stavio ga liječniku ispod vrata. Ovaj 
je od straha problijedio kao krpa. Činilo se da u tom licu 
bijele puti nema ni kapljice krvi. 

- Da zna Hitler što radite od vojnika, ovo bi vam bila 
presuda - izderao se zapovjednik dubokim glasom na liječni¬ 
ka, držeći ga jednom rukom za odjeću. 

Mile je nakon ove nepopularne, ali za njega korisne in¬ 
tervencije zadržan na liječenju, a zapovjednik i vozač odmah 
su krenuli natrag. 

Ne mogavši nikako odrediti dijagnozu niti sniziti tem¬ 
peraturu, liječnici u ambulanti su sljedećim vlakom Milu 
uputili u vojnu bolnicu u Sarajevo. Temperatura se ni idućih 
dana nije spuštala ispod četrdeset jedan. Iskusni njemački li¬ 
ječnik i liječnica, kojih je Mile bio pacijent, uspjeli su utvrditi 
dijagnozu bolesti: trbušni tifus i suhi pleuritis. 

Uz dobre lijekove i vrhunske liječnike temperatura je tek 
nakon pet dana počela padati. Vratio mu se i apetit, ali je još 
uvijek osjećao slabost i malaksalost. 

-Tri mjeseca mirovanja i odmora uz uzimanje lijekova - 
izvijestili su liječnici. 

Mile je odlučio liječenje nastaviti kod kuće. Ali kući nije 
mogao, odnosno smio zbog straha od partizana. Ma kako 
bilo, sjeo je na vlak i odlučio ostati mjesec dana u Sinju kod 
tetke. 

Dakle, ipak je odlučio ne ići kući. Ostati tu kod tetke 
činilo se kao jedino razumno rješenje. Kada je prije godinu 
dana bio na redovnom odmoru jedva je živu glavu izvukao - 
prisjeća se Mile pomalo sa strahom tih događaja... 

Tada se negdje iz okolice Banje Luke uputio na redovni 
odmor na koji je imao pravo. Po dolasku u Sinj, preobukao 
se u civilno odijelo, a vojnu odoru ostavio je na čuvanje kod 
dobrog poznanika. Znao je da su u njegovu selu razmješteni 
partizani i da bi mogao imati neugodnosti. Kako je njegova 
obiteljska kuća udaljena od Sinja nekih devet kilometara, od¬ 
lučio je putovati u sumrak i podalje od glavne ceste. Pokušaj 
je bio hvale vrijedan, ali uzaludan. Netko ga je tijekom dana 
vidio u Sinju pa je informacija brzo stigla do partizanske Ko¬ 
mande. Dočekala su ga dvojica partizana naoružana puška¬ 
ma kilometar od kuće. Poznavao ih je Mile dobro po imenu i 
prezimenu, jedan je bio iz sela Glavica, a drugi iz Udovičića. 
Nakon uobičajenih pitanja otpratili su ga do kuće, a potom 
su otišli navodno za svojim poslom. Već rano ujutro ponov¬ 
no su pokucali na vrata. Izvijestili su ga da se brzo spremi jer 
ga moraju po naređenju odvesti u Komandu koja se nalazila 

u susjednom selu Gljevu. Nakon sata pješačenja stigli su do 
Komande, ali valjalo je pričekati do podne. Komandant je 
nakon neprospavane noći još spavao, a nitko ga nije imao 
hrabrosti probuditi. Kad se negdje oko podne komandant 
Bračulj iz sna vratio u stvarnost, počelo je uobičajeno ispi¬ 
tivanje. 

- Sto je, njemački kursista, gdje je uniforma - bilo je 
prvo pitanje komandanta dok je zijevao kao vuk i trljao se po 
očima kao stari mačak. 

- Nisu nam dali putovati u uniformi - slagao je Mile 
odmah. 

- Ja sam mislio da si pobjegao kako bi se pridružio Na- 
rodnooslobodilačkoj vojsci. 

- Nisam se odredio vraćati u Njemačku vojsku - pokuša 
Mile slagati, pa tiho nastavi - a u partizane ću i ja kada pođu 
svi - odgovori mu Mile mudro, baš onako kako ga je savje¬ 
tovao dobronamjerno onaj drugi partizan iz sela Udovičića. 

- Eee... kursista, dobru si školu završio u Njemačkoj - 
oštro će komandant. 

Slijedila su daljnja pitanja: gdje je završio obuku, u kojim 
je borbama sudjelovao, gdje mu je jedinica i si. Mile je opet 
vješto odgovarao, naravno, daleko od istine. Istina je samo 
bila da se nije dobrovoljno prijavio u vojsku, već je bio prisil¬ 
no regrutiran. Najradije bi da đava odnese i jedne i druge pa 
da se vrati mirnom seoskom životu. 

Na kraju ispitivanja oštro će komandant: 

- Slušaj, njemački kursista: pratimo te, samo da znaš. 
Ako kreneš prema Sinju, toga miii.... znat ćemo svoj posao. 

U tom trenutku pogled mu se zaustavi na Milinim no¬ 
vim njemačkim vojnim cipelama. Obuo ih je računajući ako 
ga partizani prisilno regrutiraju, barem će biti dobro obuven. 

-Jesu li to vojne? - uslijedilo je očekivano pitanje iako je 
dobro znao da jesu. 

-Jesu, jesuu... 

- Koji su broj? 


46 




Bosanska zima i bolest 


- Četrdeset dva. 

- Eeee, toga mi, taman moj broj - procijedi kroz zube 
komandant ne skidajući pogleda s cipela. 

Mile je odmah shvatio koliko je sati pa bez pogovora ski¬ 
nu cipele i predade ih komandantu. Kako je to bio i završni 
čin ove predstave, uputi se kući samo u čarapama. Dobro je 
da su čarape bile debele, ispletene od ovčje vune pa nije osje¬ 
ćao svaki kamenčić. Vraćajući se natrag kući preko lijepog, 
malenog polja, iako bez cipela, bio je u sebi nekako zado¬ 
voljan. Hvala Bogu, nisu ga prisilno regrutirali u partizane, 
osobito sad kada je vidio kako su slabo obučeni i gladni. 

Vrijeme je prolazilo pa se Mile gotovo i dva mjeseca zadr¬ 
žao kod kuće. Radio je uobičajene seoske poslove. Partizani 
ga više nisu posjećivali, ali bio je siguran da su ga stalno držali 
na oku. Jedno popodne dođe mu u kuću njegov kum, inače 
partizan. Izvijestio gaje da su na sinjsko područje stigle broj¬ 
ne SS - jedinice i da se partizani povlače u planine. Iznio je i 
preporuku partizanske Komande da se svi koji su pobjegli iz 
domobranskih postrojbi vrate u svoje jedinice. 

- Lako će kasnije opet pobjeći, i to s oružjem koje nam 
je potrebno - iznese kum svoj zaključak. 

- Ma kako ću ja pobjeći kume kad je moja jedinica u 
Crnoj Gori ili Bosni. 

- A ti se prijavi u domobrane. 

- Onda će me baš proglasiti ratnim dezerterom pa pred 
streljački vod. 

Kum je otišao za svojim poslom, a Mile je ostao sam sa 
svojom teškom životnom odlukom. Bila su tri rješenja: prvo, 
vratiti se u jedinicu, drugo, pobjeći u partizane, i treće, osta¬ 
ti kod kuće. Ovo treće mu je bilo najprihvatljivije rješenje, 
samo ako dođu esesovci u selo, ode mu glava kao vojnom 
dezerteru. 

Nakon nekoliko dana razmišljanja odlučio se napokon 
prijaviti u Njemačku komandu u Sinju. Priložio je potvrde 
koje su mu dali na odlasku iz jedinice, objasnivši da je bio 

zarobljen od partizana, što je, naravno, samo djelomično od¬ 
govaralo istini. Ni njemačku vojnu uniformu više nije imao. 
Netko ju je ukrao iz poznanikove kuće gdje ju je ostavio. Mo¬ 
rao je sada putovati u civilnoj odjeći. Jedna četa SS - jedinice 
trebala je krenuti iz Sinja prema Mostaru. Odlučeno je da i 
Mile putuje s njima u jednom od kamiona. Za vrijeme puta 
najbolje je bilo ništa ne pitati. Nisu mu se svidjeli ti esesovci. 
„Đavliji su i ovo ljudi!" pomislio je u sebi i nastavio sjediti i 
šutjeti. 

Stigavši u Ljubuški, uskoro se mogao i uvjeriti u ovu svo¬ 
ju tvrdnju. Nekolicina seljaka je na ulazu u grad prodavala 
duhan vojnicima. Sirotinja je vjerojatno nešto htjela zaradi¬ 
ti pa kupiti kruh kako bi prehranila obitelj u ovim teškim 
ratnim vremenima. U jednom trenutku jedan podoficir SS- 
ovac iziđe iz kamiona, izvadi iz opasača pištolj i opali prema 
prodavačima duhana. Na sreću, nije nikog pogodio, ali su 
prodavači ostavili duhan i dali se u paničan bijeg. SS-ovac se 
samo glasno i podrugljivo smijao, a potom je mirno, kao da 
nije njegov posao, pokupio duhan koji je sada imao besplat¬ 
no. Po dolasku u Mostar, Mile se informirao o svojoj jedinici, 
a kad je saznao da se nalazi u Jablanici, odmah je krenuo 
vlakom. U Jablanici je brzo našao svoju četu. Pozdravili su ga 
i odmah upitali. 

- Sto je s uniformom? 

- Ništa, dobro sam izvukao i živu glavu - odgovori im i 
onda gotovo u jednom dahu ispriča cijelu priču. 

Problemima ovdje nije bio kraj. Odmah su ga pozvali 
na saslušanje u Vojnu policiju. Hoće Nijemac ispitati ulazi li 
možda uljez u njihovu elitnu jedinicu. 

U uredu Vojne policije dočekali su ga njemački oficir, 
koji je mogao imati negdje oko četrdeset godina, i prevo¬ 
ditelj. Oficiru mrka i hladna lica na prsima se sjajila metal¬ 
na pločica koja je sastavni dio odore Vojne policije. Pušio je 
mirno cigaretu čiji se dim vukao po malenoj prostoriji. Na 
čađavom zidu iza leđa oficiru visjela je slika „firera". Gleda 

Mile tog čovjeka s čudnim brčićima, kakve još ni na kome 
do sada nije imao prilike vidjeti, i misli u sebi: ,,E, majstore, 
ti si nas uvalio u ova govna." 

Oficir na početku ništa nije pitao. A onda su slijedila 
pitanja jedno za drugim. Mile se samo nemirno okretao i 
preznojavao na tvrdoj drvenoj stolici. Zanimalo gaje sve do 
najmanjih pojedinosti, osobito je li mu obiteljska kuća bila u 
zoni koju su držali domobrani ili partizani. Nakon nekoliko 
dana, kada je oficir prikupio sve informacije, pa čak i fotogra¬ 
fije Milina sela, snimljene iz aviona, istraga je bila završena. 

- Da ti je slučajno kuća bila u zoni koju su držali do¬ 
mobrani, a nisi se vratio na vrijeme s odmora, smatrali bi te 
dezerterom, a znaš kako oni završavaju. Sada idi u magazin, 
zaduži opremu i oružje i javi se u svoju četu - izvijesti ga na 
kraju, preko prevoditelja, njemački oficir čije je lice kao i na 
početku ispitivanja ostalo hladno i mrko. 

Eto tako je završila ta avantura korištenja redovnog voj¬ 
ničkog odmora. Ne daju mira malom čovjeku ni jedni ni 
drugi, hvataju ga u svoje mreže za svoje ideale i sulude ciljeve 
i kao pauk uhvaćenog kukca sišu ga i koriste do smrti. Tada 
je Mili gotovo bilo žao što se vratio u jedinicu. Ali kamo ćeš, 
kakav je izbor malog čovjeka. Slijediš svoju zvijezdu u ovom 
nemirnom životnom moru, natopljenom mržnjom, ludosti 
suludih ljudskih ideologija koje su kao magnet usisale bo¬ 
lesne ljudske umove, koji raspaljuju najniže ljudske strasti u 
sebi, lišeni ikakvih osjećaja i ljubavi. E takvi isplivaju u svim 
ratnim događanjima. Rat im je lijek i hrana. Takvi iza sebe 
ostavljaju zgarišta spaljenih domova, otimaju hranu, siluju, 
ubijaju nevine i ne ustručavaju se nimalo dignuti ruke na 
stare, nemoćne, djecu. 

Tako je završila ta avantura korištenja godišnjeg odmora, 
a Mile je sada odlučio drukčije i pametnije ... 

Po hranu je odlazio svaki dan u centar Sinja, u njemačku 
vojnu menzu. Porcije su bile obilne pa ih je znao podijeliti s 
tetkom i susjedima koji su oskudijevali s namirnicama. Viđao 

se tih dana s roditeljima koji su mu došli u posjet, te pozna¬ 
nicima, rodbinom i prijateljima koji su navraćali do viteškog 
grada uglavnom zbog kupnje namirnica ili posjeta liječniku. 

Najteže mu je palo što nije mogao do svoje rodne kuće. 
Gledao bi često bijele planinske vrhove Kamešnice koja se 
ponosno izdizala iznad Cetinske krajine. Prisjećao se bezbriž¬ 
nih dana djetinjstva koje je često provodio čuvajući stoku 
po obroncima te surove planine u kojoj je utočište nalazio i 
narodni hajduk Andrijica Simić 8 . 

Olujna bura fijukala je već nekoliko dana. Mile je sjedio 
uz toplu vatru i toliko se ugrijao da mu se ni po hranu nije 
išlo. Iznad vrhova Kamešnice dosta je bilo sivih oblaka, a to 
je značilo da bura neće skoro prestati. 

Baš kad je razmišljao kako provesti dan, u posjet su mu 
stigle sestre, već po drugi put. 

- Kud ste dolazile po ovakvoj buri i hladnoći? 

- Nemamo nekog posla a i želimo te vidjeti prije nego 
otputuješ. 

- Sta ima nova kod kuće - radoznalo upita Mile. 

- Nema ništa dobro. Svi su po raznim vojskama, a parti¬ 
zani su počeli dolaziti po kućama. Odvežu i odvode ljudima 
vola, kravu ili ovcu, pokupe žito i na kraju kažu da će sve 
platiti kada rat završi. I našu su jednu kravu prije tri dana 
odveli, odnio ih đava na Božić ujutro. 

- Zato nisam ni otišao u partizane iako sam sada imao 
priliku. Sto bi bilo da i mene pošalju tako po kućama da 
ljudima oduzimam žito ili stoku, a ni oni nemaju što ručati 
ni večerati. 

- Znaš li da su susjeda Italu mobilizirali u partizane, pa 
i starije godište od njega. Nije mu se išlo, ali što možeš. Ne 


8 Legendarni hrvatski hajduk Andrija (Andrijica) Šimić rodio se u selu Ala- 
govcu-Grude 1833., a umro je 1905. godine u Runoviću-Imotski. Haj- 
dukovao je od 1859. do 1871. godine. Priče i legende o njemu i njegovim 
junaštvima još žive u dalmatinskim i hercegovačkim krajevima. 

zna se u ovom ratu više ništa. Sritan je ko sačuva živu glavu. 

Nakon što su se ispričali, Mile je otišao do vojne kuhinje 
i donio dovoljno hrane, a našlo se viška i nešto kruha koji im 
je dao da ponesu kući. 

Nakon mjesec dana boravka u Sinju, došlo je vrijeme 
povratka u jedinicu. Ponovno se s njemačkim vojnicima SS- 
divizije, koji su bili stacionirani u Sinju, uspio kamionom 
prebaciti do Mostara, a potom nastavio prema Rami, gdje je 
našao svoju postrojbu. Kako je imao još mjesec dana pošte¬ 
de zbog bolesti, zapovjedništvo je strogo poštovalo mišljenje 
liječnika, cijeli je idući mjesec bio raspoređen u skladišta mu¬ 
nicije i odjeće. 

Borbe s četnicima 


111 proljeće: četrdeset četvrte godine, Drugi bataljun 370. pu- 
L-i-kovnije - 369. hrvatske legionarske divizije uputio se iz 
mjesta Nevesinja u pravcu Gackog. Gradić Gacko malena 
je varošica na rubu Gatačkog polja u istočnoj Hercegovini, 
koji je mogao imati u ovim nemirnim ratnim vremenima tek 
nekoliko tisuća stanovnika. Plan je bio zauzeti mjesto što su 
ga pod nadzorom neko vrijeme držali četnici. U gradu su uz 
Srbe živjeli i muslimani, kao i u okolnim selima oko mjesta. 
Muslimani su na prilazu svojih sela držali oružane straže, oso¬ 
bito u selu Kuli, a u susjednom selu Avtovcu četnici su imali 
svoje postrojbe, te su često znali voditi žestoke borbe. 

Put prema Gackom pod punom ratnom opremom odu¬ 
žio se kao vječnost. Kretali su se u koloni jedan po jedan, 
udaljeni jedan od drugoga po nekoliko metara kako ne bi bili 
laka meta čestim četničkim zasjedama i napadima. Gatačko 
polje nalazi na velikoj nadmorskoj visini (960 m) pa snijega 
još uvijek ima iako je već kalendarski započelo proljeće. Čet¬ 
nici su dobro znali s kakvom postrojbom imaju posla te se 
nisu upuštali u ozbiljnu borbu. Zato su koristili provjerenu 
partizansku taktiku iznenadnih napada - zapucali bi iz okol¬ 
nih brda i šuma i potom nestali. Očito im je cilj bio usporiti 
kretanje neprijatelja prema Gackom. 

Postrojba 369. legionarske divizije se i ovom prigodom, 
kao i obično, rasporedila tako da se jedan vod kretao cestom, 
drugi vod desno okolnim šumskim putovima i livadama, tre¬ 
ći vod lijevo, izvidnica ispred, a iza njih konji i zaprege koji su 

nosili ili vozili municiju, odjeću i hranu. Veza između vodova 
održavala se radiostanicama, od kojih je svaka bila teška dva¬ 
desetak kilograma i onaj vojnik koji ju je morao nositi nije 
bio baš presretan, a hodalo se isključivo pješice. Napasti ova¬ 
ko opremljenu, uvježbanu i u borbama prekaljenu postrojbu 
nije bilo lako ni bezbolno, a to su dobro znali i četnici. 

Mile se kretao u koloni nekoliko metara iza starog po¬ 
znanika Jerka te su putem raspravljali o svakodnevnim stva¬ 
rima, a ponajviše o rodnom kraju. Nije se često događalo da 
su zajedno u vodu. Jerko obično vozi zaprežna kola s opre¬ 
mom, ali evo sada ga je dopala druga zadaća. Dobar je gonič 
zaprežnih kola, a i sam kaže da mu je to lakše nego hodati. A 
nisu bogme hodali prazni, jedan je nosio cijev lakog mino¬ 
bacača, a drugi njegovo postolje. Ostatak njihova voda nosio 
je municiju za minobacač. Osim minobacačke cijevi i posto¬ 
lja, nosili su i osobno naoružanje, puške, municiju, bombe, 
tromblonske mine, zaštitnu masku, tzv. željeznu hranu koja 
se mogla pojesti samo po naredbi, i to ako ne bi stigla redo¬ 
vita prehrana duže od tri dana. 

-Jesu đavliji ljudi ovi četnici! - dobaci Jerko onako ispod 
glasa u hodu te malko okrenu glavu u stranu da ga Mile koji 
se kretao iza njega bolje čuje. 

- Nema ovakve sorte ljudi nigdje na svitu, ne triba im 
virovat ni kada darove nose - odgovori mu Mile onako u 
hodu i nekako rutinski namjesti pušku u zgodniji položaj da 
je pripravniji ako bi četnici opet napali. 

Pritiskalo gaje i bolo postolje lakog bacača, koje je imalo 
oko devet kilograma. Posljednjih mjesec dana zapalo ga je 
dužiti laki minobacač, za što je bio i osposobljen za vrijeme 
obuke. 

- Sigurno ih ima u Gackom đava zna koliko kada već 
sada ovako žestoko napadaju? - priupita opet Jerko. 

- Odbit će ih đava kada mi udarimo - dobaci mu Mile 
onako u kretanju te nastaviše obojica vući umorne noge već 
otežale od puta i tereta vojne opreme. 

-Jesi li čuo, Mile, ima li što nova kod kuće? 

- Nisam ništa, ne pamtim kada sam dobio zadnje pismo. 

-Jesmo li mogli sada, ovako u najlipšin godinama, orati 

i kopati našu zemlju, a ne se ovde vući od borbe do borbe. 

- A kakva ti je, prijatelju, korist govoriti o tome - zaklju¬ 
či Mile pomalo tužnim glasom. 

- Čini mi se, Jerko, da bi i magarac crka da mora vući 
ovoliku opremu i naoružanje ka mi - potuži se Mile iako je 
znao da mu od toga nema pomoći. Ali opet, nekako je čovje¬ 
ku malo lakše pri duši. 

- Gacko! Gacko! Budite pripravni! - poviče jedan od za¬ 
povjednika voda prema začelju kolone. 

Brzo su zauzeli položaje i negdje oko dvanaest sati ot¬ 
počeo je napad na Gacko. Po neprijateljskim položajima u 
gradu i prilazima gradu tuklo se iz sveg oružja, a posebno iz 
teških mitraljeza i lakih minobacača. I četnici iz grada nisu 
ostajali dužni, žestoko su uzvratili paljbom, a pod takvom 
kišom metaka teško je bilo prići bliže gradu. 

Kada se napokon nekoliko vodova približilo na domak 
grada, brzo su postavili lake minobacače koji su precizno po¬ 
gađali mitraljeska gnijezda i druge utvrđene položaje u gra¬ 
du. Mile je svoj mali minobacač brzo montirao uz pomoć 
pomoćnika i bili su spremni za borbeno djelovanje. Svaki put 
su izvijestili na njemačkom jeziku zapovjednika kad je mino¬ 
bacač pun, a kad prazan. Takva je bila vojna praksa. Teški ba¬ 
cači, koji su ostali podalje, već odavno su sipali ubojiti teret 
po neprijatelju. Prve desetine, koje su gotovo prišle samom 
gradu, odmah su ispalile tromblonske mine po četničkim po¬ 
ložajima. Snažne eksplozije potresale su cijeli kraj. Vidjevši 
o kakvoj se borbi radi, muslimani iz okolnih sela žestoko su 
napali četnike sa suprotne strane grada. 

Uvidjevši da se ne mogu oduprijeti ovakvom napadu, 
četnici su nakon tri sata borbe počeli napuštati grad i bje¬ 
žati u okolna sela koja su imali pod svojim nadzorom. Po 
zauzimanju mjesta Njemačka komanda odmah je usposta- 

vila nadzor i upravu nad gradom u kojem su živjeli uglav¬ 
nom Srbi i nešto muslimana. Planiralo se u mjestu zadržati 
duže vrijeme, a zadaća je bila pokrivanje i osiguranje važnih 
cestovnih pravaca kako bi se omogućila normalna opskrba 
namirnicama i municijom drugih jedinica. 

Prije napada na Gacko zamijenjen je i zapovjednik ba¬ 
taljuna. Iskusni Nijemac koji je zapovijedao bataljunom još 
od formiranja divizije, bio je cijenjen i po znanju i umijeću 
ratovanja, i po hrabrosti. Uvijek se kretao na čelu postrojbe i 
neposredno zapovijedao, sudjelujući u svim bitkama i ratnim 
događanjima u kojima je djelovala postrojba. Zbog tih vrlina 
dobio je promaknuće u viši čin i novi raspored u Zapovjed¬ 
ništvu divizije. 

Novog zapovjednika bataljuna, koji je bio po nacionalno¬ 
sti Ceh, nisu pak krasile ove vrline. Bio je to četrdesetogodiš- 
njak, srednje visine i svijetloplave kose, a lice mu je ocrtavalo 
nježne ženske crte lica. Vojnici, kao i niži njemački i hrvatski 
zapovjednici, nisu ga osobito voljeli, a dobio je i nepopularan 

nadimak ,,ženskaroš“. Svima je pomalo čudno da je taj glu¬ 
pan mogao napredovati razmjerno brzo u vojnoj hijerarhiji i 
da ga je podržavala Komanda divizije, bez obzira na njegove 
potpune vojne nesposobnosti. Vrijeme je brzo prolazilo. Tih 
mjesec dana, koliko je prošlo od osvajanja grada, proteklo je 
relativno mirno i bez većih borbi, čak su i četnici uspostavili 
kontakt s novim zapovjednikom bataljuna tražeći suradnju u 
borbi protiv partizana. 

Hrvatskim vojnicima i časnicima ta iznenadna suradnja i 
prijateljevanje s četnicima nisu se svidjeli. Nisu ni po koju ci¬ 
jenu željeli suradnju s mrskim neprijateljem, ali tko ih je što 
pitao. Većina od njih tih se dana osjećala poniženo i uvrijeđe¬ 
no, ali bili su svjesni da zahvaćeni ratnim vihorom bez svoje 
volje i želje ratuju u tuđoj odori i za tuđe interese i ideale. 

Poput većine, i Mile je tih dana razmišljao slično, te sebi 
često postavljao pitanja što i kako dalje: ako pobjegne kući 
i pritom bude uhvaćen, sigurno će biti strijeljan kao dezer¬ 
ter. Pobjeći u partizane nije bila razumna opcija jer gotovo 
svi njegovi suborci koji su pobjegli u partizane nisu dobro 
prošli. Većina ih je poginula ubrzo po dolasku u partizan¬ 
ske postrojbe budući da su morali proći „vatrena krštenja". 
Partizanska ih je Komanda raspoređivala na zahtjevnije i 
isturenije položaje kako bi se dokazali. Kako se nije slagao 
s ideologijom fašizma, kojoj je, eto, kao i dobar dio drugih 
hrvatskih vojnika u 369. legionarskoj diviziji, služio bez svo¬ 
je volje, tako se nije slagao ni s idejom komunizma i stvara¬ 
njem nove Jugoslavije. O toj temi često su znali raspravljati 
u uskom krugu poznanika, ali potiho da ne bi došlo do nje¬ 
mačkih zapovjednika. 

Gotovo u sumrak sunčanog proljetnog dana, dok su zavr¬ 
šavali večeru koja se sastojala od graha i nekog komada mesa uz, 
naravno, komad kruha, posjedali su u blizini porušene zidine 
neke kuće. Jedući topli grah, pretresali su potiho razne teme. 

Mile i Jerko sjeli su jedan pored drugog, a odmah su im 
se pridružili suborci i poznanici iz sela njihove krajine: Stipe 

iz Otoka i njegov imenjak Stipe iz Glavica te Mate iz Gljeva, 
koji je bi zadužen za skladište odjeće i oružja. 

- Meni se čini da je Hitler izgubio rat, samo Bog zna što 
će biti s nama? - promrmlja Stipe jedući te nastavi iz porcije 
pažljivo grabiti topli grah, kao da ništa nije ni rekao. 

- Ja sam odlučio pobjeći u partizane pa što Bog da - 
izvijesti ih potiho Mate, a sva ga družina gotovo u isti tren 
pogleda, a potom opet spusti glavu i nastavi zamišljeno 
jesti. 

Znali su da je Mate nedavno primio tužnu vijest. Nje¬ 
mačke postrojbe u potrazi za partizanima po sinjskoj krajini 
nedaleko od njegove rodne kuće ubile su mu sestru. 

- Ne mogu se više boriti u ovoj njemačkoj uniformi, a 
oni mi kod kuće ubiše sestru ni krivu ni dužnu. 

- Neka ti je sretno, Mate, samo čuvaj se i budi oprezan 
- podijeliše mu uobičajeni i gotovo očekivani savjet Mile i 
Jerko, onako uglas. 

- Mi smo odlučili ostati dalje pa ćemo vidjeti što ćemo i 
kako ćemo? - nastavi razgovor Jerko. 

- I ja sam odlučio ostati, a najrađe bi pobiga kući i naka 
đava nosi Švabe i partizane - uključi se Stipe u razgovor. 

- Znate, prijatelji, šta mi se jutros dogodilo: jedna mi je 
Srpkinja davala deset jaja a da ja njoj dam jednu ručnu bom¬ 
bu, šta vi mislite o tome? - upita ih Mate. 

- Ne budi lud, Mate, ne daj bombu đavlijoj ženi, bacit će 
je na nas kad se najmanje nadaš! - upozori ga dobronamjer¬ 
no Mile, a i ostali se s tim složiše te odgovoriše Matu od toga. 

- Pravo govorite, prijatelji i zemljaci. Kako mi je to opće 
palo na pamet, dobro su rekli naši stari da đava niti ore niti 
kopa, već muči čovika na razne načine. 

- Šta ti se čini, Jerko, od novog zapovjednika bataljuna, 
onog Ceha? - upita radoznalo Stipe. 

- Što će mi se činit, govno od čovika. Čim on šuruje s 
četnicima nema dobra, a priča se i da sve lake žene po gradu 
posjećuje. 

- Vidiš da je svu komandu pripusdo nižim zapovjedni¬ 
cima, a on oda za ženskim suknjama i nije ga briga za vojsku 
- ljutito će Mile. 

- Ko se god zavlačio pod suknje tuđih žena tome je skup 
račun na kraju došao. Samo se nadam da mi nećemo platiti 
zbog njegovog kurvarluka - oštrim će glasom Stipe. 

Uskoro svi završiše s večerom, opraše vojne porcije i uredno 
ih po propisu spremiše, a potom svatko sa svojim mislima kre¬ 
ne na spavanje. Kako je tih dana napravljen sporazum o zajed¬ 
ničkoj suradnji, četnici su se sve češće mogli viđati po Gackom. 

Tako je u grad navraćao i njihov komandant - Kova¬ 
čevih. Obično bi dojahao na slabo uhranjenu konju. Nosio 
je dugu crnu bradu koju bi mu Milini suborci rado nasuho 
obrijali - kako su se često znali šaliti. Bio je to čovjek srednje 
građe i mogao je imati negdje oko pedesetak godina. Ali tko 
će to znati, rat tako ostari čovjeka da ga za godinu dana pone¬ 
kad ni rođena mati ne bi prepoznala. Na glavi je nosio crnu 
šubaru na kojoj se sjajila četnička kokarda, a za pojasom na 
desnoj strani opasača nosio je izlizanu kožnu futrolu s pišto¬ 
ljem. Neki pričaju da je bio oficir stare Jugoslavije. 

Zbog dolaska četnika osjećala se napetost u gradu, ali 
nije dolazilo do sukoba između njih i hrvatskih vojnika. Na 
dobre međusobne odnose posebno su pazili njemački oficiri. 

Četnička komanda tih dana uspjela je sa zapovjednikom 
bataljuna dogovoriti i popravak oružja. Nakon što im je po¬ 
pravljeno oružje u njemačkoj radionici u Gackom, četnički 
komandant Kovačevih uspio je uvjeriti Komandu 369. legio¬ 
narske divizije da zajednički organiziraju napad na partizane. 
Ovi su to odmah objeručke prihvatili, očito ne znajući s kim 
imaju posla. 

Četnicima je zapovjednik bataljuna potom predao 11 000 
komada municije, a razrađen je i zajednički plan napada na 
položaj udaljen dvadesetak kilometara od Gackog, na kojem 
se prema četničkim tvrdnjama trebala nalaziti partizanska Ko¬ 
manda. 

Četnici su prema planu trebali napasti partizanska upo¬ 
rišta na jednoj uzvisini. Pomoć im je trebala pružiti Peta četa 
Drugog bataljuna, dok su Šesta i Sedma četa trebale direktno 
napasti partizanske položaje. Sama zamisao o napadu i surad¬ 
nja s četnicima nije se svidjela hrvatskim vojnicima, kao ni 
njemačkim nižim zapovjednicima - ali zapovijed je zapovi¬ 
jed, ma koliko besmislena i nelogična bila. 

Odmah rano ujutro Šesta i Sedma četa uputiše se pješice 
iz Gackog prema zadanoj lokaciji. Peta četa dobila je zadaću 
da napadne druga partizanska uporišta u blizini. Brdo koje je 
bilo cilj napada izdizalo se iznad malog krškog polja, kojemu 
je prilaz bio prilično nepristupačan. Nisko raslinje i kamenjar 
nisu bili dobar zaklon za onog tko je trebao napadati. Na 
vrhu brda nalazila se zidina, vjerojatno ostaci neke utvrde 
koja je bila idealna za postavljanje mitraljeskih gnijezda. 

Napad je počeo odmah u zoru, prije sunčeva izlaska. Mi¬ 
nobacači su nastojali dohvatiti neprijateljske položaje na vrhu, 
što im je samo djelomično uspijevalo, ali bez većih rezultata. 

Prema vrhu se pod kišom metaka napredovalo sporo i 
teško, po kamenitu terenu, s tek ponekim škrtim raslinjem. 
Puščana zrna odbijala su se o kamenje i stvarala čudnu me¬ 
lodiju. Odmah na početku napada bilo je ranjenih i mrtvih, 
koje su sanitetske ekipe nastojale što je brže moguće izvući s 
mjesta borbe. Uz ovako žestoku paljbu i teren koji nije bio 
saveznik onom tko napada, napredovalo se sporo, doslovno 
metar po metar. Nakon gotovo cjelodnevne borbe, pojedi¬ 
ne desetine Šeste i Sedme čete približile su se vrhu brda, na 
domak položaja s kojih je na njih otvarana žestoka paljba. 
Ubrzo je stigla i zapovijed da se položaji moraju osvojiti po 
svaku cijenu, pa je naložen i juriš. Jurnuli su pripadnici Še¬ 
ste i Sedme čete kao vukovi, te su onako u pokretu zasuli 
neprijateljske položaje ručnim bombama. Nekoliko vojnika 
odmah je palo pogođeno mitraljeskim hicima. 

Nakon izvršenog juriša, došlo je do borbe prsa u prsa, a 
vojnici Šeste i Sedme čete, koji su osvojili položaje, ostali su 

iznenađeni onim što su vidjeli. Umjesto partizana, na brdu 
su zatekli četnike, i to one iste s kojima je dogovoren tobožnji 
napad na partizane. Nakon završene borbe, leševi četnika, i 
to onih koji nisu uspjeli pobjeći ili se nisu htjeli predati, osta¬ 
li su ležati u iskopanim rovovima i po okolnom kamenjaru. 
Sada su svi bili svjesni da je dogovor njihova zapovjednika s 
četnicima o zajedničkom napadu na partizane bila čista pri¬ 
jevara. Samo što su u ovoj prijevari izgubljeni životi njihovih 
suboraca, a mnogi su i ranjeni. 

Ali lukavci su ti četnici, mora se priznati, uspjeli su u 
noći prije dogovorenog napada doći na brdo, zauzeti i do¬ 
bro utvrditi položaje. Iz oružja koje su im Nijemci popra¬ 
vili, 11 000 komada darovane municije vratili su kroz pu- 
ščane cijevi, a pritom je poginulo pet vojnika Šeste i Sedme 
čete, a na desetke ih je ranjeno. 

Shvativši o kakvoj se prijevari radilo, te vidjevši ranjene 
i poginule suborce, sve pripadnike 370. pukovnije preplavio 
je neizrecivi bijes i ljutnja. Pljuštale su razne psovke i uvrede 
po zapovjedniku bataljuna i njegovom dogovoru o suradnji 
s četnicima. 

Iako je pobjeda bila izvojevana, hrvatski vojnici su bili 
revoltirani takvim ishodom. Nikako se nisu mogli pomiriti 
s činjenicom da su im poginuli i ranjeni suborci nastradali 
od metaka koje je njihov zapovjednik dao mrskom neprija¬ 
telju, kao i činjenicom da im je odobrio popravak oružja u 
njemačkoj radionici. Ovo je sada prelilo čašu gnjeva koji se 
nakupljao već duže vrijeme. Demonstrativno su odbili dalje 
se boriti, pa su bez zapovijedi i bilo kakve organizacije počeli 
povlačenje prema Gackom. U tom bijesu i nezadovoljstvu, 
čak su i lakše ranjene suborce ostavili. 

- Nećemo se više boriti u ovakvoj vojsci - vikali su hrvat¬ 
ski vojnici puni bijesa i razočaranja. 

Njemački zapovjednici nastojali su ih odgovoriti i smiri¬ 
ti, ali uzalud. Njihovo razočaranje bilo je preveliko. 

- Ajmo nazad, braćo Hrvati, prema Gackom, eto njima 

neka se bore i prijateljuju s četnicima - dovikivao je jedan 
vojnik i mahao rukom prema ostalima. 

I Mile je krenuo natrag pridruživši se ostalim hrvatskim 
vojnicima. Na svu sreću, i u ovoj je borbi prošao bez ogrebo¬ 
tine, za što je uvijek zahvaljivao Bogu i Majci Božjoj. 

- Sta će biti od ovog, prijatelju - upita ga Stipe zabri¬ 
nuto. 

- Ovo rasulo ne miriše na dobro, moj Štipane, ali ovako 
je moralo završiti jer tko s vragom tikve sadi, kasnije mu se o 
glavu razbijaju, davno su rekli naši stari. 

- Dođe mi sada da bacim ovaj mitraljez - ljutito će Stipe. 

- Nemoj ga bacati, prijatelju, mogao bi ti još zatribati, 
dug je put do Gackog, a ni četnici nisu daleko. 

I zaista, nisu bili daleko. Nakon borbe pobjegli su u okol¬ 
na brda i šume, gdje su se ponovno pregrupirali i organizirali. 
Njihovi izviđači dobro su procijenili da su Šesta i Sedma četa 
u rasulu i da se povlače prema Gackom bez plana i organiza¬ 
cije. Ovo im se činilo kao idealna prilika pa su brzo odlučili 
postaviti zasjedu. Kako su dobro poznavali područje, za to 
su iskoristili jedan usjek kojim su pripadnici 370. pukovnije 
- 369. legionarske divizije trebali proći na putu prema Gac¬ 
kom. Čim su prvi vojnici stupili u usjek, četnici su odmah 
otvorili žestoku vatru po vojsci koja je doslovno bila u bijegu. 
I Mile se našao u usjeku pod žestokom četničkom vatrom, te 
je nastojao iskoristiti svaki prirodni zaklon kako bi se zaštitio 
i molio je Boga da ne bude pogođen. Puščana zrna fijukala 
oko njega udarajući u zemlju i kamenje, a mnogi njegovi su¬ 
borci padoše ranjeni, pogođeni četničkim mecima. 

— Pomozi, brate! Pomoziiiiiii brateeeee. 

- Ne ostavljajte nas! - dozivali su i zapomagali ranjeni. 

Ali pomoći nije bilo, tko će ti pomoći, oni koji su mogli, 

bježali su i spašavali svoju kožu. Pogođen je i njegov Sinjanin 
i suborac Bilić. Metak je ušao u leđa, a izišao na prsa. Krv 
teče na ulaznu i izlaznu ranu, ali Bilić ne staje, trči tako goto¬ 
vo jedan kilometar. I spašava se... 

Domogavši se jedne uzvisine u blizini, preživjeli vojnici 
Šeste i Sedme čete su se grupirali i tu malo predahnuli, a 
ranjenicima je pružena pomoć. 

Obje čete izgubile su u borbi više od dvadeset ljudi i bio 
im je ovo najveći poraz u dosadašnjem tijeku ratovanja. U 
izgubljeno ljudstvo računali su i ranjene koji su ostali iza čet¬ 
ničkih položaja. Bili su uvjereni da će ih četnici sve poubi¬ 
jati (nitko od ranjenih vojnika nije se vratio u jedinicu niti 
su ikada razmijenjeni). Zapovjednik 370. pukovnije putem 
radio veze brzo je doznao za ovaj događaj, pa je odmah zapo¬ 
vjedio Šestoj i Sedmoj četi da se ukopaju na brežuljku gdje su 
se zaustavili i da čekaju daljnje zapovijedi. 

Vojska se odmah prihvatila posla. Počeli su ukopavanje 
na uzvisini s koje su lako mogli kontrolirati okolno područje. 
U sredini brežuljka nalazila se zaravan u koju su smjestili 
konje i mazge koji su nosili municiju, oružje i hranu. Dobro 
je da su vodiči mazgi uspjeh izvući municiju, inače tko zna 
što bi sada bilo. Mile je, kao i drugi, nastojao sebi iskopati 
dobar zaklon. Udarao je u tvrdu zemlju ,,ašovom“ koji se lako 
mogao preokrenuti u lopaticu ih mašklinić. 

Zapovjednik 370. pukovnije odmah se iz Gackog upu¬ 
tio pješice sa samo jednim vojnikom prema mjestu gdje su 
se ukopavale Šesta i Sedma četa. Hodali su brzim korakom, 
gotovo bez stajanja, a trebalo je prevaliti petnaestak kilome¬ 
tara. Zapovjednik je Nijemac, star oko četrdeset pet godina, 
srednje građe, staložen u izjavama i govoru, a čini se da mu 
ni hrabrosti nije nedostajalo kada se samo s jednim vojnikom 
uputio iz grada prema položajima gdje se nalazila postroj¬ 
ba kojom je on zapovijedao. Došavši do položaja, gdje su 
se pripadnici Šeste i Sedme čete već dobro utvrdili, odmah 
je ohrabrio vojnike i zapovjednike te preuzeo zapovijedanje. 
Kako i dolikuje svakom zapovjedniku, pozorno se raspitivao 
o broju poginulih i ranjenih. Dakako, posebno su ga zani¬ 
mali razlozi pobune vojnika, kao i informacije o Petoj četi 
koja je ostala iza četničkih položaja i s kojom još uvijek nije 

uspostavljena radioveza, a sudjelovala je u napadu zajedno sa 
Šestom i Sedmom. 

Dan se polako bližio svome kraju, sunce koje je izgle¬ 
dalo nekako previše crveno i zamagljeno polako se skrivalo 
iza visokih planinskih vrhova. Vojska se već dobro ukopa¬ 
la. Uspjelo se nešto i na brzinu prezalogajiti, i to uglavnom 
konzerve. Mile, kao ni drugi iz čete, nije ništa pojeo cijeli 
dan. Sada, kada je čovjek umoran i gladan i ovaj stari kruh i 
konzerva čine se mirisnim i ukusnim. Malo su predahnuli, a 
jelo im je vratilo snagu. Svi su nestrpljivo iščekivali ponovni 
četnički napad. Bili su uvjereni da će početi čim padne prvi 
sumrak. Mile je na trenutak pogledao na svoje suborce. Svi 
su bili nestrpljivi, kao da su jedva čekali ponovnu borbu. S 
lica im se jasno mogla pročitati poruka: dođite samo, dođite, 
gadovi, pa da izravnamo dugove jer nismo naučili ostajati 
dužni nikome, a kamoli vama. 

Kao što su i predvidjeli, na napad nisu dugo čekali. S pr¬ 
vim sumrakom četnici su otvorili vatru iz strojnica i pušaka, 
a zatim su se lagano puzeći počeli približavati uzvisini. Mile i 
ostali njegovi suborci neprijatelju su uzvratili istom mjerom, 
ciljajući onako nasumce, kako se jedino i moglo po mraku. 
Po jačini i žestini napada moglo se zaključiti daje neprijatelj 
brojan, da se njegovi vojnici kao divlje zvijeri kada osjete krv 
pomahnitalo žure prema njihovoj uzvisini kako bi dokrajčili 
pripadnike 370. pukovnije. 

Jasno se u noći između pucnjave moglo čuti njihovo ur¬ 
lanje i dozivanje: 

- Napred šubara! Napreeeeed šubaraaa - vikali su četnič¬ 
ki oficiri pozivajući na napad i hrabreći druge. 

- Gotovi ste! Majku vam hrvatsku - uslijedili su drugi 
povici i psovke. 

Zapovjednik pukovnije, stari iskusni lisac, pažljivo je slu¬ 
šao odakle dolazi najviše četničkih povika i iz kojeg pravca 
najžešće napadaju i otvaraju vatru. Pošto je procijenio uda¬ 
ljenost i koordinate neprijateljskih položaja, radiovezom je 

zapovjedio njemačkoj artiljeriji, koja je bila smještena u bli¬ 
zini, da otpočne granatirati zadane položaje. I nakon samo 
nekoliko minuta od zapovijedi, započe granatiranje. Prve 
topničke granate teške artiljerije pogodile su precizno ne¬ 
prijateljske položaje. Zemlja se počela tresti i podrhtavati od 
strašnih eksplozija, koje su pritom poput munja osvjetljavale 
tamnu noć. 

Tamo gdje su granate pogodile cilj začuli su se odmah 
povici i jauci pogođenih i ranjenih četnika. Čuvši jauke i po¬ 
vike pogođenih, zapovjednik je sada bio siguran da su grana¬ 
te završile tamo gdje je želio pa je naredio još žešće granati¬ 
ranje. A onda se opet zaredaše eksplozija za eksplozijom, više 
ih ni brojiti nije bilo lako. Ovoga puta pogodile su vrlo blizu, 
ni tridesetak metara od hrvatskih položaja. Komadi zemlje i 
kamenja padali su na trenutak i po Mili, a on je samo namje¬ 
stio kacigu i nastavio dalje ciljati. 

Zemlja i zrak pretvarali su se u goruću buktinju, a Mile 
i njegovi suborci, ohrabreni ovakvom podrškom, otvorili su 
žestoku vatru po mrskom neprijatelju. 

Stipe, koji je odmah držao položaj do Mile, nije se više 
mogao suzdržati te je povikao iz svega glasa. 

- Đikaneeee, triba li vam još municijeee? - a potom je 
stisnuo okidač svog mitraljeza ne prekidajući paljbu sve dok 
nije ispraznio cijeli redenik. Zaškrgutao je na trenutak zubi¬ 
ma, izražavajući tako svu ljutnju i bijes zbog poginulih subo¬ 
raca koji su izgubili život u borbi s četnicima, nakon što su ih 
ovi onako naivno prevarili i preveli žedne preko vode. 

I drugi su počeli dovikivati, a u njihovim dubokim mo¬ 
mačkim glasovima osjećala se pomiješana ljutnja i bijes. Bor¬ 
ba se vodila žestoko cijelu noć, a završila je tek rano u zoru 
kada se dio četničkih snaga povukao ili pobjegao. Dobar dio 
njih ostao je ležati na bojnom polju. 

U svitanje zore Mile je sa suborcima došao do neprija¬ 
teljskih položaja, gdje su se mogli vidjeti rezultati borbe: mr¬ 
tva tijela četničkih boraca beživotno su ležala svuda po travi 

i kamenjaru, izmiješana s razbacanim šubarama, odjećom i 
oružjem. 

- Eto, sada im je naplaćen dug za naše poginule borce 

- poviče Stipe oporim i dubokim glasom punim samopouz¬ 
danja. 

- Naplaćen im je dug, i to s dobrim kamatama - nado¬ 
puni ga Petar. 

- Ne bi oni nas nikada onako dotukli da nije bilo ludog 
zapovjednika i naše svađe. Znate i sami: i u kući ako nema 
sloge propada sve, pa tako pogibamo i mi vojnici ako smo 
nesložni — uključi se i Mile u razgovor. 

- Žao mi je jedino što smo ostavili naše ranjene dok smo 
se onako sebično povlačili - potuži se Stipe glasom u kojem 
se osjećala krivnja. 

- Ma kakvi povlačili, reci bižali i spašavali svoju guzicu 

- odrješito će Petar. 

- A što si mogao, moj Štipane, samo još i ti poginuti - 
pokuša ga utješiti Mile. 

Nitko u Šestoj i Sedmoj četi te noći nije stradao, a uskoro 
su im se vratili i suborci iz Pete čete koji su bili zalutali iza 
četničkih položaja. 

Zapovjednika bataljuna, onog ,,ženskaroša“, koji je do¬ 
govarao ovu nesretnu suradnju s neprijateljem, nisu više vi¬ 
djeli, niti je itko znao kakva mu je bila sudbina. 

Ponovno okupljene sve tri čete u osvit novog ratnog dana 
uputiše se u pravcu Gackog, noseći sa sobom bolne uspome¬ 
ne iz proteklih borbi, iz kojih su izišli još uvjereniji u ono što 
su i prije znali - nema pregovora ni dogovora s četnicima. 

Vraćajući se tako usporenim korakom, vukući teške i 
umorne noge, izleti Juri iz Muća onako spontano: 

- Nema vire u četnike! Triba s njima razgovarati samo 
preko nišana! 

Oni što su ovo čuli samo klimnuše glavama u znak odo¬ 
bravanja te nastaviše kretanje u susret novim ratnim događa¬ 
njima koje im je priredila životna sudbina. 

Začula se u jednom trenutku i pjesma, koju zapjevaše u 
desetini na čelu kolone: 

Puško moja, ti moj vjerni ratni druže . oj-la-li-oj-la-la .... 

Na brdu zvanom Gat, po kojem je prema mišljenju mno¬ 
gih i gradić Gacko dobio ime, kao kakva stara dama kočope¬ 
rila se utvrda opasana zidinama, s nekoliko dobro utvrđenih 
bunkera. Uz te strme kamene zidine uspon je bio gotovo ne¬ 
moguć. S tog mjesta se lako nadziralo cijelo okolno područ¬ 
je, kao i prilazni putovi. Kako bi zadržali što dalje partizane 
od Nevesinja i Gackog, pripadnici 369. legionarske divizije 
raspoređeni su na utvrdu gdje se stalno nalazio jedan vod. 
Smjena vojnika vršila se svakih trideset dana. Veliki problem 
predstavljala je dostava hrane koja je stizala tek svaki tjedan. 
Hranu nije bilo moguće dovoziti svakodnevno zbog čestih 
partizanskih napada na cesti koja je vodila do utvrde. 

Negdje protkraj ožujka 1944. godine Mile i njegov vod 
raspoređeni su na utvrdu ,,Gat“. Nije bio zadovoljan tom od¬ 
lukom, kao ni ostali pripadnici njegova voda. Ali tko te je pi¬ 
tao jesi li zadovoljan ili nisi. Kad su stigli na utvrdu i preuzeli 
smjenu, nisu imali problema s partizanskim napadima. Samo 
je vrijeme prolazilo sporo, a uz partizane, najveći neprijatelj 
bila je suha i neredovita prehrana. Ne mogavši više izdržati 
svakodnevno uzimanje suhe hrane, koje i nije bilo u izobilju, 
petorica vojnika rano ujutro krenu do obližnjeg sela. 

Na pašnjacima ispred malenog sela pasla je stoka koju 
su vlasnici ostavljali obično bez nadzora, pa vojnici uhvate 
ili, bolje rečeno, ukradu jedno june, zavežu ga i dovedu do 
utvrde. Mile se zajedno sa svojim suborcima radovao što će 
napokon pojesti neki pristojan i obilan ručak. 

Među vojnicima je bilo i vještih mesara pa je meso brzo 
pripremljeno za kuhanje ili pečenje. 

Sunce je već polako zalazilo iza visokih planina kada su 
prikupili suhih drva i naložili vatru unutar utvrde. Svatko 
je uzeo sebi po izboru komad mesa te ga pripremao na va- 

tri. Većina se odlučila peći meso na žaru, nataknuvši ga na 
drvene ražnjiće. Mile je svoj komad mesa stavio u metalnu 
porciju, nadolio malo ulja, a potom stavio porciju na žar da 
se meso isprži. Miris pečena mesa i dima širio se svuda po 
okolini, a mnogi nisi mogli ni dočekati da se meso do kraja 
ispeče, već su ga počeli jesti onako polupečenog. 

- Šta ti se čini, Mile, oče li valjat? - upita ga Stipe dok se 
gurao oko vatre tražeći slobodno mjesto da stavi na žar svoje 
komade mesa. 

- Mlado je bilo june, moglo bi biti dobro, ali ne mogu 
dočekat da se ispeče. 

- Sve je bolje nego konzerve! - zaključi mudro Stipe dok 
je okretao na žaru svoju večeru. 

Ni stražari u bunkerima utvrde nisu mogli odoljeti mi¬ 
risu pečena mesa, koji im je ulazio u nosnice i kao kakva 
zavodnica opijao ih i mamio. Gladni kao vukovi nisu htjeli 
strpljivo čekati svoj red te su došli u utvrdu. Vani se već poče¬ 
lo mračiti, a kako su stražari bili zaokupljeni pečenjem mesa, 
stražarska mjesta ostala su prazna, a utvrda neosigurana. Par¬ 
tizani, koji su već duže vrijeme planirali napasti ih, iskoristili 
su prigodu i nepažnju straže te su oprezno prišli zidinama 
utvrde. Ovakvu idealnu priliku za napad nisu ni u snu oče¬ 
kivali pa su odmah pripremili ručne bombe te ih pobacali u 
utvrdu, u prostoriju gdje je bilo najviše vojnika. Ručne bom¬ 
be su čim su dotaknule tlo eksplodirale, a snažne eksplozije 
protresle su utvrdu i obasjale tamnu noć. Od eksplozije i ge¬ 
lera bombi ranjeno je petnaest vojnika koji su popadali po 
tlu i odmah počeli zapomagati i dozivati. Ali nitko im u tom 
trenu nije mogao priskočiti jer se valjalo braniti. 

Mile se odmah, čim je eksplodirala prva bomba, bacio na 
tlo i tako sačuvao glavu. Neozlijeđeno je bilo još petnaest voj¬ 
nika, uglavnom zahvaljujući činjenici da su bombe koje su 
partizani bacili bile talijanske proizvodnje, koje nisu bile po¬ 
uzdane i kvalitetne, pa neke od njih nisu čak niti eksplodira¬ 
le. Kad su se malo pribrali, vojnici koji su ostali neozlijeđeni 

jurnuše prema bunkerima kako bi se dohvatili već spremnih 
mitraljeza iz kojih otvoriše vatru na partizane. Ovi su bili po¬ 
malo iznenađeni jer nisu vjerovah da gore ima još preživjelih. 

Ubrzo se razvila žestoka borba i razmjena vatre. Mitra¬ 
ljesci u bunkerima gotovo da i nisu skidali prst s okidača. 
Prazne čahure letjele su posvuda po unutrašnjosti bunkera, 
odbijajući se od kamenih zidova. Municija se nije štedjela ni 
s jedne strane. Usprkos žestokoj paljbi, partizani su se i dalje 
približavali utvrdi, a tamna noć bila im je dobar saveznik. 
Mile je nekoliko puta u zrak ispalio svjetleće rakete koje su 
rasvijetlile noć i otkrivale neprijateljske položaje. 

Njemački zapovjednik neprestano je dovikivao da se šte¬ 
di municija, ali ga nitko nije slušao. 

- Budala! - što će nam municija ako nas partizani pou¬ 
bijaju ili zarobe - promrmljao je Mile u sebi i nastavio puniti 
spremnik puške. 

Potegao je zatvarač prema sebi, potom gurnuo rutinski 
naprijed, ubacio metak u cijev i nastavio ciljati prema parti¬ 
zanima koji su sve žešće napadali i približavali se utvrdi. Onih 
petnaest suboraca koje su ranih geleri partizanskih bombi, 
smjestili su u unutrašnjost bunara koji se nalazio u zadnjoj 
prostoriji unutar utvrde i u kojem već odavna nije bilo vode. 

Ranjenici su tako bih relativno na sigurnom, a oni nisu 
više morali slušati njihovo zapomaganje koje ih je demora¬ 
liziralo u borbi, a neprijatelju je davalo poticaj za još žešće 
napade. Njemačkog zapovjednika počela je pomalo hvatati 
panika. Još kada je vidio, nakon što je posljednja svjetleća 
raketa osvijetlila noć, da su partizani prišli gotovo na petnaest 
metara od zidina utvrde, potpuno ga je svladao strah. 

Među petnaest preživjelih vojnika 369. legionarske di¬ 
vizije koji su pružali žestok otpor partizanima, boreći se za 
goli život, bio je i vojnik Budimir iz Tomislav Grada. Borio 
se taj i na Istočnoj fronti (Staljingrad ) u sastavu 369. (do- 
brovoljačke)pojačane pješačke pukovnije, a u 369. legionar¬ 
sku diviziju pristupio je od samog osnutka. Bio je to hrabar, 

iskusan i prekaljen borac, koji je odmah vidio u kakvoj se 
teškoj situaciji nalaze. Usprkos protivljenju i naredbi njemač¬ 
kog zapovjednika, otišao je do malog skladišta u utvrdi i uzeo 
,,panzerfauste“ - oružje namijenjeno za uništavanje tenkova 
i oklopnih vozila. Uzevši desetak ,,panzerfausta“, Budimir se 
vješto prebacivao od bunkera do bunkera te s različitih mje¬ 
sta ispaljivao granate na neprijateljske položaje. Znali su da 
su ispaljene granate precizno pogodile cilj jer se začulo zapo¬ 
maganje i jauk ranjenih i pogođenih. Mile je ležao iza debe¬ 
log kamenog zida utvrde te je zbunjeno promatrao Budimira 
i divio se njegovoj hrabrosti. Vidjevši da Budimir i dalje ispa¬ 
ljuje granate iz ,,panzerfausa“, i on je uzeo dvije ručne bom¬ 
be koje su mu visjele o opasaču, potegao osigurač i bacio ih 
jednu za drugom prema partizanskim položajima. Eksplozije 
su nakon nekoliko sekundi zatresle zemlju i osvijetlile noć. 

Ponukani Budimirovom hrabrošću, koji je i dalje neu¬ 
morno trčao i preskakao s jednog dijela utvrde na drugi is¬ 
paljujući granate s preostalih ,,panzerfausta“, i ostali njegovi 
suborci otvorili su žestoku paljbu i neprestano bacali ručne 
bombe prema neprijateljskim položajima. Počelo se već po¬ 
lako razdanjivati i bivalo je sve jasnije i vidljivije. Partizani su 
uvidjeli da ne mogu osvojiti utvrdu te su se odlučili povući 
prije svitanja, znajući da bi po danu bih laka meta. Čim je 
pucnjava prestala, većina vojnika je nakon iscrpljujuće noćne 
borbe zaspala onako na položaju gdje se tko zatekao. Mile 
nije mogao na spavanje. Određen je za prvu smjenu straže. 
Umor i san bili su mu neprijatelji s kojima se neprestano bo¬ 
rio, kao i mnogo puta do tada. Nastojao je hodati u mjestu i 
razgibavati se kako ne bi zaspao. 

Sa stražarskog mjesta pucao je dobar pogled prema cijeloj 
okolini. Iako su se partizani povukli i napustili položaje s ko¬ 
jih su napadah cijelu noć, nije bilo mjesta opuštanju. Već se 
prilično razdanilo kad je u jednom trenutku primijetio kako 
mu se iz smjera partizanskih položaja približava neka osoba i 
ide ravno prema utvrdi. Uzeo je mitraljez MG-42, naslonio 

se na zid i naciljao. Pričekao je još neko vrijeme i pustio da 
mu se približi još bliže. Sada je već mogao razaznati da se radi 
o partizanu koji je imao na glavi kapu s velikom zvijezdom 
petokrakom, a pušku je nekako nespretno nosio na ramenu. 

- Stoj! - povikao je Mile iz svega glasa prema partizanu 
koji je prišao na nekih dvadesetak metara. 

- Baci oružje na zemlju! 

Partizan je ostao skamenjen kada je ugledao Milu s upere¬ 
nim mitraljezom u njemačkoj odori i šljemom na glavi. Ona¬ 
ko zbunjen i uplašen odmah je odbacio pušku i podigao ruke. 

- Priđi bliže! - zapovjedi mu. 

Partizan je bez oklijevanja prišao na nekih pet metara. 
Sada je Mile ispred sebe jasno vidio visoka mršava mladića 
od kojih dvadesetak godina u partizanskoj odori sastavljenoj 
od nekoliko različitih dijelova. 

- Odakle si? - upita ga oštro. 

- Iz Dubrovnika ! - odgovori ovaj prestrašeno. 

Kad je rekao da je iz Dubrovnika, Mile se odmah nekako 
sažali nad njim. Pomisli u sebi - ovo je naš Hrvat iz Dubrov¬ 
nika, moram mu nekako pomoći da izvuče živu glavu. 

- Reci mi kako si zalutao? 

- Kada smo sinoć napadali, zaspao sam od umora iza 
jednog grma. Sada sam se probudio misleći da smo osvojili 
utvrdu i uputio sam se ovamo - odgovori mu iskreno. 

Mile bi ga sada najradije pustio, ali već su prilazili i ostali 
njegovi suborci koje je razbudio povik. 

- Slušaj me dobro: reci da su te partizani prisilno regruti¬ 
rali iz gimnazije i da si sada pobjegao u namjeri da se predaš, 
a ja ću to potvrditi - savjetovao ga je Mile nastojeći mu po¬ 
moći u ovim okolnostima što najviše može. 

Kada su ušli u utvrdu, odmah im priđe zapovjednik voda 
(Nijemac) te partizanu udari šamar, vičući i galameći na njega. 

Mile se odmah umiješa, nastojeći smiriti situaciju, i po¬ 
kuša objasniti zapovjedniku da se partizan sam predao, te da 
su ga partizani prisilno mobilizirali. U razgovor su se uključi- 

li i još neki hrvatski vojnici koji su dobro poznavali njemački 
jezik te su počeli objašnjavati što se zapravo dogodilo. Nakon 
nekoliko minuta Nijemac je konačno shvatio što mu govore. 

- Dobro, dobro - progovorio je na hrvatskom, naravno, 
s iskrivljenim naglaskom, i lagano potapšao mladog partiza¬ 
na po ramenu. 

I Mile je bio zadovoljan ovakvim raspletom. 

Uskoro im je stiglo pojačanje pa je izvršena smjena po¬ 
strojbe, a i ranjenicima je pružena pomoć, te su potom preve¬ 
zeni do prve vojne bolnice. Kako život često piše čudne priče, 
tako se malo poigrao i s mladim partizanom iz Dubrovnika. 
Mobilizirali su ga u 370. pukovniju „Vražje divizije" pa je 
nastavio služiti kao pisar pri Zapovjedništvu pukovnije. Eto 
što ti je rat. Za male ljude koji nisu zadojeni mržnjom, ni 
bilo kojom vrstom ideologije, najvažnije je bilo preživjeti još 
jedan ratni dan. 

Izdaja i zarobljeništvo 

Tf|otkraj ljeta četrdeset četvrte godine dio postrojbi 369. 
li legionarske divizije iz Nevesinja se uputio prema poluo¬ 
toku Pelješcu, koji su pod nadzorom držali partizani. Sunce 
je upravo izišlo iza kamenih vrhova kada su tri čete 370. pu¬ 
kovnije ulazile u gradić Ston. Mile je punim plućima udisao 
svježi miris mora promatrajući kamene utvrde i kuće povi¬ 
jesnog mjesta, uživajuću u prvim zrakama sunca. Ostao je 
zadivljen Stonskim zidinama, dugim više od pet kilometara, 
nekad od velike važnosti za obranu Pelješca, koje počinju ili 
završavaju dvjema velikim tvrđavama „Veliki Kaštio“ u Stonu 
i ,,Koruna“ u Malom Stonu. 

Mještani (oni što nisu pobjegli u izbjeglištvo u El Sat u 
Egipat), izišli su iz kuća kako bi otkrili što se u selu događa. 
Vidjevši da se radi o Hrvatima u njemačkim odorama, odmah 
im je strah nestajao s lica. Brzo su uspostavili kontakt s voj¬ 
skom, a osobito žene. Muškaraca se, istina, u mjestu nije puno 
ni viđalo. Vjerojatno su bili u nekoj od vojnih formacija. 

- Kuda ćete, moji momci, svi ćete izginuti, tamo ima 
partizana ni broja im se ne zna - dovikivale su im žene, vje¬ 
rojatno da ih zaplaše. 

- Ma da ih ima koliko i đavli, neće ostat kada mi sada 
udarimo - odgovorio im je oštro jedan vojnik koji se kretao 
u koloni ispred Mile, ali više onako u šali. 

- Sve je to partizanska propaganda - dobaci desetar. 

Na borbu se nije dugo čekalo, štoviše bilo im je čudno da 
ih partizani nisu dočekali u Stonu. Odmah nakon nekoliko 

kilometara po izlasku iz gradića partizani su s jednog brežulj¬ 
ka otvorili mitraljesku vatru. Kako se držao veliki međusobni 
razmak, a i napad se očekivao, nitko u pucnjavi nije stradao. 
Neprijatelj je odmah dobio odgovor. Minobacači su vješto i 
rutinski stavljeni u funkciju pa su ubrzo prve granate počele 
pogađati neprijateljske položaje. Milin vod uspio je doći u 
podnožje brda, gdje su bili prilično zaklonjeni i nisu više bili 
laka meta. Druge dvije čete udarile su s bokova na neprija¬ 
teljske položaje. 

Kada su se približili dovoljno blizu partizanima, pripre¬ 
mili su tromblonske mine kojih su ponijeli pune ruksake (po 
desetak svaki vojnik, osim mitraljezaca i onih koji su nosili 
minobacače) te su ih s pušaka uputili prema partizanskim 
položajima. Snažne eksplozije potresale su zemlju, a kamenje 
je letjelo i pljuštalo po cijeloj okolini. Uskoro je pristigao i 
Drugi vod koji se odmah uključio u borbu. Ali drugovi se 
nisu predavali, otvarali su i dalje žestoku vatru, a dva mitra¬ 
ljeza nisu prestajala štektati i rigati vatru. U tom trenutku 
u borbu su se uključile i druge dvije čete koje su partizane 
napale s bokova. Vidjevši da su se našli u nezavidnoj situaciji, 
počeli su bježati i napuštati položaje. Petorica partizana nisu 
se uspjela na vrijeme izvući i ostali su u okruženju. Vidjevši 
da nemaju više nikakve šanse, podigli su ruke i predali se. 

- Ne pucaj, ne pucaj, predajemo se - dovikivali su vid¬ 
ljivo uplašeni. 

- Ustajte i podignite ruke - glasila je zapovijed. 

Partizani su ustali i zbunjeno ostali stajati. Odmah su im 

prišli vojnici 370. pukovnije, pregledali ih, pokupili oružje i 
odveli dalje prema Stonu. Borbe su trajale sve do sunčeva zala¬ 
ska. Partizani su uvidjeli da su ovu borbu izgubili te su posje¬ 
dali u već pripremljene čamce i krenuli prema otoku Korčuli. 
Nekoliko mitraljezaca otvorilo je vatru prema čamcima, ali bez 
učinka, ovi su već odmakli prilično daleko. Kao što su i parti¬ 
zani nestali u daljini, tako je i sunce polako nestajalo utapajući 
se u morskom plavetnilu. Završavao je još jedan ratni dan. 

Idućih dana pripadnici 370. pukovnije utvrđivali su po¬ 
ložaje po otoku, jer je zapovjedništvo predviđalo nove parti¬ 
zanske upade, ali su se prevarili u procjeni. Milina četa smje¬ 
štena je oko mjesta Janjine, dok su druge dvije čete držale 
pod nadzorom ostale dijelove poluotoka. 

Odavno je već sunce izišlo kada je jedna četa upućena 
prema Stocu - gradiću smještenom uz rijeku Bregavu u ju¬ 
goistočnom dijelu Hercegovine, gdje se vodila žestoka borba 
s partizanima. Mile tog dana nije određen za borbu, ali je s 
dvojicom vojnika raspoređen da vodi mazge natovarene mu¬ 
nicijom, hranom i drugom vojnom opremom. Uputili su se 
iz Stona kasno poslijepodne. Bio je prilično zadovoljan ova¬ 
kvim ishodom, računajući kao i većina drugih vojnika da je 
sve bolje od borbe. S njim su bili Marko iz Bjelovara i Ivan 
koji se hvalio da je prije rata živio u Splitu. Svatko je vodio 
svoju mazgu, udubljen u vlastite misli. 

- Čuje se pucnjava, brzo ćemo stići - dovikne im Ivan 
koji je bio na čelu kolone. 

- Kuda se žuriš, kao da ćeš u svatove? - dobaci mu Mile. 

Ivan mu nije bio previše simpatičan, a nisu ga voljeli ni 

drugi vojnici. Kada su osvojili Pelješac, nije bilo kuće u koju 
se taj nije uvukao i pokupio što je vrijedilo. Imao je po pet 
ukradenih prstena na rukama, kojima se često znao hvaliti. 
Da ga je netko od vojnika prijavio njemačkim zapovjednici¬ 
ma, sigurno ne bi dobro prošao. Ali nije se htio nitko zamje¬ 
rati. Njemačka je komanda inače strogo pazila da vojnici ne 
kradu. Kazna za ukradenu kokoš, na primjer, bila je šest dana 
strogog zatvora samo o vodi. 

Kad su napokon stigli, smjestili su mazge u jednom šu¬ 
marku, oko tristo metara udaljenom od borbene linije, i če¬ 
kali daljnje zapovijedi. 

- Ajde, Mile, pridrži mi mazgu, a ja ću do prve linije da 
malo vidim borbu. 

- Ma di te đava nosi, kao da nemaš borbi svaki dan. Maz¬ 
gu ti neću pridržati, a što da mi pobjegne s municijom, ode 
ja pred vojni sud, briga tebe za to. 

- Dat ću ti dva prstena za uslugu. 

- Neću da mi ih daš sto. Sve je to ukradeno, a u ukrade¬ 
nom nema sriće ni blagoslova. Sto sa đavlom dođe, sa njim 
i ode. 

- Drži se ti, Mile, toga, daleko ćeš dogurati. 

- Ajde ti je pridrži, Marko, evo ti dva prstena i dvije 
kutije cigareta. 

Marko se nećkao, ali nakon dužeg pregovaranja i šaputa¬ 
nja napokon pristade. Ivan je skinuo pušku s ramena, ubacio 
metak u cijev i lagano otrčao prema prvoj borbenoj liniji. Ali 
nažalost, nije daleko stigao. Dok se približavao mjestu borbe 
pogodi ga metak ravno u čelo. Pao je kao pokošen na zemlju 
i ostao nepomično ležati. Na ispruženoj ruci obasjanoj sun¬ 
cem svjetlucalo je ukradeno prstenje. Bolničari su brzo prišli, 
ali nije bilo pomoći. Mogli su samo konstatirati smrt. 

-Jesi li vidio, Mile, kako pogine? - tužnim glasom upita 
Marko. 

- Vidio sam. A jesi li ti vidio kako đava muči čovika i 
goni ga tamo di ne mora biti. 

- Ostadoše svi prsteni što ih je pokrao. Nisam znao da je 
takav lopov! - opet će Marko. 

- Sa mnom je bio od početka u četi, poznajem ga kao 
svoj džep. Ne znaš ti koji je to đava bio. On bi ti, pajdašu 
moj, kad bi osvojili koji grad ili selo odmah u svoju akciju. U 
krađu po kućama. Ma taj bi i iz crkve ukrao. 

- Nisam znao da je bio takav. Da mu nisam pričuvao 
mazgu, možda bi još bio živ - samokritično će opet Marko. 

- Sam je išao, nisi ga ti poslao. 

- Sudbina je to, moj Mile. 

-Je sudbina, ali je ne valja izazivati ako ne moraš. 

Mile i Marko predadoše municiju zapovjedniku čete, a 
potom se zaputiše opet natrag prema Stonu. Nisu se više ras¬ 
pitivali o Ivanu vjerujući da će ga pokopati njihovi suborci 
negdje u blizini. 

Kako je vrijeme prolazilo, vojska se pomalo i udomaćila 
na Pelješcu. Kontakti s mještanima poluotoka su bili svakod- 

nevni. Tako su pripadnici Pete čete uspostavili i kontakte s 
partizanima. Svi su već dobro znali da Njemačka gubi rat 
te su se mnogi odlučili pobjeći na drugu stranu. Dogovorili 
su se s partizanima da će razoružati njemačke zapovjednike, 
a vojska koju su činili uglavnom Hrvati trebala bi prijeći u 
partizanske postrojbe sa svom opremom i naoružanjem. U 
Milinom vodu nitko nije znao za takve dogovore. Partizan¬ 
ska komanda obećala je da će sve pripadnike 370. pukovnije 
prihvatiti u svoje redove bez ikakvih posljedica. 

Ujutro rano, još prije sunčeva izlaska partizani su na¬ 
pali položaje koje je držala Peta četa negdje ispred Janjine. 
Kako je i bilo dogovoreno, pripadnici Pete čete zarobili su 
njemačke zapovjednike i predali se odmah partizanima. Me¬ 
đutim, kao i uvijek u životu, nije teklo sve glatko kako je bilo 
planirano. Neki zapovjednici nisu se htjeli predati i zapucali 
su prema partizanima iz strojnica, bježeći prema položajima 
koje su držale Treća i Sedma četa. Nastala je prava pomutnja 
i više nitko nije znao tko je na kojoj strani. Milina četa nije se 
predala te su otvorili vatru prema partizanima. 

U jednom trenutku vidjeli su da prema njima trči dio 
pripadnika Treće čete koji nisu prešli na partizansku stranu. 
Među njima prepoznao je Mile i svog sumještanina Jerka koji 
je u jednoj ruci nosio mitraljez MG-34, a u drugoj kacigu. 

— Trči, Jerko, trči brže — dovikivao mu je Mile. 

- Jerko je uspio nekako doći do položaja te sav zadihan 
legao na zemlju odloživši mitraljez pored sebe. 

- Odnio đava i Nijemce i partizane, i ko zna u ovom ratu 
ko je ko, evo jedva sam izvukao živu glavu - potuži se Jerko. 

- Sta se dogodilo? Jesi li možda ranjen? - upita zabrinuto 
Mile. 

- Naši su se iz čete predali partizanima, a mi koji nismo 
znali ništa o tom, pobjegli smo. 

Ova čudna borba uskoro je završila i partizani su se povu¬ 
kli. Njemačka komanda je radiovezom brzo izvijestila druge 
postrojbe te je jedna veća njemačka jedinica stigla na Pelješac. 

Odmah se uključila u borbu s partizanima. Bili su to uglav¬ 
nom stariji vojnici od kojih četrdesetak i pedesetak godina. 

- Sta rade ove stare prdonje ovde ? - priupitao je znati¬ 
željno Jerko. 

- Ne sluti ovo na dobro, sigurno su Nijemci javili Ko¬ 
mandi o izdaji - zaključio je Mile. 

Svi su se povlačili dalje prema Stonu, a dio novopristi- 
gle njemačke jedinice ostao je na položaju, što je svima bilo 
čudno. 

- A moj Mile, neka bude šta mora bit, ali ja ovaj mitra¬ 
ljez neću više nosit - odluči Jerko i dok su prolazili pored 
mora baci ga između dvije stijene u morsku dubinu. 

- Možda bi bilo bolje da smo i mi prešli u partizane. 

- A ko će znat, moj Jerko, u ovom ratu šta je bolje ili 
gore, nego ajmo sada naprid pa što Bog da. 

- Dobro si rekao, tko zna kako će i ovi naši proći u par¬ 
tizanima. 

- Odredit će ih u prve redove i u najgore borbe da se 
dokažu — prokomentira Mile. 

Nakon sati pješačenja oko sto pedeset pripadnika 370. 
pukovnije stiglo je u Ston, dok ih je još toliko pobjeglo u 
partizane s opremom, oružjem i nekoliko zarobljenih nje¬ 
mačkih zapovjednika. Odmah po dolasku naređeno je hitno 
postrojavanje, te su izdane zapovijedi. 

- U dvije vrste zbor! - pala je zapovijed. 

- Nadesnooooo!. 

- Oružje u kupe! 

-Tri koraka naprijed! 

U trenutku kada je vojska izvršila zapovijedi, a oružje se 
našlo izvan dohvata, pojaviše se njemački vojnici iz postrojbe 
koja je stigla naknadno na Pelješac, te u njih uperiše automa¬ 
te i mitraljeze. Nitko nije pružao otpor, koji više ionako ne 
bi imao smisla. Svi Hrvati iz 370. pukovnije zatvoreni su u 
nekakve objekte koje su Talijani doradili i koristili za vojne 
svrhe davno prije kapitulacije. 

Slijedila su ispitivanja tko je i kako organizirao predaju. 
Milu cijelo vrijeme nitko ništa nije pitao. Njemački zapo¬ 
vjednici popisali su one koji su odbili za vrijeme borbe pucati 
na partizane. Takvih je bilo točno petnaest. Njemačka ko¬ 
manda odlučila ih je oštro kazniti, a kazna je glasila - smrt 
strijeljanjem. Dvojica vojnika koji su bili na tom crnom po¬ 
pisu odmah su počeli gubiti zdravi razum. Kopali su prstima 
po zidovima uvjereni da će pobjeći. Ostali su ili šutjeli ili 
plakali. Nikome nije bilo do razgovora. Samo su se nijemo 
gledali, nadajući se da bi se presuda mogla promijeniti. Ali 
nažalost, nije se promijenila. 

Ubrzo je petnaest vojnika izvedeno iz objekta te postro¬ 
jeno uza zid. Mile je posljednji put pogledao prema subor¬ 
cu Coji iz Lovreća koji je navodno odbio za vrijeme borbe 
pucati iz minobacača. Nakon nekoliko minuta začuli su se 
mitraljeski rafali, a potom je nastupila sablasna tišina. Mrtva 
tijela vojnika ostala su beživotno ležati. Izgubiše mlade živote 
samo zato što se nisu htjeli boriti u bitkama koje više ionako 
nisu imale smisla ni svrhe. 

Pojedini njemački zapovjednici 370. pukovnije - 369. 
legionarske divizije nisu skrivali suze koje su tekle niz njihova 
lica. Samo su vrtjeli glavama i pitali se na njemačkom jeziku: 

- Zašto? 

Neki od njih odmah su ušili u objekt gdje je bio i Mile 
zatvoren, ne skrivajući svoju žalost i razočaranje. Kako su i 
sami često govorili, bili su po oružju braća, prošavši zajedno 
mnoge borbe i ratne nevolje, spašavajući jedni drugima život. 

- Zašto su to napravili? - Ako su htjeli pobjeći u partiza¬ 
ne, zašto su morali zarobiti njemačke oficire koje će partizani 
sigurno ustrijeliti, a mnogi su i poginuli u borbi prilikom 
dogovorene predaje - pitali su se njemački časnici 369. legi¬ 
onarske divizije. 

Pomoći više nije bilo. 

Uskoro su stigli kamioni u koje su ukrcani ostali razoru¬ 
žani vojnici 370. pukovnije, njih oko 150, te su krenuli put 

Sarajeva. Po lošim cestama putovali su gotovo cijeli dan, a 
tek predvečer stigli su u Sarajevo. Smjestili su ih u „Filipovića 
lager“, zapravo u vojarnu koja je bila ograđena žicom. Idućih 
dana nitko ih ništa nije pitao. Mogli su slobodno šetati u 
krugu vojarne, samo nisu mogli van. Komad suhog kruha, 
točnije sedam deka, i vode koliko su htjeli bila je svakodnev¬ 
na hrana. Mile je znao da je u blizini vojarna u kojoj služi 
kao domobranski dočasnik njegov brat Ante. Uspio je ne¬ 
kako stupiti u kontakt s njim i jednog dana ugledao je brata 
na ulazu u vojarnu - zapravo logor. Odmah mu je potrčao u 
susret. Nakon što su se pozdravili, upita ga brat. 

- Sto se dogodilo? Sto ti ovdje radiš? 

- Ništa me ne pitaj, ovdje sam i za sada sam dobro - 
odgovori mu Mile, a pritom mu malo namignu da ne opazi 
njemački vojnik koji je stajao tik do njih. 

Mile nije htio ništa govoriti računajući da njemački voj¬ 
nik možda razumije hrvatski jezik te da je tu namjerno po¬ 
stavljen. Nije htio sebi otežavati ionako tešku situaciju. Brat 
mu je pružio komad kruha, a stražar mu ga ljutito otrgne, 
izvadi potom nož i isječe ga na sitne komadiće kako bi bio 
siguran da u kruhu nije ništa skriveno. Mile je pokupio ko¬ 
madiće kruha koji su mu dobro došli budući da je svaki dan 
dobivao samo sedam deka starog kruha. 

- Hvala ti, brate, ali nemoj više donositi, znam da ti to 
otkidaš od svojih usta. 

- Imam nekoga poznatog u kuhinji pa uspijem dobiti 
koji komad kruha više, tako često znam odnijeti nešto kruha 
u logor u kojem drže zarobljene partizane. Znaš za onog par¬ 
tizana i partizanku iz našeg sela? 

- Čuo sam za njih - odgovori Mile. 

- E, tome sam partizanu donosio gotovo svaki dan po 
kvarat kruha. A onda su me njegovi poznanici iz logora pitali 
zašto mu donosim kruh jer kada ja odem, on viče po logoru 
da me treba ubiti. Od tada odnesem samo onoj našoj parti¬ 
zanki. 



Devedeset dana od Bleiburga - prvi dio 


- Ne tribaš se ništa čuditi u ovom ratu, susjed bi te prvi 
ubio - zaključi Mile na kraju. 

Brat Ante i idućih je dana dolazio do logora i spašavao 
Milu od gladi sa svojim komadima kruha, kojeg bi kasnije 
podijelio sa suborcima, a posebno sa svojim sumještaninom 
Jerkom. 

Nakon trideset dana takvog života u logor su stigli zapo¬ 
vjednici njihove 369. legionarske divizije, a među njima i za¬ 
povjednik čete Granić iz Dubrovnika. Svi su ga suborci cijenili 
kao prekaljenog i odvažnog borca. Bio je i ranjen u trbuh u bit¬ 
ki za Staljingrad kao pripadnik 369. pojačane pješačke pukov¬ 
nije, od koje je formirana 369. legionarska divizija. Ponudili su 
im da se, ako žele, vrate u jedinicu ili ostanu ovdje u logoru, s 
tim da se moraju dokazati u borbi i tako iskupiti grijehe. Svi 
su se bez oklijevanja odlučili vratiti u jedinicu, ionako druge 
alternative nije bilo. Ostati u logoru i preživljavati sa sedam 
deka kruha svaki dan nitko nije više želio. S poručnikom Gra- 
nićem stigao je i kapetan Sajler, koji ih je trebao pripremiti za 
ponovno vraćanje u postrojbu. Kapetana, koji je navodno po 
nacionalnosti bio Srbin, svi su vojnici cijenili kao dobra čovje¬ 
ka. Dobronamjerno je na kraju savjetovao: 

- Lijepo vas molim nemojte bježati barem do Širokog 
Brijega da ja ne bih nastradao, a poslije neka svatko radi kako 
misli da će mu biti korisnije. 

- Bolje je poginut u borbi nego umrit od gladi u logoru! 
Sto ti misliš, Mile? - upita ga Jerko. 

- Sve je bolje nego ovo. Tamo se u postrojbi imamo 
čemu nadat, a što ćemo ovdje dočekat - složi se Mile s njim. 

- Meni se čini da je Hitler izgubio rat. Jesi li vidio kako 
američki avioni ovih dana bombardiraju Sarajevo. Ni broja 
im se ne zna - raspriča se Jerko. 

- Vidio sam, kako ne bi vidio, a i meni se čini da je brzo 
gotovo. 

- Bit ćemo i mi sada na kušnji kada se vratimo u našu 
jedinicu - prokomentira Jerko. 

- Đavliji je ovo rat, moj Jerko. Uzdajmo se u Boga, pa 
što bude. 

Dvojica sumještana brzo su se priključila ostatku kolone. 
Slijedilo je zaduženje odore i naoružanja, a potom su odmah 
upućeni prema Širokom Brijegu, gradiću u južnom dijelu 
Hercegovine, smještenom na rijeci Lištici i udaljenom nekih 
dvadeset kilometara zapadno od Mostara, gdje se nalazio naj¬ 
veći dio njihove 370. pukovnije. Oko Širokog Brijega baš u 
to vrijeme vodile su se žestoke borbe s partizanima. 

Nakon dolaska u mjesto nije bilo odmora.Tek što su pre¬ 
dahnuli od dugog pješačenja, zapovjeđen je napad na jednu 
uzvisinu udaljenu nekoliko kilometara od Širokog, na kojoj 
su se nalazili partizanski položaji. 

Mile i njegova četa, predvođeni zapovjednikom Grani- 
ćom, napali su predvečer neprijateljske položaje. Ovi su od¬ 
mah otvorili žestoku vatru, naročito iz mitraljeza. Uporni i 
iskusni borci koji su se još i morali dokazati izvršili su silovit 
napad, iako naoružani samo puškama budući da im Njemač¬ 
ka komanda nije htjela zadužiti drugo naoružanje jer su bih 
na ,,kušnji“. Partizani su, iako bolje naoružani, brzo uvidjeli 
da neće moći odoljeti ovakvom napadu pa su se povukli. 

- Jesi li vidio, Mile, kako pobjegoše - dobaci pobjedo¬ 
nosno Jerko. 

- Nemoj se radovati, doći će brzo, neće proći puno vri- 
mena. 

- Znam i ja da će doći i da je gotovo, ah neka smo ih 
isprašili. 

- Izgleda da nitko iz naše čete nije poginuo, a samo je 
jedan vojnik ranjen - uključi se u razgovor i Stipe. 

- Sada smo valjda zadobili i izgubljeno povjerenje Nje¬ 
mačke komande - opet će s podsmjehom Jerko. 

- Mene više od povjerenja zanima hoće li nas dočekat 
topla večera - sa smiješkom će Stipe. 

- To je bolja tema od politike i rata - složi se na kraju i 
Mile. 

B liži se kraj četrdeset četvrte godine, a s fronte već odavno 
ne stižu dobre vijesti. Mile, kao i većina njegovih subora¬ 
ca osjeća skori kraj rata. Bio je gotovo uvjeren da strana na 
kojoj se bori neće biti pobjednička. Proširile su se tih dana 
i glasine o stradavanju njihovih suboraca iz 369. pukovnije 
u Vukovu klancu u borbi s partizanima. Dolaze samo šture 
informacije o stanju na ratištima, ali vojsci je već sve jasno. 
Italija je već odavno kapitulirala, Rumunjska i Bugarska 
prešle su na stranu saveznika. U Mađarskoj je u posljednjem 
trenutku spriječen pokušaj promjene vlasti. Partizana je sve 
više i više, svakim danom su sve opremljeniji i naoružaniji, 
a njihova jedinica svakim je danom sve lošije opremljena - 
razmišljao je često Mile o ovoj temi. Stigla je vijest kako su 
u cetinskom kraju, pa i njegovu selu njemačke postrojbe 7. 
SS-divizije „Prinz Eugen“ napravile stravičan pokolj neduž¬ 
nih civila. Čak se spominjalo da su i dijelovi njihove 369. 
pukovnije sudjelovali u ovim operacijama, ali nitko ne daje 
informacije običnom vojniku. Ova ga je vijest potresla, kao 
i sve Cetinjane u postrojbi. Vojska čiju odoru nose izvršila je 
pokolj u njihovu kraju. Partizani su navodno poubijali neke 
pripadnike te SS-postrojbe, a onda su podvili rep i zavukli se 
u mišje rupe po vrletima Kamešnice i Dinare. Nastradali su 
opet nevini. Mnogi su potom iz njegove 370. pukovnije po¬ 
bjegli tijekom 1944. godine u partizane. Borbe su bivale sve 
žešće i teže, a opskrba jedinice hranom, ratnom opremom, 
oružjem i ljudstvom sve slabija i neredovita. Nijemci pak još 

vjeruju u neko razarajuće oružje (atomsku bombu) koje će 
preokrenuti tijek rata u njihovu korist. Ali Mile već odavno 
ne vjeruje u te priče. Mrtvi se više ne dižu doli o sudnjem 
danu za koji se ne zna kada će biti. 

Sljedećih dana gotovo svakodnevno odlazilo se na polo¬ 
žaje gdje su se vodile žestoke borbe s neprijateljem. Krenu¬ 
li bi obično u noćnim satima, a vraćali se u zoru, naravno, 
oni koji su preživjeli borbu. Već su nekoliko puta zauzimali 
mjesto Čitluk, ali nisu imali dovoljno snaga da ga drže pod 
nadzorom. Čim bi napustili mjesto, partizani su se ponovno 
vraćali. 

Nije se tog dana ni mrak spustio kada se jedan bataljun 
370. pukovnije uputio pod punom ratnom opremom prema 
Čapljini, gradu smještenom na desnoj obali rijeke Neretve, 
važnom raskrižju putova prema moru, a time i, s vojnog gle¬ 
dišta, važnoj strateškoj točki. 

Bilo je rano ujutro kada su stigli na odredište. Još se nije 
dobro ni razdanilo, a već su se počeli utvrđivati položaji iznad 
mjesta. S uzvisine na kojoj je raspoređena cijela četa moglo se 
dobro kontrolirati široko područje. Mile je lopatom u tvrdoj 
zemlji nastojao sebi iskopati dobar zaklon. Bilo je naporno, 
lopata zemlje, malo kamenja pa opet zemlja. Trud će se ispla¬ 
titi kasnije kada počne borba, znao je to dobro iz svog ratnog 
iskustva. Kopali su i drugi pored njega, a možda bi netko bio 
i rado preskočio taj naporni rad da njemački zapovjednici 
nisu obilazili položaje i podsjećali vojnike na nužnost dobrog 
zaklona. Ispod položaja kao na dlanu prostiralo se cijelo mje¬ 
sto, a što je još važnije, i most preko rijeke Neretve. Svi su 
znali da će borba biti teška, posebno kada moraš spriječiti 
partizanske tenkove da prijeđu preko mosta. 

Najgore su prošli vojnici iz posebnog protuoklopnog ba¬ 
taljuna koji su s ,,panzerfaustima“ morali dočekati tenkove i 
pokušati ih uništiti. ,,Panzerfaust“ (ili, kako su ga popularno 
zvali, „tenkovski vrag“) bio je pravi njemački izum, jedno¬ 
stavne konstrukcije, pouzdan, učinkovit i lagan za transport. 

Oružje se sastojalo od čelične cijevi promjera desetak centi¬ 
metara pomoću koje su se mogle ispaljivati kumulativne gra¬ 
nate. Eksplozivna patrona koja je služila za lansiranje granate 
tvornički je već bila montirana u lansirnoj cijevi. Vrlo kratki 
domet ovog oružja od samo tridesetak metara bio mu je ve¬ 
liki taktički nedostatak. Bolje rečeno, trebalo je prići neprija¬ 
teljskim tenkovima na smrtonosno malu udaljenost. Usprkos 
opasnosti kojom se izlagao strijelac, oružje je među vojnici¬ 
ma postalo popularno zbog učinkovitosti i velike probojne 
moći kojoj na udaljenosti od dvadeset do trideset metara nije 
odolijevao nijedan oklop tenka. Rukovanje ,,panzerfaustom“ 
bilo je jednostavno: lansirnu cijev trebalo je držati objema 
rukama i stisnuti jako ispod pazuha, a ciljanje se obavljalo 
vizualnim uzdužnim poravnavanjem mete i jednostavnog 
ciljnika. Prva inačica ovog oružja ušla je u masovnu proi¬ 
zvodnju i raspoređena je postrojbama njemačkog pješaštva u 
prvoj polovici 1943. godine. 

Petorica vojnika iz Protuoklopnog voda skrila su se u gr¬ 
mlju na izlazu s mosta. Dobro su se maskirali, nisi ih mogao 
zapaziti iako si znao da su tu skriveni. 

— Ne bi im, Mile, volio biti u koži, a bogme niti partizan¬ 
skim tenkistima - dobaci Stipe dok je namještao redenike na 
mitraljezu MG-42. 

— Neće im se biti lako izvući — složi se Mile pa odmah 
potom upita. 

- Ima li koga od poznatih, znaš li, Stipe? 

- Ne znam nikog poznatog u Protuoklopnom bataljunu. 

- Muči, muči, izgleda da se čuju tenkovi - prekine ga 
Mile i zagleda se u daljinu. 

- Sto misliš, Stipe, jesu li ruski ili engleski? Oni T-34 
znaju biti nezgodni. 

- Pomažu im jedni i drugi, tko bi ga znao, ali mislim da su 
engleski, a kako se naoružavaju, izgleda da ćemo brzo izgubiti 
ovaj rat. Ma zapravo rat naš nije ni bio, nego nećemo živu gla¬ 
vu đoniti kući - iznese Stipe svoju kratku analizu rata. 

- Uzdajmo se u Boga moj Štipane a što drugo možemo. 

- Pitam se ja, Mile, jesmo li mi na pravoj strani? 

- Na pravoj ili krivoj, nismo je birali, ali ne da mi se ni u 
„đavlije kolo“. Jesi li čuo, Štipane, koliko je naših što su prešli 
u partizane poginulo. A zamisli da si u partizanima i da te po¬ 
šalju da odvodiš ljudima krave iz staja, ovce ili uzimaš žito, a 
i oni nemaju što jesti. Vidio si prošli tjedan kada smo zarobili 
one partizane kod Blagaja, polovica ih je bila iz naše divizije. 

- Đavliji je to posao, moj Mile, kao i ovaj rat. A i Hitler na¬ 
umio pokorit čili svit. Nije nikom to uspilo pa neće ni njemu. 

- Neka on pokori koga oče, samo da đavliji čovik nije i 
nas utrpa u sve ovo. Jesam li se moga na miru oženit i obra- 
đivat svoju zemlju - uključi se u razgovor i Jure, Stipin po¬ 
moćnik na mitraljezu. 

- A i Ante je proda pola Dalmacije Talijanima, odma 
sam vidio da tu nema sriče. Ne znam ni što misli ovaj Tito, 
oče čovik komunizam. Odnija ti đava komunizam i ko ga je 
izmislio. Sve će biti zajedničko, tako kažu: njive, stoka, šume 
- potom malo zastade pa u šali nadoda - mogli su reći i žene. 
Sta ti misliš o tome, Mile? 

- Nema u zajednici sriče, moj Štipane, ka što nema sriče 
ni Hrvatu bez njegove vlastite države. 

- Najbolje bi bilo da Pavelić raspusti vojsku, ionako je 
gotovo - prokomentira Jure. 

- Uzda se u novo njemačko oružje - opet će Mile. 

- Ja u te bajke ne virujem - iznese svoje uvjerenje Stipe. 

Tenkovi su se već približili mostu i nije više bilo mjesta ni 

vremena priči starih drugara. Odmah je po zapovijedi otvo¬ 
rena vatra po pješaštvu koje je bilo u tenkovskoj pratnji. Na 
čistini ispred mosta partizansko pješaštvo nije imalo nikakve 
šanse. Odmah su se skrili iza sigurnih zaklona. 

Pucalo se i po tenkovima, više onako da im se odvrati 
pozornost nego da ih se stvarno ugrozi. Ispalili su i tenkovi 
nekoliko granata, ali bez učinka. Nisu mogli pogoditi polo¬ 
žaje na vrhu brda. Ili su prebacili ili podbacili. 

Pod žestokom paljbom tenkovi krenuše naprijed na most. 

- Ima ih šest, Mile, čini mi se tako - izvijesti Stipe dok su 
mijenjali on i pomoćnik užarenu cijev na mitraljezu za onu 
hladnu rezervnu. 

- Sedam Stipe, sedam, eno još jednog - ispravi ga Mile. 

- Biti će danas đavlijeg posla, šta ti kažeš, Mile! 

Prvi partizanski tenk bez problema je stigao blizu izlazu 
s mosta. Ali nije dalje nastavio. U tom trenutku poleti prva 
granata s ,,panzerfausta“ i pogodi ga u prednji dio. Gotovo 
istodobno pogođena su i druga dva tenka koja su stigla na 
most iza prvog. Snažne eksplozije potresle su cijeli kraj. S 
tenkova su poletjeli razni metalni dijelovi, a iz ostatka ratnog 
stroja kovitlao se crni dim iz kojeg su povremeno izvirivali 
crveni plameni jezici. Posada nije imala šanse preživjeti ovaj 
udar. Ostala četiri tenka bila su izvan dometa ,,panzerfausta“, 
ali nisu mogla dalje preko mosta. Partizani su pokušali odgu¬ 
rati tri uništena tenka na mostu koji su zatvorili prolaz, ali im 
nije uspijevalo. Vidjevši da ne mogu dalje, otvorili su žestoku 
topovsku i mitraljesku vatru. Borbi se uskoro priključilo i 
partizansko pješaštvo. Nastala je žestoka izmjena vatre. Mile 
je ponovno repetirao pušku i naciljao prema mitraljescu na 
tenku koji ih je neprestano gađao. Ali bez uspjeha. Bio je do¬ 
bro zaštićen metalnim oklopom. Najgore su u ovoj razmjeni 
vatre prolazili vojnici iz Protuoklopnog voda koji su ostali iza 
mosta i nisu se mogli povući. 

Nakon nekoliko sati borbe stigla je zapovijed da se napu¬ 
štaju položaji i povlači dalje prema Širokom Brijegu. Ostao je 
samo jedan vod da zadržava vatru dok se glavnina ne povuče. 

- Nisam vidio, Mile, da su se naši iz Protuoklopnog voda 
izvukli - upita ga zabrinuto Stipe. 

- Bojim se da su poginuli. Preko one čistine i pod onom 
mitraljeskom vatrom teško se povlačiti. 

Potom se obojica priključiše začelju čete i nastaviše dalje 
prema Širokom Brijegu. Nisu računali je li ovo bila ratna 
pobjeda ili poraz. Možda ipak pobjeda: sačuvali su živu glavu 

u još jednoj borbi, a što bi drugo htio vojnik koji iz dna duše 
mrzi velike ideologije koje se nemilosrdno poigravaju njiho¬ 
vim životima. 

Proteklih dana nije se odlazilo u borbu u udaljenija mje¬ 
sta. Nije bilo ni potrebe ni mogućnosti jer su partizanski 
napadi na Široki Brijeg bili gotovo svakodnevni. U obranu 
mjesta uključili su se i slabo naoružani mještani, s čijih se lica 
jasno mogla pročitati zabrinutost zbog dolaska novih „oslo- 
bodilaca“. 

Mile se sa svojom četom utaborio nedaleko od samosta¬ 
na u kojem su bili fratri. Kao i većina Hrvata iz njegove čete, 
rado bi svratio do crkve pomoliti se Ocu nebeskom i Majci 
Božjoj da ga sačuvaju u ovom vihoru rata, uzdajući se u Bož¬ 
ju dobrotu i providnost. I fratri u samostanu su nekako zami¬ 
šljeni i povučeni, kao da duboko u sebi slute zlo vrijeme koje 
će doći. Idućih je dana Milina četa prebačena na položaje u 
Knešpolje. Cesto se tih dana sastajao s Jerkom. Raspravljali 
su uglavnom o tome što dalje poduzeti jer su uvidjeli da je rat 
izgubljen. Trebalo je sada spašavati glavu. 

- Mate i Stipe su pobjegli u partizane, a šta ćemo nas 
dvojica, pajdašu? Kako bi bilo da i mi pobjegnemo? - pred¬ 
loži Jerko. 

- Ajmo danas malo u izviđanje po okolnim brdima pa 
ćemo vidjeti! 

- Đava će ga znati šta je dobro, moj Mile! Ajmo gledat 
pobjeći, pa što bude! 

-Ako nas Nijemci sada uhvate u bijegu, strijeljat će nas ka 
one naše na Pelješcu — zamisli se Mile. Ali moralo se riskirati. 

Malo potom neprimjetno se uputiše do okolnog brda. 
Nitko ih nije pitao kamo će, ali su oni za svaki slučaj pripre¬ 
mili odgovore. Kada su već odmakli podalje od mjesta, naslo- 
niše se na jedan kameni zid osluškujući i izviđajući. Da su u 
tom trenutku odnekud naišli partizani, odmah bi se predali. 

- Nema partizana kad ih tribaš! Odnija ih đava zajedno s 
Titom! — pobuni se nekako Jerko. 

- Poslušaj puca li se u blizini! Ako je, tu su oni, ne boj 
se! - pouči ga Mile. 

I dok su tako stajali naslonjeni na kameni zid neke ogra¬ 
de, Jerko odjednom padne na zemlju, uhvati se za nogu i 
stade zapomagati. 

— Pomozi, Mile, ranjen sam! 

- Ma kako si ranjen kada u blizini nije pukla puška! - 
upita ga Mile misleći da se možda šali. 

- Ne znam ni ja, samo sam osjetio bol u nozi. 

Mile mu odmah skinu cipelu i pogleda ranu - metak je 
ušao u skočni zglob i tamo ostao. 

- Ma kako gaje pogodilo kada se nigdje u blizini nije čuo 
pucanj, sigurno je neki zalutali metak - čudio se Mile ovom 
nadasve neobičnom ranjavanju. 

Nije dalje želio gubiti vrijeme u iščuđavanju, već je od¬ 
mah u blizini odrezao jasenov štap kojim se Jerko pomagao 
u hodanju, a drugom rukom pridržavao se za Milu te su se 
tako uputili natrag prema bazi. Kretali su se sporo, odmara¬ 
jući se gotovo svakih dvadeset koraka. Jerka je noga sve više 
boljela i oticala, a zavoj što su ga stavili na ranu potpuno 
se natopio krvlju koja je kapajući ostavljala iza njih krvavi 
trag. Kad su se napokon, nakon dosta truda i muke, pri¬ 
bližili mjestu s kojeg su krenuli u ovu avanturu, odmah su 
pozvali u pomoć bolničare koji su Jerka odveli do ambulan¬ 
te. Svojim zapovjednicima ispričali su priču kako su se i do¬ 
govorili: da je Jerko ranjen u blizini mjesta dok su išli malo 
prošetati. Iako je njihovim zapovjednicima pomalo čudno 
zvučala ova priča o ranjavanju u kojem se nije čuo pucanj, 
nisu postavljali dodatna pitanja, niti je događaj pobuđivao 
posebnu sumnju. 

Čuvši vijest o ranjavanju vojnika, žurno je do ambulante 
stigao i vojni kapelan. 

- Hvaljen budi Bog - pozdravi lijepo kapelan. 

- Navijek budi - odgovori Mile dok je stajao uz Jerka i 
čekao što dalje. 



Bitka za Široki Brijeg i ranjavanje 


- Jeste li za ispovijed, vojnice - upita tihim glasom ka¬ 
pelan Jerka. 

- Kud si prije doletio, nisam još za umiranje - oštro će 
mu Jerko, napravivši pritom bolnu grimasu. Vidjelo se da 
trpi bolove od te rane na nozi. 

- Boli ga, kapelane, možda će kasnije - nastojao je Mile 
nekako opravdati svog suborca. 

Žao mu je kapelana koji je bio zadužen za cijelu 370. 
pukovniju. Stalno je bio s vojskom na prvoj liniji. Dijelio 
je svete sakramente umirućima da ih pripremi na odlazak u 
vječnost, izlažući pritom često i svoj život. Trebala je vojniku 
kršćaninu duhovna okrepa, a valjalo se i ispovjediti jer vre¬ 
mena su bila teška i surova. Smrt je vrebala svaki dan i valjalo 
je uvijek biti spreman. U svakoj borbi gotovo bi uvijek netko 
bio na samrti. Kapelan je zato i bio u blizini i ako bi stigao na 
vrijeme, valjalo je vojnika pripremiti da se pomiri sa svojim 
Bogom i miran otputuje prema vječnosti. Prisjetio se Mile 
na trenutak i prigode kada je negdje početkom 1943. godine 
oko Drvara poginuo njihov kapelan. 

Jerko je nakon prve obrade upućen u bolnicu gdje je 
ostao nekoliko mjeseci. (Bez većih posljedica oporavio se od 
ranjavanja te se potom ponovno vratio u Široki Brijeg). 

U Širokom Brijegu dočekali su Božić i božične blagdane 
koji nisu pretjecali u blagdanskom ozračju. Partizani, prihva¬ 
ćajući komunističku ideologiju, ionako nisu slavili božične 
blagdane pa su njihovi napadi bivali sve češći i žešći. Ne¬ 
prijateljska artiljerija neprestano je tukla mjesto ne birajući 
ciljeve. Snopovi crnih gustih dimova dizali su se prema nebu 
i negdje visoko spajali u jednu debelu crtu koja bi nakon 
nekog vremena postajala nekako siva i prozirna. 

Obrana mjesta izdržala je samo do početka veljače 1943. 
godine. Kombinirani topničko-pješački napad započeo je još 
prije sunčeva zalaska. Partizani su pod okriljem noći napali i 
položaje u Knešpolju, koje je držala Milina četa. Odmah se 
razvila žestoka i neizvjesna borba, a kako je oko mjesta bilo 

mnogo obradivih vrtova ograđenih visokim kamenim zidovi¬ 
ma, u kojima su mještani znali posaditi duhan ili neke druge 
poljoprivredne kulture, vojnici su se u noći u tim vrtovima 
tijekom borbe izmiješali. U jednom vrtu našli su se partizani, 
u drugom domobrani, u trećem opet partizani, u četvrtom 
pripadnici „Vražje divizije* 1 , i nitko nije bio siguran tko je 
u susjednom vrtu. Zapovjednici 370. pukovnije s uzvisine 
iznad mjesta uspjeli su donekle vidjeti razmještaj snaga na 
terenu, pa su brzo zapovjedili povlačenje na zadane lokacije. 
Povlačenje je uspjelo uz manje gubitke (nekoliko ranjenih i 
poginulih). 

Mile je ponovno iz borbe uspio izići neozlijeđen i brzo se 
priključio svojoj četi iznad mjesta. Da se ovako nesretno nisu 
izmiješali tijekom noći po tim vrtovima, ne bi lako partizani 
zauzeli ove položaje koje je držala Sedma četa 370. pukovnije 
- siguran je Mile u to. 

Plan je bio daljnje povlačenje prema Mostaru, ali treba¬ 
lo je pričekati da pristignu i druge desetine i vodovi koji se 
nisu uspjeli izvući iz borbe na vrijeme. U blizini mjesta gdje 
su se okupili, kojih sto metara udaljena nalazila se pokretna 
poljska kuhinja. Mile je za tu kuhinju, za razliku od drugih 
vojnika, dobro znao. Uočio ju je proteklih dana i nije imao 
namjeru o tome nikom govoriti. Zbog neravna terena i ni¬ 
skog raslinja, kuhinja se nije vidjela s mjesta na kojem su se 
trenutačno nalazili. Bio je u velikoj dvojbi: otrčati do kuhinje 
i zgrabiti nešto za pojesti i pritom se izvrgnuti mogućoj opa¬ 
snosti, ili nastaviti put gladan. 

Prazan želudac i snažni osjećaj gladi ipak su prevagnuli 
nad razumom i odlučio je otrčati do kuhinje. Računao je, 
kao i svaki čovjek koji donosi sulude odluke - napunit će 
brzo porciju i odmah se vratiti, tako da nitko neće ni primi¬ 
jetiti. O svojoj namjeri nije nikog obavijestio, a nije nikog 
osobito ni zanimalo kuda ide, pogotovo što su borbe svuda u 
blizini još bile u tijeku. Odluku je brzo donio pa kad je vidio 
da na njega nitko od njegovih suboraca ne obraća pozornost, 

krenuo je u svoju malu avanturu. Na putu do poljske kuhinje 
koristio je svaki raspoloživi zaklon: grmlje, kamenje, kame¬ 
ne zidove, te plastove sijena kojih je bilo dosta. Osjećao je 
umor i pospanost od borbe protekle noći tijekom koje nije 
ni trenutka oka sklopio. Ali nesnosna glad tjerala ga je na¬ 
prijed. Nekako je u sebi donio plan: skoknut će do kuhinje, 
napuniti porciju onako na brzinu, ako dohvati i koji komad 
mesa, neće biti na odmet, i odmah će nazad da ne bi njegovi 
iz jedinice otišli bez njega. Razmišljao je tako i planirao, a ne¬ 
kako ga je pritom i strah hvatao kad bi pomislio da u blizini 
može biti i partizana. 

Približivši se napokon mjestu gdje bi se po njegovoj 
procjeni i sjećanju trebala nalaziti poljska kuhinja, legao je 
iza jednog hrastovog grma koji mu je pružao dobar zaklon. 
Pušku je odmah stavio do sebe, zlu ne trebalo, skinuo je ka¬ 
cigu s glave i stavio kapu koju je nosio zataknutu za opasač. 
Podigao je malo glavu i onako zaklonjen pogledom tražio 
kuhinju. Bila je na istom mjestu gdje je bila i prije neki dan, 
ali prizor koji je potom ugledao sledio mu je krv u žilama. 

Ispred neke porušene i zapaljene kamene kuće nalazila se 
na kolima pokretna kuhinja, a oko nje se naguravalo desetak 
partizana koji su rukama vadili hranu iz velikog kazana i tr¬ 
pali je onako žurno u usta kao gladni vukovi. 

- E ovi nisu jeli mjesec dana - pomislio je Mile. 

Kako su partizani bili zaokupljeni uzimanjem hrane, 
nisu ga primijetili. Valjalo se što prije izvući iz ove nezavidne 
situacije pa se odmah počeo lagano povlačiti prema mjestu 
gdje je ostavio svoju četu, nastojeći biti što tiši. Nesvjesno 
se uhvatio rukom za dvije ručne bombe koje je imao za po¬ 
jasom. Mogao ih je baciti na partizane, ali je odustao od te 
pomisli znajući da ništa time ne bi postigao, a na kraju bi i 
svoj život bez razloga stavio na kocku. Požalio je odmah što 
je krenuo u ovaj pothvat i što je zbog gladne guzice mogao 
izgubiti glavu. Ali vremena za žaljenje nije bilo, takav je čo¬ 
vjek i gotovo. Sad se trebalo što prije povući natrag, a da ga 

pritom ne primijete. Povlačio se tiho i nečujno istim putem 
kojim je i došao. U neposrednoj blizini, kao i svuda okolo 
još se čuje pucnjava. Borbe se još uvijek vode. Stigao je do 
zidina neke kamene kuće koja već odavno nije imala krova. 
Nešto ga je snažno vuklo da pogleda unutra iako za to nije 
imao nikakav valjani razlog. Pušku je držao uz bok, a prst na 
okidaču, krećući se lagano na prstima. Pogledao je oprezno 
kroz otvorena vrata kuće. Na trenutak je ostao iznenađen pa 
brzo pripremi pušku za paljbu. Pred sobom ugleda čovjeka u 
domobranskoj odori kako sjedi uza zid kuće. Primijetio je da 
mu je odjeća oko bokova natopljena krvlju i odmah je zaklju¬ 
čio da je teško ranjen. Domobran je sjedio pognut, spuštene 
glave prema koljenima i činilo se kao da spava. 

- Sto ti je, prijatelju? - dovikne mu Mile odmah s vrata. 

Domobran lagano podigne glavu i pogleda prema nje¬ 
mu, prvo da se uvjeri da nije partizan. 

- Ranjen sam u borbi, a metak mi je prošao kroz kukove! 
— odgovori mu ovaj slabim glasom i s velikim naporom. 

- Kada si ranjen? - upita ga ponovno. 

- Još sinoć, pa sam se nekako dovukao do ove kuće. Ne 
znam ni di je moja jedinica, nikoga nisam vidio. 

- A gdje su tvoji, kako su te ostavili samog? 

— Ne znam ni ja. 

- Odakle si? - upita opet Mile. 

- Ja sam Vuleta iz sela Otoka kod Sinja! 

- Iz Otoka, kažeš. 

-Ja sam iz Gale! Ne boj se, naći ću nekog pa ćemo ti pomoći. 

Domobran malo podigne glavu da vidi pozna li Milu bu¬ 
dući da su bili iz susjednih sela. Vidjelo se daje teško ranjen 
i da je izgubio dosta krvi. 

Mile odmah iziđe iz porušene kuće, osvrnu se uokolo te opa¬ 
zi na četrdesetak metara odatle grupu domobranskih časnika. 

- Eeeeeee, ljuuudi! - prodere se iz svega glasa prema gru¬ 
pi domobrana, a potom nastavi - imate ovde jednog ranje¬ 
nog vojnika! 

Ovi se odmah okrenuše i požuriše prema njemu. Kad su 
mu se malo približili, odmah ih oštro ukori. 

- Kako ste ga mogli ostaviti ovako sama? 

- Nismo znali za njega! - ispriča se nekako jedan od do¬ 
mobranskih časnika te odmah zapovjedi dvojici vojnika da 
uzmu nosila i odnesu ga do štapske ambulante.(Ranjeni do¬ 
mobran Vuleta preživio je ranjavanje i rat te su se kasnije on 
i Mile rado susretali). 

Kada se oprostio od Vulete, odmah je otrčao do mjesta 
gdje je bila njegova četa, ali povratak nije bezopasan. Parti¬ 
zani su ga primijetili i odmah otvorili mitraljesku vatru po 
njemu. Usprkos opasnosti, odlučio je nastaviti trčati, ponaj¬ 
više iz straha da se njegova četa ne udalji. Opet je morao 
riskirati kao i mnogo puta do sada te se vješto poput vjeverice 
prebacivao iz zaklona u zaklon. Mitraljezac je bio uporan pa 
su mitraljeska zrna počela pogađati blizu njega. Tako trčeći, 
opazi u blizini plast sijena i odmah se baci na zemlju iza nje¬ 
ga. Plast sijena bio je dobar zaklon od partizanskih strijelaca, 
a Mile se onako ležeći odmah dao u izviđanje da provjeri 
gdje je njegova četa. U jednom trenutku, na samo petnae¬ 
stak metara od njega eksplodirala je minobacačka granata, a 
jedan geler, udarajući i skakućući onako po zemlji i kamenju, 
udari mu u potpeticu desne čizme i zabije se u nju. Udarac 
mu samo malo pomaknu desnu nogu. Vidjevši da nema po¬ 
sljedica, odmah ga je nožem (bajunetom) izvadio iz čizme i 
bacio u stranu te nastavio trčati i prebacivati se od zaklona 
do zaklona. U daljini je ugledao svoju četu i suborce koji su 
već bili u pokretu. Poput vjetra trčao je prema njima, sretan 
što ih je sustigao, istina, praznog želudca kao i onda kada se 
uputio u ovu malu avanturu koja ga je mogla stajati života. 

Borbe oko Širokog Brijega trajale su još cijelu noć. Ne da 
se obrana mjesta, još se odupire neprijatelju koji je brojan i 
dobro naoružan. 

Negdje pred zoru cijeli Drugi bataljun 370. pukovnije 
uputio se u pravcu Mostara. Hodali su laganim korakom, 

ali gotovo bez stajanja i odmora. Negdje u noći, netom što 
su prešli most preko neke male rječice stigla je zapovijed ra¬ 
diovezom da zauzmu položaje u blizini mosta i dočekaju u 
zasjedi partizane, kako bi im se usporilo kretanje i tako dalo 
vremena drugim jedinicama koje sudjeluju u obrani Širokog 
da se povuku prema Mostaru. Nisu bili oduševljeni ovom 
odlukom, pretpostavljajući da ih čeka teška borba u kojoj 
će mnogi izgubiti život. Brzo su se vratili do mosta ispod 
kojeg je tekla mala bistra rječica, koja bi se bez problema 
mogla pregaziti, a odraslu čovjeku bi pritom voda bila tek 
nešto iznad koljena. Odmah su zauzeli položaje dvadesetak 
metara dalje od mosta i ceste, a nisko grmlje hrasta i graba 
koje je pokrivalo okolno područje lako je u noći moglo skriti 
stotinjak vojnika. Razmjestili su se po vodovima, a posebno 
su razmjestili i utvrdili mitraljeze, kojih je bilo petnaestak, 
uglavnom MG-42 i nešto MG-34. Noć je bila mrkla, bez 
traga mjesečine i nije se vidjelo ni prsta pred nosom. Oblaci 
su nečujno, poput nekog zastora prekrili nebo, tako da se ni 
zvijezde ne naziru. Ali vrijeme kao da je stalo i minute pretje¬ 
ču sporo i u neizvjesnosti. U zraku se osjećala napetost, a kod 
mnogih neka nervoza, iako su sve to bili prekaljeni borci s 
dugogodišnjim ratnim iskustvom. Nikome nije bilo do priče. 
Uz šum vjetra noćnu tišinu narušio bi samo poneki udarac 
metalnih dijelova oružja o kamenje, koje su neki još uvijek 
nespretno namještali. Negdje u noći zapuhao je sjeverac, koji 
se u ovom trenutku pojavio kao dobar saveznik jer je svojim 
fijukanjem pokrivao druge zvukove. 

Nakon gotovo dva sata čekanja primijetili su kako se ce¬ 
stom prema Mostaru približava neprijateljska izvidnica, koja 
je brojila oko desetak boraca, koliko se moglo u noći točno 
procijeniti. Hodali su i lijevom i desnom stranom ceste u ko¬ 
loni po jedan, a u rukama su držali spremne strojnice i puške. 

Zapovjednik čete već je prije zapovjedio da se ne puca 
bez izričite zapovijedi, i da se po mogućnosti propusti izvid¬ 
nica ako ništa ne primijete. Svi su se pridržavali zapovijedi, 

nastojeći pritom biti što tiši, gotovo sustežući disanje. Što 
zbog tamne noći, što zbog fijukanja vjetra, izvidnica ništa 
sumnjivo nije primijetila, pa su nastavili hodati dalje cestom. 
Tako su sebi zasigurno spasili život. Kada je izvidnica prošla, 
znali su da će uskoro naići veća partizanska jedinica. I bili 
su u pravu: na njihov dolazak nije se dugo čekalo. Negdje 
oko stotinu partizana, koliko se u tamnoj noći moglo točno 
procijeniti, kretalo se cestom prema mostu. Njihov razgovor 
mogao se jasno čuti, kao i zveket vojnih čizama. 

Marširali su u koloni po dva, a po ,,komotnosti“ kojom 
su se kretali, moglo se zaključiti da nisu očekivali probleme 
na putu ili su mislili da su već dobili rat. Mile je pogledao 
prema Juri koji je nestrpljivo držao prst na okidaču mitra¬ 
ljeza. Pogled mu se na trenutak zaustavio na cijevi mitraljeza 
MG-42 iz kojeg će uskoro biti posijana smrt. Bit će ugašeni 
ljudski životi. Kako li je život samo okrutan. Čelo partizanske 
kolone prešlo je most, a tada je po zapovjedi iz sveg oružja za¬ 
počela pjesma smrti. Mitraljeski rafali razbili su noćnu tišinu, 
kao i eksplozije ručnih bombi pobacanih prema partizanima. 
S pušaka su poletjele već pripremljene tromblonske mine, 
kao i rakete koje su osvijetlile teren. Zućkastocrveni plameni 
jezici bljeskali su u noći iz užarenih cijevi. Borba je kratko 
trajala, preživjeli partizani dali su se u bijeg, dok je dobar 
dio ostao ležati na mostu i prilazu mostu. Zapovjednik čete 
odmah nakon završene paljbe zapovjedio je brzo povlačenje 
prema Mostaru. Mile, kao i većina hrvatskih vojnika u 369. 
legionarskog diviziji, nije se osobito radovao ovoj pobjedi. 
Znao je dobro da je ratna sreća ovoga puta bila naklonjena 
njima, a već sutra možda partizanima, i da ginu obični mali 
ljudi, seljačka djeca, kao što je i on sam, i tko zna za koje 
ciljeve i ideale. 

Već je izvjesno da se rat bliži kraju. Borbe su sve teže i 
žešće, a preživjeti svaki idući dan veliki je uspjeh. Dok je tako 
razmišljao marširajući prema Mostaru, počelo je svitati i već 
su se nazirale prve kuće. Zapovjednik je zaustavio četu i svi 

su odmah posjedali ili se izvalili po zemlji i travi, a neki su 
vojnici gotovo u trenu zaspali, iscrpljeni proteklim borbama 
i dugim nespavanjem. Na licima im se jasno vidio umor. Ali 
ni ovaj odmor nije dugo trajao. Uskoro je stigla zapovijed da 
se ponovno vrate natrag prema Širokom Brijegu i zaustave 
partizane u napredovanju prema Mostaru. Svi su u četi znali 
da ih je zapala teška zadaća i nerado su primili ovu zapovijed. 
Uz manje negodovanje, krenuli su odmah natrag. Već je bilo 
jutro kada su zauzeli nove položaje u podnožju jednog brda. 
Sunce je stidljivo izvirilo i obasjalo hercegovačka brda i ka¬ 
menjar. Brdo u čijem su podnožju zauzeli položaj izgledalo je 
gotovo golo i na njemu nije bilo nikakvog raslinja. Mili i nje¬ 
govim suborcima ovaj položaj nije se nimalo svidio, jedno¬ 
stavno je imao loš predosjećaj. U slučaju povlačenja morali bi 
trčati do vrha brda oko stotinjak metara bez ikakva zaklona. 
Nije bilo vremena za posebno ukopavanje te je Mile, kao i 
ostali, zauzeo najbolji položaj što je mogao. Negdje oko devet 
sati partizani su krenuli u napad. Najprije je počela tući teška 
artiljerija, a nedugo zatim počeli su i pješački napad. Potporu 
su im davali i tenkovi. 

Mile se ukopao između nekoliko stijena čiji su vrhovi 
provirivali iz zemlje, nastojeći se tako zaštititi od partizan¬ 
skoga granatiranja i metaka. U jednom trenutku jedna mi¬ 
nobacačka granata pogodi desetara - Nijemca koji je ležao 
nekoliko koraka od Mile. 

- Ženo moja! Djeco moja! - povikao je (na njemačkom 
jeziku) pogođeni desetar i odmah izdahnuo. 

Sreća u nesreći da je minobacačka granata pogodila de¬ 
setara u ruksak koji mu je bio na leđima pa nije eksplodirala, 
inače bi bilo još mrtvih i ranjenih. Mile i još trojica vojnika 
odmah su prišli mrtvom desetaru, položili su ga na šatorsko 
krilo i pod kišom metaka pokušali ga izvući izvan borbenih 
položaja. Iako su znali da je mrtav, nosili su ga i dalje jer je sve 
bilo bolje nego ostati na položaju u ovoj nemilosrdnoj borbi. 
Nakon što su mrtvog suborca predali bolničarima, morali su 

se vratiti ponovno u borbu, ali su odahnuli barem pola sata. 
Mile je na trenutak pomislio na djecu i ženu poginulog dese¬ 
tara koji negdje u Njemačkoj čekaju oca i supruga. Sigurno 
će uskoro primiti dopisnicu šablonizirana sadržaja, kakve se 
u zadnje vrijeme često upućuju: 

Desetar, (ime i prezime), pripadnik, 370. pukovnije, 369. 
legionarske divizije poginuo je 07. 02. 1945. godine, boreći se 
hrabro za Fuhrera i domovinu. Njegova žrtva i hrabrost nikada 
neće biti zaboravljeni. 

Na kraju će još stajati nekakav nečitki potpis zapovjedni¬ 
ka pukovnije ili divizije i stvar je riješena. U početku su takve 
dopisnice bile puno dulje i ljepše ukrašene, ali sada na kraju 
rata nije više nitko mario za takve procedure. Gdje si bio, 
čovječe - nigdje, za što si dao život - ni za što. 

Mile se, zaokupljen crnim mislima, vratio na gotovo isto 
mjesto gdje je bio prije pogibije desetara. Polegao je onako 
po travi i kamenju, jer nije bilo puno izbora u žestokoj raz¬ 
mjeni vatre. Odmah do njega je Jure iz Muća koji je upravo 
punio svoj mitraljez. 

- Je li desetar preživio? - upita Jure. 

- Mrtav je, mrtav, a ni nama se dobro ne piše! - dobaci 
mu Mile. 

- Dobro govoriš, ako odavde izvučemo živu glavu, bit 
će to velika stvar - zaključi Jure razgovor i nastavi pucati iz 
mitraljeza. 

Mitraljeska i puščana zrna zabijala su se svuda oko njih, a 
i partizanska artiljerija neprekidno je tukla njihove položaje. 
Njemačka artiljerija, koja je bila nedaleko od njih, nije već 
odavno djelovala. Partizanski artiljerci otkrili su je i uništili. 
Mile je onako ležeći skupljao veće kamenje koje bi napipao 
u blizini i nastojao ispred sebe podići mali kameni zidić. Mi- 
traljezac na partizanskom tenku, koji je bio udaljen nekih sto 
pedeset metara odatle, vjerojatno je primijetio to utvrđivanje 
položaja te je neprestano ciljao prema Mili. I upravo kad je 

na svoju malu građevinu htio postaviti još jedan kamen, po¬ 
godi ga neprijateljsko zrno u podlakticu lijeve ruke. Osjetio 
je strašnu bol u ruci, a na oči mu se navukla neka čudna crna 
maglica. Činilo mu se kao da lebdi u nekom bezdanu. Kad se 
malo pribrao, osjetio je kako mu krv teče niz ruku i natapa 
odjeću. Lijevom rukom više nije mogao micati. Osvrnuo se 
da vidi gdje je Jure i povikao. 

- Jureeee, Jure, pomozi, ranjen sam! - Jure se okrene pre¬ 
ma njemu vičući: 

— Biži, Mile, uzbrdo ako možeš! 

- Sto ću s puškom? - upita ga Mile sav uplašen i blijed. 

- Ja ću je uzeti, biži samo uzbrdo! Spašavaj se ako mo¬ 
žeš! - zadere se jače Jure kako bi ga mogao čuti od pucnjave 
i eksplozija. 

(Mile više nikada nije vidio Juru iz Muća, niti je saznao 
je li preživio tu borbu i rat). 

Mile je desnom rukom uhvatio ranjenu lijevu i odlučio 
potrčati do vrha brda pa što Bog da. Do vrha je moglo biti 
nekih pedesetak metara, ali sve sama čistina i golet, nigdje 
nekog prirodnog zaklona. Samo ljuta nevolja i potreba može 
natjerati čovjeka na ovakav luđački čin. Svatko tko bi se po¬ 
digao i krenuo prema vrhu bio je prilično laka meta za parti¬ 
zanske strijelce koji su bili udaljeni kojih sto pedeset metara. 
Partizani su sve žešće napadali, bolničara nije bilo da pruže 
prvu pomoć i jedina šansa da preživi bila je da potrči i do¬ 
mogne se vrha brda iznad položaja. Nije imao više ni prvog 
zavoja, a krv neprestano teče. 

- Uz Božju pomoć i u Njegove ruke! - rekao je u sebi, 
prekrižio se i potrčao snažno, što su ga noge nosile. 

Partizani su ga odmah primijetili i otvorili vatru po nje¬ 
mu. Dok je trčao, osjećao je kako se puščana i mitraljeska 
zrna zabijaju oko njega, lome kamene ploče, a jedno mu je 
zrno prošlo tik uz kacigu koju je imao na glavi. Osjetio je 
neku čudnu slabost i mučninu, ali je nastavio trčati mijenja¬ 
jući pravac trčanja lijevo-desno. Bol u ruci je bila sve jača, 

gotovo neizdrživa, izgubio je dosta krvi pa mu je nestajalo 
i daha, ali znao je da ne smije stati jer bi to značilo sigurnu 
smrt. Uz Božju pomoć, nekim čudom uspio je umaknuti toj 
kiši metaka i kada je već stigao iza vrha brda, pao je na travu 
i više nije mogao dalje. 

Krv je neprestano tekla iz ranjene ruke, a počela ga je 
hvatati i nesvjestica. U tom trenutku vidio je jednog vojnika 
iz svoje čete kako bježi istim putem kao i on, noseći na leđi¬ 
ma postolje minobacača. 

- Daj pomozi, ako Boga znaš! - povikao je prema njemu. 

— Bježi, Mile, svi ćemo izginuti! Ko zna oče li se itko 

izvući? - odgovori mu ovaj i nastavi dalje sebično bježati, a 
da mu nije pomogao. 

- Spašava svoju guzicu - reče Mile. 

Nakon što se malo pribrao i prikupio snagu nastavio se 
kretati dalje cestom prema Mostaru. 

Kad je napokon teškom mukom, da ni sam ne zna kako, 
stigao do Mostara, odmah je otišao do ambulante gdje mu je 
liječnik previo i obradio ranu, ali mitraljesko zrno nije mo¬ 
gao izvaditi. ( Mitraljesko zrno još se nalazi u Milinoj ruci, a 
po svemu sudeći, tu će i ostati). 

Iz Mostara je kamionom upućen za Sarajevo, a potom 
vlakom za Zagreb. Zbog čestih partizanskih napada, do Za¬ 
greba je putovao osam dana. Kad je napokon stigao, smješten 
je u bolnicu na Salati, a rana na ruci gotovo je zarasla. U 
bolnici je sreo časnu Smoljo iz susjednog mu sela Otoka, te 
medicinsku sestru Anu iz njegove rodne Gale. One su mu 
pomagale raznim savjetima i intervencijama kod liječnika da 
ostane što duže u bolnici. Mile je po njihovu savjetu stavljao 
i šećer na ranu kako bi što kasnije zacijelila. Cilj mu je bio 
što duže ostati u bolnici. Na frontu i u postrojbu nije mu se 
više vraćalo, bližio se kraj rata, a partizani su bili gotovo na 
domak Zagreba. Nakon mjesec dana u bolnicu je primljen i 
njegov ratni drug Jerko Mravak koji je ponovno bio ranjen 
u borbi negdje oko Zenice. Odmah se srčano pozdraviše dva 
ratna suborca. 

-Jesi li teško ranjen - upita ga Mile. 

- Dobro je, nije tako strašno - a onda tišim glasom na¬ 
stavi - negdje oko Zenice išao sam obaviti nuždu kada me 
pogodi metak u rame i iziđe na prsa. 

- Kako si ti? 

- Dobro sam, mogao bi već i u postrojbu da malo ne 
zabušajem raznim varkama koje su me ovdje naučili. 

Ispriča mu Mile potom o tim metodama koje koristi 
kako bi ostao što duže u bolnici na liječenju. 

- Onda ću i ja koristiti tu terapiju, samo da me ne vrate 
u jedinicu - našali se Jerko. 

Dani su brzo prolazili i već su prošla dva mjeseca od kada 
je Mile primljen u bolnicu. Cesto su dva suborca raspravljala 
što i kako će dalje. U jedinicu im se nije vraćalo, a u bolnici 
više nisu mogli ostati. Bilo je i pitanje dana kada će u Zagreb 
ući partizani. Bojali su se pobjeći jer ako ih uhvati policija, 
bit će proglašeni dezerterima i strijeljani, a Jerku ni rana još 
nije zacijelila. Napokon su odlučili otići iz bolnice. Sklonili 
su se u kuću kod Jerkove sestre koja je živjela u Zagrebu. Mile 
se takvim rješenjem nije mirio. Morao je gledati kako svakog 
dana Jerkova sestra teško dolazi do komada kruha, oduzima 
ga sebi i djeci od usta i daje njima. Na kraju je odlučio da im 
više ne otežava situaciju. Nakon pomnog razmišljanja, za¬ 
ključio je da se najbolje prijaviti u jedinicu, ali nije znao gdje 
se nalazi. Pronašao je Zapovjedništvo 369. legionarske divi¬ 
zije u blizini željezničkog kolodvora u Zagrebu. Izvijestili su 
ga da se njegova jedinica nalazi u Kutini i da se tamo uputi. 
Naravno, trebalo je pješačiti. 

TCločetak je travnja četrdeset pete godine i samo je pitanje 
1T dana kada će rat završiti. Čim je svanulo Mile se pješi¬ 
ce iz Zagreba uputio prema Kutini, gradiću smještenom na 
južnim obroncima šumovite Moslavačke gore na samom 
rubu Lonjskog polja, udaljenom oko osamdeset kilometara 
od Zagreba. Nakon dugog i iscrpljujućeg pješačenja uspio 
je pronaći svoj bataljun, odnosno ono što je od njega ostalo. 
Dobar dio njegovih suboraca s kojima je prošao gotovo cijeli 
rat liječio se po bolnicama, dio je poginuo, a dio prebjegao 
u partizane. Pozdravio se srdačno sa starim suborcima u ba¬ 
taljunu koje je poznavao, a odmah potom zadužio opremu i 
naoružanje. Partizanske jedinice i snage Crvene armije već su 
stigle na domak Kutine. Žestoke borbe vodile su se u samoj 
blizini mjesta. 

Već se počela spuštati noć kad je stigla zapovijed da se poč¬ 
nu kopati rovovi i utvrđivati položaj na jednoj uzvisini u blizi¬ 
ni Kutine. Dok je iskapao meku zemlju i stvarao sebi zaklon, 
Milu su stalno mučile i izjedale misli je li ispravno postupio 
vrativši se u jedinicu. Njegov suborac i sumještanin Jerko ostao 
je u Zagrebu, a mnogi su pobjegli u partizane. Stipe je nakon 
ranjavanja završio u bolnici u Njemačkoj. Tko zna gdje li je 
sada? - pitao se Mile. Ali i sam Stipe je donekle kriv, vrag mu 
nije dao mira. Kad je bio lakše ranjen u borbama negdje u Cr¬ 
noj Gori, stavio je na ranu listove neke biljke po savjetu lokal¬ 
nog travara, naravno, ne da zaliječi ranu nego da pogorša stvar 
i da se dokopa bolnice. I uspio je. Ali je stvar na kraju izmakla 

kontroli pa mu je cijela ruka natekla. Liječnici nisu mogli ništa 
učiniti pa su ga poslali na liječenje u Njemačku. Stari iskusni 
liječnik mu je na kraju pomogao, ali tek nakon što mu je Stipe 
rekao istinu. (Nakon završetka rata Stipe se vratio u domovinu 
izbjegavši tako Bleiburg i „križni put“). A sad, što je, tu je, sve 
je u Božjim rukama! - zaključio je na kraju razmišljanja dok 
je nabacivao posljednje lopate zemlje ispred sebe i tako završio 
utvrđivati položaj. Lako se kopa ova slavonska zemlja, nije tvr¬ 
da i suha kao ona u njegovoj Dalmatinskoj zagori. Sigurno je 
rodna i obilno rađa, samo što je sada seljaci ne kopaju i ne siju 
kako bi prehranili obitelji. 

I drugi su vojnici užurbano kopali rovove i utvrđivali za¬ 
klon jer su znali da će Crvena armija uskoro napasti. Bilo je 
već kasno u noć kada su završili utvrđivanje položaja. Suprot¬ 
no predviđanju, ostatak noći pretjecao je mirno, a kome je 
san dolazio na oči taj je mogao i malo zaspati. Mile je u isko¬ 
pani rov prostro deku koju je svaki vojnik nosio sa sobom, a 
pod glavu stavio ruksak. Svladan umorom, odmah je zaspao. 
Probudio ga je žamor vojnika te punjenje i zveckanje oružja. 

Obasjale su ih i prve zrake sunca koje se pomaljalo iza 
brežuljka i stidljivo zavirivalo po slavonskoj ravnici. Položaj 
za obranu izgledao je više nego dobar. Ispred njih prostirala 
se ravnica obrasla zelenom travom, a nešto dalje pretjecala je 
mala rječica preko koje su vojnici Crvene armije morali pri¬ 
jeći. Na napad se nije još dugo čekalo. S druge strane rječice, 
udaljena kojih četiri stotine metara, pojavila se konjica Crve¬ 
ne armije. Odmah se vidjelo da se spremaju za napad. Oko 
sto pedeset konjanika počelo je prelaziti rječicu, a za njima 
navirala je pješadija. 

Mile i njegovi suborci bili su već odavno spremni za ova¬ 
kav napad. Tijekom noći dobro su se ukopali i utvrdili, a 
municije je bilo dovoljno. Kada je konjica prešla rijeku, na¬ 
glo su potjerali konje prema položajima koje je držala 370. 
pukovnija. Pješadija koja se kretala iza konjice onako u po¬ 
kretu zapucala je iz strojnica i pušaka. Nitko od pripadnika 



Zvonimirova linija 


bataljuna 370. pukovnije nije još otvarao vatru. Čekala se 
zapovijed. Brzi konji letjeli su kao munje te su se gotovo u 
tren oka približili na jedva dvjestotinjak metara, a vješte jaha¬ 
če koji su polegli po konjima gotovo i nisi mogao zamijetiti. 
Iz takvih položaja pucali su iz strojnica, a od konjskih kopita 
i zemlja je počela polako podrhtavati. Ali iskusni i prekaljeni 
borci 370. pukovnije nisu pokazivali nimalo straha. U ovoj 
borbi borili su se za svoj goli život. Njemačka je bila pred ka¬ 
pitulacijom, što je značilo da su gubitnici, a gubitnička strana 
nikada ne prolazi dobro. 

- Čekati! Čekati! - dovikivali su zapovjednici četa, vo¬ 
dova i desetina. 

Kad se konjica približila na nekih stotinjak metara, otvorili 
su paljbu iz sveg raspoloživog oružja.Teški mitraljezi i puško- 
mitraljezi sijali su ubojita zrna prema napadačima. Prvi redovi 
konja i konjanika odmah su popadali po zelenoj travi, poko¬ 
šeni rafalima iz mitraljeza i strojnica. Mile je punio spremnik 
puške po drugi put. Ponovno je naciljao i pogodio konja koji 
se beživotno srušio u travu, ali je jahač vješto doskočio i legao 
iza mrtvog konja koji mu je služio kao dobar zaklon. 

- Ovo je čisto samoubojstvo! Sigurno je neka umišljena 
budala željna slave poslala jadne ljude ovako u čistu smrt! - 
prokomentira Mile u sebi. 

Nakon desetak minuta borbe gotovo svi konji i konjanici 
ostadoše beživotno ležati raspršeni po zelenoj travi. Pješadija, 
koja je jurišala iza konjanika, vidjevši kako su ovi prošli, po¬ 
digla je bijelu zastavu, odložila oružje i podigla ruke u znak 
predaje. Bilo ih je oko četiristo, većinom su bili Bugari stav¬ 
ljeni pod zapovjedništvo Crvene armije. 

Zapovjednik Drugog bataljuna 370. pukovnije nije znao 
što bi sa zarobljenim neprijateljskim vojnicima. Rat je ionako 
gotov i uz to izgubljen. Odlučili su na kraju povesti ih do 
Kutine gdje su ih zatvorili u jedan ograđeni prostor. Tu su ih i 
ostavili nakon što su se počeli povlačiti prema Čazmi, mjestu 
smještenom na obroncima Moslavačke gore, udaljenom ne- 

kih 60 km jugoistočno od Zagreba. Čim su došli u Čazmu, 
odmah su počele pripreme za obranu. Pričalo se među voj¬ 
nicima da se formira Zvonimirova linija za obranu Zagreba. 
Mili i njegovim suborcima već je bilo svejedno, po svemu se 
moglo naslutiti da je rat izgubljen - Njemačka je već kapi¬ 
tulirala. Sada su se borbe vodile samo za goli život. Još prije 
podneva žurno su raspoređeni na liniju ispred Čazme, gdje 
su trebali dočekati i spriječiti napredovanje neprijateljskih 
snaga. Dio pripadnika 370. pukovnije, uglavnom pozadina, 
i to nekih tridesetak vojnika, ostao je u mjestu gdje su osigu¬ 
ravali zaprežna kola u kojima su bili municija, odjeća i hrana. 
U Čazmi je izgledalo sve mirno i zapovjednik je ocijenio da 
nije potrebno ostavljati više snaga. 

Vremena za posebno ukopavanje i utvrđivanje položaja 
nije bilo, ali je brdovito i šumovito područje pružalo dobre 
uvjete za obranu. Polijegali su onako po zemlji, travi, iza sta¬ 
bala, koristeći sve prirodne zaklone, kako se tko snašao, ovi¬ 
sno o tome gdje su koji vod ili desetina raspoređeni. Snage 
Crvene armije i partizanske jedinice bile su u blizini i vrlo 
brzo počela je žestoka borba i razmjena vatre. Osim 369. legi¬ 
onarske divizije, obrambenu liniju držale su ustaške i domo¬ 
branske jedinice. Nakon sati i sati žestoke borbe zaustavljeno 
je napredovanje neprijateljskih snaga, a u snažnom protu- 
napadu uspjelo ih se odbaciti i nekoliko kilometara natrag. 
Izvršeni kontranapad nije se pokazao kao najbolje rješenje. U 
jednom trenutku artiljerija Crvene armije počela je tući po¬ 
ložaje. Mile se prebacio do jednog udubljenja u zemlji, stavio 
pušku pored sebe, pritegao uzicu šljema na glavi i prstima 
začepio uši. Rakete ispaljene s ,,kaćuša“ 9 neprestano su gađale 
položaje, a snažne eksplozije potresale su tlo i stvarale nepod- 


9 Višecijevni bacači raketa BM-8 (82 mm) i BM-13 (132 mm) prvo su 
raketno topničko oružje. Crvena armija ih je prvi put uporabila tijekom 
1942.g. u borbama oko Moskve. Rakete su se ispaljivale s vodilica (lanse¬ 
ra) postavljenih na kamione. Ovo oružje korišteno je isključivo kao po¬ 
drška pješaštvu i oklopno-mehaniziranim postrojbama. 

nošljiv pritisak u glavi. U jednom trenutku činilo mu se da će 
mu od snažnih eksplozija popucati bubnjići u ušima. Baš u 
nezgodno vrijeme radiovezom stigla je i loša vijest iz Čazme. 
Partizani su u Čazmi (vjerojatno presvučeni u civile ili su bili 
prikriveni u kućama u mjestu) iznenadili i napali njihovu po¬ 
zadinu koja je ostala čuvati zaprežna kola s opremom i sve su 
ih poubijali. Iako su bili pod snažnim granatiranjem, odmah 
je zapovjeđeno hitno povlačenje prema Čazmi. 

- Povlači seeee ... ! Povlači se! - dovikivali su iz sveg glasa 
zapovjednici vodova jer ih od snažnih eksplozija raketa svi 
vojnici nisu odmah čuli. 

Mile je odmah čuo poziv o povlačenju i jedva ga je do¬ 
čekao. Hitro se prebacivao od zaklona do zaklona kako bi se 
najbolje zaštitio od eksplozija i gelera. 

- Hvala Bogu, opet sam izvukao živu glavu i ostao ne¬ 
ozlijeđen! - odahnuo je kada je izišao s bojnog polja i izvan 
dometa artiljerije. 

Nažalost, nisu svi imali tu sreću, bilo je u ovoj borbi do¬ 
sta poginulih i ranjenih. 

Odmah je započelo povlačenje prema Čazmi, a gotovo 
cijelim putem hodalo se brzim korakom i u žestokom ritmu. 
Kasno poslijepodne teških koraka stigoše u mjesto. Nigdje 
žive duše, gledaju samo mrtva tijela svojih suboraca kako leže 
beživotno pored ili na zaprežnim kolima. Mržnja i bijes za¬ 
vladali su njihovim osjećajima zbog tog pokolja. 

- Zapalimo cijelo mjesto! - povikivali su neki vojnici. 

- Ni govora, ovdje žive naši ljudi, Hrvati! - suprotstavili 
su se odmah drugi ovoj suludoj i bolesnoj zamisli. 

- A što ćeš paliti, vidiš da je gotovo, tko izvuče živu gla¬ 
vu, sretan je - uključi se u razgovor i zapovjednik voda kako 
bi primirio neke žestoke naravi. 

Za dužu prepirku i raspravu nije bilo više vremena, poče¬ 
lo je granatiranje mjesta. Eksplozije su žestoko zatresle zemlju 
i odmah su se u plamenu našle dvije prizemnice i jedna štala 
koje su granate gotovo sravnile sa zemljom. Drvena oplata i 
komadi crijepa letjeli su zrakom. 

Zapovjednik bataljuna zabranio je povlačenje. 

-Treba pokopati mrtve! Nema povlačenja dok se ne po¬ 
kopaju mrtvi suborci! - stizale su zapovjedi od zapovjednika 
vodova i desetina. 

Mile je s jednim suborcem odmah sa zaprežnih kola ski¬ 
nuo jedno mrtvo tijelo poginulog te su ga odnijeli do obli¬ 
žnje mjesne crkve. Tamo se počeli kopati grobove odmah 
ispred crkve. Granate su i dalje pogađale mjesto, a Mile je 
sa suborcem užurbano ašovom kopao tvrdu zemlju obraslu 
travom. Trebalo je ukopati tridesetak mrtvih vojnika. 

Rukavom desne ruke brisao je znoj s lica kad je začuo 
neke korake. Prišao im je jedan mještanin. 

— Molim vas, bi li mi pomogli iznijeti mrtvu kravicu iz 
štale? (štalu je pogodila partizanska granata) Nema nikog da 
mi pomogne. 

Vojnici koji nisu imali dovoljno vremena ukopati ni svo¬ 
je mrtve mrko su ga pogledali, a odmah su uslijedile i psovke. 

- Da mu pas mater ... budali blesavoj - povikali su neki 
vojnici, a seljak je vidjevši daje vrag odnio šalu, brzo pobjegao. 

Osim eksplozija granata, sada su se začuli i pucnjevi iz 
pješačkog naoružanja. To je bio znak da su neprijateljske sna¬ 
ge stigle na domak mjesta. Vojnici 370. pukovnije koji nisu 
ukapali poginule suborce pokušavali su zaustaviti njihovo na¬ 
predovanje barem dok se ne ukopaju svi mrtvi. Mile i njegov 
suborac uspjeli su iskopati rupu duboku nekih dvadesetak 
centimetara kad su se našli pod mitraljeskom vatrom. Svi su 
brzo pobacali mrtva tijela u one rupe što su iskopali i na br¬ 
zinu ih pokrili zemljom. Iz nekih grobova mrtvim vojnicima 
su i noge izvirivale iz zemlje, ali vremena za daljnje kopanje 
više nije bilo. Morali su se brzo povlačiti. 

- Povlači se! Povlači seee... ili ćemo i mi ovdje ostati - 
vikali su vojnici jedni drugima. 

Mile je bacio lopaticu, stavio kacigu na glavu, brzo uzeo 
pušku koju je bio odložio pored sebe i potrčao prema su¬ 
borcima iz čete. Povlačili su se kroz jednu dolinu okruženu 

brdima te su tako bili zaštićeni od daljnjih napada. Nastavili 
su žustro marširati prema mjestu Sv.Ivanu Žabnu, a kada su 
u sumrak stigli na domak jednog mosta, domobrani koji su 
tu držali položaje mahali su im i požurivali ih. 

- Požurite se, gdje ste više, samo što nismo minirali most! 
- dovikivao im je domobranski časnik. 

Nitko ništa nije govorio, samo su brzo prešli most i na¬ 
stavili dalje. Noć se već počela spuštati kada su stigli u selo 
Sv.Ivan Žabno. Tu su planirali prenoćiti i malo odahnuti od 
cjelodnevne borbe. 

Završio je i na ovim prostorima jedan od posljednjih rat¬ 
nih dana, kao i sukob moćnih ideologija. Ratnički ples smr¬ 
ti započela je ideologija odjevena kao dama u svečanu crnu 
haljinu, a potom joj se pridružila i dama u crvenoj haljini, 
ljepuškasta lica, ali zla i opaka, kao i ova dama u crnoj haljini. 
Povukle su za sobom mnogo, mnogo plesača, svirača i za¬ 
bavljača, a potom su, kao i poslije svake cijelonoćne pijanke, 
ostavile za sobom kaos i nered. Samo ova dama u crvenom, 
koja se nekoć predstavljala kao lijepa i blaga, opijena pobje¬ 
dom nastavila je i dalje svoj ples..., ples smrti. 

Umornu vojsku put je dalje vodio prema Bleiburgu... 

... učini, učini. Državo moja, da konačno stavimo točku na 
mukotrpnu povijest koja se dogodila u dvadesetom stolječu ... 

Iz propovijedi biskupa Slobodana Stambuka 
Bleiburg, svibanj 2008.godine 

Devedeset dana od Bleiburga 

# otovo svakom vojniku 369. legionarske divizije na prvoj 
crti bojišnice već je bilo jasno da pokušaj zaustavljanja 
partizana i snaga Crvene armije ispred Zagreba tzv. Zvoni¬ 
mirovom linijom nije uspio. Glasine o kojima je Mile često 
slušao u svojoj četi o novom „razornom" njemačkom oružju 
koje bi trebalo izvesti preokret na ratištima, sada su se činile 
besmislenima. Odnedavno se proširila vijest da je Njemačka 
kapitulirala i da je rat završen svuda osim na ovim prostori¬ 
ma. Rat je, istina, bio izgubljen, ali ne i završen, valjalo se 
još boriti za gole živote. Stizale su i informacije o razgovori¬ 
ma i obećanjima Engleza da će prihvatiti ratne zarobljenike 
pozivom na Ženevske konvencije kojima je NDH pristupila 
1943. godine. 

Bilo je i onih koji su zagovarali ideju: idemo u šume na¬ 
staviti borbu, partizani su ostavili šume, a mi ulazimo. Mno¬ 
gi su hrvatski vojnici bili ljuti i na poglavnika kad se pročuo 
glas da je pobjegao i ostavio narod na cjedilu, napustivši voj¬ 
sku, a spašavajući sebe i svoju obitelj. Neki su pak smatrali 
daje Pavelić mogao raspustiti vojsku i prije nego je uvidio da 
je rat izgubljen pa su vojnici mogli pobjeći kućama, u šumu 
ili pak na vrijeme se povući prema Italiji i Njemačkoj. Treći 
mu opet zamjeraju tvrdoglavost i vjernost Hitleru do zadnjih 
dana, umjesto da je na vrijeme napravio politički zaokret pa 
poput Bugarske i Rumunjske prešao na stranu saveznika i 
tako spasio opstojnost države i naroda. Tako su iz 369. hr¬ 
vatske legionarske divizije mnogi vojnici pobjegli dok su bili 


ni 

na području Kutine i Čazme, posebno oni koji su bili iz tih 
krajeva. Vjerojatno bi i Mile uspio pobjeći kući u Širokom 
Brijegu da nije bilo onog nesretnog ranjavanja njegova prija¬ 
telja Jerka. Možda bi ga partizani ubili i kod kuće, ali bi nje¬ 
govi barem znali gdje mu je grob. Sve te crne misli i slutnje 
prolazile su mu glavom dok se s ostatkom jedinice povlačio 
iz Čazme prema slovenskoj i austrijskoj granici. Kada su na¬ 
pustili Hrvatsku i ušli u Sloveniju, borbi gotovo više nije ni 
bilo, ali se Milina četa odlučila držati na okupu. 

Na cesti koja vodi od hrvatske granice prema Celju pri¬ 
ključili su se beskonačnoj koloni vojnika u gotovo svim vr¬ 
stama odora. Koloni se nije mogao nazrijeti početak ni kraj 
i činilo se kao da se cijeli svijet uputio na put baš ovom ce¬ 
stom. Bila je tu masa civila, cijele obitelji, djeca, starci, žene, 
koji su se pridružili vojsci bježeći prema Austriji u strahu od 
partizana. Dok su putovali cestom prema Celju, prestigla ih 
je u putu i jedna kolona od deset tenkova koji su pripadali 
369. legionarskoj diviziji. Mahnuli su rukom jedni drugima, 
a tenkovi su nastavili dalje uz veliku buku probijajući se iz¬ 
među mase vojnika, zaprežnih kola i kamiona. Uz cestu su 
se svako malo mogali vidjeti kamion ostavljen zbog kakvog 
kvara ili neispravna zaprežna kola. Nailazili su često i na leše- 
ve vojnika u raznim odorama, stradalih u partizanskim zasje¬ 
dama ili u zračnim napadima. Nažalost, mrtvace nije nitko 
pokapao, ostali su zaboravljeni ležati uz cestu. Mile se i dalje 
držao svoga voda i desetine nastojeći se ne miješati s pripad¬ 
nicima drugih postrojbi, a i vjerovali su da će se tako lakše 
i bolje obraniti od partizanskih zasjeda i napada. Nastojeći 
izbjeći gužve na cesti, koristili bi poneki obilazni put i pritom 
su bili posebno oprezni da ne bi upali u kakvu partizansku 
zasjedu. Najveći je problem što više nije bilo hrane koja je 
ostala u Čazmi u zaprežnim kolima kada su partizani pou¬ 
bijali njihove suborce. Kretali su se isključivo pješice. Takvo 
putovanje je najbrže jer su se lakše mogle izbjeći partizan¬ 
ske zasjede. Zbog mnoštva zaprežnih kola i kamiona na cesti 

su zastoji bili sasvim normalna stvar. Mile je počeo osjećati 
umor od dugog pješačenja, te je odlučio odbaciti dio opreme 
koja ga je žuljala i sputavala u kretanju. Bacio je uz cestu 
kacigu, zaštitnu masku, ašov, čizme. Pritom je mislio u sebi: 
da je to učinio prije nekoliko mjeseci, gadno bi ga kaznili u 
njegovoj jedinici, ali sada nitko nije mario niti na to obraćao 
pozornost. 

Posebno je s velikim užitkom bacio tu prokletu zaštitnu 
masku koja ga je žuljala i sputavala gotovo cijeli rat, a nijed¬ 
nom je nije upotrijebio. Znao je da državi koja gaje zadužila 
za tu opremu ne mora vratiti ništa jer je prije nekoliko dana 
kapitulirala i potpisala predaju. 

Dok je putovao, često je razmišljao o rodnom kraju, ro¬ 
diteljima, rodbini i prijateljima pitajući se hoće li ih ikada 
više vidjeti. Mnogi njegovi poznanici iz sela s kojima je odra- 

stao, prema zadnjim informacijama koje je dobio od kuće, 
bili su u partizanima. Sto će reći jedni drugima ako se sret¬ 
nu? Možda mu se neće niti javiti ili će mu nastojati zagorčati 
normalan život, ta poznato je da vlast i ideologija mijenjaju 
i kvare ljude. „Daj čovjeku vlast i vidjet ćeš kakav je“, stara 
je uzrečica. 

Razmišljanja i zle slutnje koje su ga opsjedale prekinulo 
je klepetanje desetak zaprežnih kola koja su prevozila žene i 
djecu, zapravo čitave obitelji koje su bježale pred partizanima 
na put u nepoznato. Pogledavao je često i na vojnike koje je 
sretao na putu ne bi li među njima prepoznao nekog svog, 
bilo iz njegove jedinice ili možda iz Cetinske krajine. Ali nije 
mogao uočiti nikog. Svibanjsko sunce već je dobro pržilo 
umornu vojsku na putu prema njezinoj „Kalvariji 11 . Gotovo 
na svim vojničkim licima, bez razlike bilo ono ustaško, do¬ 
mobransko, njemačko ili neko drugo, vidjela se zabrinutost 
i malodušnost. Ono malo kruha i jednu konzervu, što ih je 
imao u ruksaku, Mile je pojeo mnogo prije Celja. Uz cestu je 
najednom malom izvoru natočio čuturicu bistre vode da bar 
ne bude žedan putem, ako već nije sit. 

Ostale su mu još dvije konzerve, a njih je odlučio spremi¬ 
ti za „crne dane“ koje je nekako u sebi naslućivao. 

- Hvala Bogu da nismo naletjeli ni na jednu partizansku 
zasjedu - dobaci Mile desetaru. 

- Samo da se dokopamo Austrije, pa što bude! 

- Gdje smo sada, znaš li? - upita ga Mile. 

- Po karti blizu Celja - nesigurno će desetar. I bio je u 
pravu. 

Upravo su stigli negdje pred Celje kad se začula žestoka 
mitraljeska paljba. Partizani su očito imali namjeru zapriječi¬ 
ti im prolaz prema Austriji. Ali mnoge jedinice nisu marile za 
malobrojne snage slovenskih partizana, te su hrabro jurišale 
i probijale se prema naprijed. Na cesti je nepregledna kolona 
opet bila u zastoju. Jedni su čekali, drugi išli naprijed. Neke 
njemačke jedinice već su se predale u Celju. Ustaške elitne je- 

dinice nisu se namjeravale nikom predati, one su se probijale 
naprijed. Na jednoj uzvisini naiđoše na mnoštvo pobijenih 
vojnika u nepoznatim im odorama. 

- Upali su sigurno u partizansku zasjedu - komentiraju 
Milini suborci. 

— To su sigurno Čerkezi ili Kozaci koji su se borili na 
njemačkoj strani - zaključi zapovjednik voda. 

- Ovo je i nama opomena da držimo oprez - komentira 
drugi zapovjednik voda. 

Milini zapovjednici pomno gledaju kartu i traže najbolje 
rješenje. 

- Nećemo u Celje. Idemo obilazno preko šuma - izvje¬ 
šćuje ih zapovjednik čete. 

- Spremite oružje, ako nas napadnu partizani, nećemo se 
predati, idemo prema Austriji, tamo su Englezi. 

— Idemo! Idemo! — složiše se svi. 

Krenuše odmah zaobići Celje, a priključiše im se i još 
neke domobranske postrojbe. 

Nakon nekoliko sati pješačenja kroz guste šume uspjeli 
su zaobići Celje i nastaviti dalje prema austrijskoj granici. 
Zapravo, više i ne znaju kamo idu. Ne dolaze im nikakve 
informacije. Iza Celja opet se pridružuju većoj koloni naoru¬ 
žanih vojnika u raznim odorama. Doznaše da su partizani i 
bugarske jedinice u sastavu Crvene armije već u Dravogradu 
pa skreću južnije. 

- Izdržite još malo, blizu je Austrija - hrabre se vojnici 
međusobno. 

I eto ih sasvim blizu Austrije, ali evo i problema. 

Partizani su zauzeli položaj na vrhu jednog brda, odakle 
iz teških mitraljeza gađaju most preko malene rječice u kojoj 
voda nije ni do koljena. Most se moralo prijeći da bi se nasta¬ 
vilo prema austrijskoj granici. Nekoliko kamiona pokušalo je 
prijeći most, ali bez uspjeha. Kamioni su se zabili u ogradu, a 
vozači, smrtno pogođeni, nepomično su ležali prevaljeni pre¬ 
ko upravljača. Ako se nije moglo prijeći preko mosta, moglo 

se prijeći ispod bedema koji je bio odmah do mosta, što je 
Milina četa i učinila. Ali kamioni i zaprežna kola nisu mogli 
naprijed. Milini su borci svladali uspješno i ovu zadnju pre¬ 
preku i nastavili dalje marširati prema Bleiburgu. Na putu 
se gotovo i nije odmaralo, stalno se išlo naprijed: nekako su 
svi podsvjesno vjerovali da su spašeni ako se što prije predaju 
Englezima. Iako se već spuštala noć, nastavili su marširati uz 
manje odmore. 

Već je svitalo kada su umorni i iscrpljeni ispred sebe 
ugledali Bleiburško polje. Ubrzo je i svibanjsko sunce po¬ 
čelo obasjavati visoke vrhove Alpa. Na polju se već smjestila 
nepregledna masa vojnika u svim vrstama odora, koji su se 
međusobno izmiješali i činilo mu se kao da ispred sebe vidi 
veliki mravinjak. S vojnicima se izmiješalo i mnoštvo civi¬ 
la. Kamioni, zaprežna kola i autobusi rasuli su se po cijelom 
polju. Mile nikada u životu nije vidio više ljudi na jednom 
mjestu. Pogled mu se na trenutak zaustavio na kraju polja 
gdje su bili razmješteni engleski tenkovi, koji su bili poredani 
u liniji jedan do drugog duž cijelog polja, a bilo ih je toliko 
da bi ih se teško moglo izbrojiti. Dalje od Bleiburga nije se 
moglo, Englezi su zabranili svaki pristup. 

Ovo ne miriše na dobro, zaključio je Mile pogledavši pri¬ 
tom prema svojim suborcima na čijim je licima jasno mogao 
pročitati iste misli. U toj masi vojnika i civila nije mogao 
nikoga prepoznati, što ga je pomalo činilo i nervoznim te se 
i dalje odlučio držati svoje desetine. 

— Mile! Jesi li to ti, Mile? 

Mile se okrenu oko sebe da vidi tko ga to iz te nepregled¬ 
ne mase zove. 

- Mile, dođi ovamo! - ponovno mu netko dovikne. 

U tom trenutku ugleda vojnika na zaprežnim kolima u 
ustaškoj odori. I odmah ga prepozna. Bio je to Iđa Mravak 
iz njegova sela. 

-Jesi li to ti, Iđa? - dovikne mu radostan što je napokon 
sreo nekog iz svoga rodnog kraja. 

Odmah priđe zaprežnim kolima te stisnuše srdačno je¬ 
dan drugom ruku. 

- Kako si, moj Iđa? 

- Nemam ti se čime pohvaliti, moj Mile, ali evo, hvala 
Bogu, glava je još na ramenu. 

- Kada si doša ovde? - upita ga Mile. 

- Ima već dva dana. 

- Jesi li gladan, Mile? Evo vozim puna kola kruva pa 
uzmi koliko ti triba, dobro će ti doći. Ima ovde već gladnih 
- reče Iđa. 

- Šta ćemo dalje, Iđa, šta ti se čini? 

- Ne znan ni ja, moj Mile, ko zna di ćemo ostavit glavu? 
Moji se nisu voljni pridat partizanima pa sad oćemo li se 
probijat priko Alpa, ne znan ni ja. Vidit ćemo još. 

Mile uzme nekoliko komada kruha iz kola, brzo ih spre¬ 
mi u ruksak i odluči krenuti za svojom desetinom pa što 
bude. 

- Kuda ćeš ti, Mile, što ste odlučili? 

- Ne znam ni ja, ostat ću sa svojom jedinicom pa kud 
krenu oni, i ja ću s njima. 

- Ako se ne vidimo, neka ti je sritno. 

- Zbogom, Iđa! Hvala ti za kruv i neka je i tebi sa srićom. 

- Zbogom i tebi, moj Mile, Bog zna oćemo li se više vidjeti. 

I tako se tužna srca rastadoše dva znanca iz iste krajine. 

Mile se sa svojom desetinom smjestio ispod visokih jela 

koje su im pružale dobar hlad od dosta jakog svibanjskog 
sunca. Od jelovih grana namjestili su si ležajeve, a potom 
umorni od duga puta i pješačenja odmah zaspali. Kad su 
se probudili, Mile je izvadio ono malo kruha što mu je dao 
poznanik Iđa, skupili su i nešto konzervi, razdijelili među 
sobom i nakon dugo vremena nekako su na miru objedovali. 
Odlučili su tu i dalje čekati rasplet događaja. 

Tijekom dana na Bleiburško polje neprestano su stizale 
nove kolone vojnika i civila. Grupe vojnika, posebno ustaše, 
uzimali su odbačeno oružje, uglavnom mitraljeze i lake stroj- 

niče (većina postrojbi odbacila je oružje na Bleiburškom po¬ 
lju) te su odlazili prema planinama nastojeći se probiti dalje. 

- U njihove ruke nećemo, bolje je poginuti nego da nas 
muče i pobiju partizani! - govorili su vojnici na odlasku pre¬ 
ma planinskim vrhovima. 

Gore visoko u planinama činilo se kao da sve ,,gori“ od 
mitraljeskih rafala i paljbe iz strojnica. Nije bilo lako pro¬ 
tivničkim snagama zaustaviti takve borce koje su po cijenu 
života željeli proći dalje. 

I Milina grupa odlučila je nešto pokušati. Bilo je razno¬ 
raznih prijedloga. 

- Hajdemo i mi pokušati proboj preko Alpa - predlagao 
je Milin suborac. 

- Ma neće proći od sto jedan. Ja bi se radije uputio kući 
- nadodao je Petar. 

- Daleko bi dogurao, moj Petre - uključi se u razgovor 
i Mile. 

- Vidiš da ni naši njemački zapovjednici ne znaju što će. 
Ostanimo ovdje, mi smo samo mali vojnici, veliki su sigur¬ 
no već odlučili o nama - zaključi Marko nekako tužno ovaj 
razgovor. 

- Govorite što hoćete, ali ja se želim boriti za svoju sud¬ 
binu - hrabro će opet Stipe. 

Na kraju rasprave odlučili su krenuti prema engleskim 
tenkovima i pokušati se predati. Nakon pola sata laganog 
pješačenja stigli su do mjesta gdje su tenkovi bili postrojeni 
tako gusto da bi između njih čovjek jedva prošao. Ali nije 
bilo sreće. Englezi su bezuvjetno tražili da se vrate natrag ili 
će u protivnom otvoriti vatru. Kako nije bilo druge, ponovno 
su se vratili na isto mjesto gdje su i bili. Tu su odlučili čekati 
dalji razvoj događaja. Proširila se vijest da se vode pregovo¬ 
ri o predaji. Bližio se kraj još jednog dana. Noćna zavjesa 
počela se spuštati na umornu vojsku i civile razmještene po 
Bleiburškom polju. Iako je polovica svibnja, noći su poprilič¬ 
no hladne. Mile je uspio još po danu po napuštenim kolima 

pokupiti nekoliko deka i vojnih šinjela koje je rasprostro po 
prilično vlažnoj zemlji i travi i legao na njih. Iako je bio umo¬ 
ran, san mu nekako nije dolazio na oči. Zle slutnje i misli o 
neizvjesnoj sudbini rojile su mu se glavom poput pčela i nisu 
mu davale mira. Negdje u daljini začuo se i plač djece, a do¬ 
pirao je i stalni žamor vojnika koji su sjedili uz vatre, grijali 
se i raspravljali o mnogočemu. Osim žestoke pucnjave koja je 
dopirala odozgo, s planinskih vrhova, noć je pretjecala rela¬ 
tivno mirno. Uspjelo se čak i odspavati nekoliko sati. 

U zoru je i dalje bilo hladno, a sunce je nekako sporo 
izlazilo iza alpskih vrhova. Mile se dobro umotao u deke, 
a i da je još poneku imao, ne bi mu bila viška. Pogledao 
je tužno na nepreglednu masu vojnika i civila razmještenu 
po Bleiburškom polju. Ležali su svakojako: po goloj zemlji, 
raznim improviziranim šatorima, kolima i kamionima. Vje¬ 
tar je odnekud donio miris pečene slanine na žaru. Mile i 
njegovi suborci rado bi pristali na takav doručak. Ono malo 
kruha što su imali odmah su na brzinu smazali i više ničeg 
nije bilo. 

Tijekom dana stizale su škrte informacije o vođenju pre¬ 
govora s Englezima i mogućoj predaji. Vladala je opća anar¬ 
hija, ali sukoba među vojnicima nije bilo i svi su se nekako 
držali svojih grupa i postrojbi. Mnogi su već odbacili oružje 
i odlučili krenuti natrag prema slovenskoj granici. Pojedine 
grupe vojnika i dalje su skupljale odbačeno oružje, osobito 
ono automatsko, te su kretali prema planinama, uvjereni da 
će se uspjeti probiti prema zapadu. Prema žestini pucnjave 
koja je dopirala s planina Mile je odmah zaključio da se vode 
žestoke borbe. Jedino mu nije bilo jasno tko je na suprotnoj 
strani: Crvena armija, Englezi ili partizani. 

- Hajdemo i mi u planine pa u proboj! - predlagao je 
jedan suborac iz Miline grupe . 

- Ma ako i prođemo kroz Alpe, kada dođemo da naselja, 
zarobit će nas Englezi i Amerikanci pa opet predati partiza¬ 
nima. Tako su u vagonima vratili jednu tisuću ustaša koje 

su partizani odmah poubijali - usprotivi se drugi vojnik iz 
Miline grupe. 

Noć se već počela spuštati navješćujući tako završetak još 
jednog bleiburškog dana. Ponovno su polijegali po zemlji, 
umotani u deke, i zaspali. Nisu zapravo ni slutili da je to za 
većinu njih zadnja ovozemaljska noć. 

Mile se probudio već rano u zoru, čim je počelo svitati. 
Iako se dobro umotao u deke, činilo mu se da je ovo jutro 
hladnije od prošlog. Dok je bio u jedinici, mogao je računati 
svaki dan na bilo kakav obrok, ali sada više nije imao ništa. 
Najradije bi pokušao proboj kroz Alpe kada bi njegova četa 
ili barem vod bili na okupu. Ali sam Bog zna gdje su sada nje¬ 
govi suborci iz jedinice. Mnogi možda nisu ni došli do Blei¬ 
burga, a siguran je da tenkisti i artiljerija nisu prošli ni Celje. 

Još od jutra pojedini vojnici i civili počeli su napuštati 
Bleiburg i vraćati se natrag prema Zagrebu. Barem su tako 
vjerovali. Partizani su širili propagandu da je rat gotov i da 
se svi mogu vratiti svojim kućama bez posljedica. Engleski 
vojnici također su počeli vršiti pritisak da se mora krenuti 
natrag i predati partizanima jer je to međunarodni dogovor. 
Neki vojnici pokušali su na silu proći između engleskih ten¬ 
kova, ali su energično u tome spriječeni. Tijekom popodneva 
stigla je vijest da je potpisana bezuvjetna kapitulacija i da 
sva vojska mora položiti oružje i predati se partizanima. Ne¬ 
pregledna rijeka vojnika u raznim odorama i civila počela se 
kretati natrag prema slovenskoj granici. Nisu ni bili svjesni 
da su krenuli s prve postaje „križnog puta“. Pilat tuđeg na¬ 
roda ih je izručio, a Herod njihova naroda spremio je za njih 
tešku presudu. Mile i njegova grupa odlučili su se također za 
povratak ,,kući“, bar su tako mislili. 

U blizini mjesta gdje su prenoćili nalazio se napušteni 
autobus koji je zastao u blatu i tu ostao. Kako su imali do¬ 
brog vozača, odlučili su izgurati autobus. Uz malo napora, 
autobus je odmah upalio, a kada gaje pogurala složna druži¬ 
na, izišao je brzo iz blata. 

Odmah su uskočili i posjedali i njih petnaestak krenulo 
je prema slovenskoj granici. Autobus je bez problema svlada¬ 
vao lošu cestu punu rupa i neravnina probijajući se između 
mase vojnika i civila koji su se također kretali u istom prav¬ 
cu. Ova pustolovina i ugodna vožnja nisu dugo trajale. Već 
nakon nekoliko kilometara po ulasku u Sloveniju zaustavila 
ih je partizanska patrola na cesti. Svi su bili naoružani auto¬ 
matskim oružjem. 

- Ajmo bre, izlazite van i nastavite pešice! Nama autobus 
treba za važnije poslove! - proderao se na njih jedan partizan¬ 
ski oficir na tečnom srpskom jeziku. 

- Druže, mislili smo... - htio je nešto nadodati vozač, ali 
ga partizanski oficir odmah oštro presiječe. 

- Niste vi drugovi, da ste to mislili biti, davno biste se 
pridružili Narodnooslobodilačkom pokretu! Ajmo, izlazi 
brže van - poviče jedan od partizana s uperenim automatom 

MP- 40. 

Odmah su svi bez razmišljanja i pogovora izišli iz auto¬ 
busa. Nakon što su ih temeljito pregledali, pustili su ih da 
nastave dalje pješice. Samo su zadržali vozača koji im je bio 
potreban, budući da su imali manjak vozača u svojim redo¬ 
vima. Sto su se više približavali Dravogradu, partizanske op¬ 
hodnje i osiguranje bile su sve brojnije i gušće raspoređene. 
Ali na sreću još uvijek nisu pravili probleme. Moglo se uz 
cestu odmarati kada se kome htjelo, a i hodati tempom koji 
je svatko sam odabrao. Na putu prema Dravogradu stvorila 
se nepregledna kolona vojnika koji su položili oružje na Ble- 
iburškom polju. Kad su se približili na nekoliko kilometara 
od Dravograda, primijetio je Mile jednu grupu od desetak 
vojnika u plavim odorama zrakoplovstva NDH kako sjede 
uz cestu. 

Sto ovi tu rade, a svi ostali žure prema Dravogradu i ne 
silaze s ceste - razmišljao je i pitao se u sebi. Možda nekog 
čekaju? Ilije možda netko od njih ranjen ili bolestan? - mno¬ 
žila su se sama od sebe pitanja. 

Stao je nekako izvan ceste da ga vojnici u koloni ne bi 
odgurali i zamišljeno gledao prema njima. Njegovi suborci 
s kojima je došao autobusom otišli su naprijed i više ih u 
mnoštvu vojnika nije mogao vidjeti. Činilo mu se kao da ga 
neka nevidljiva ruka zaustavlja i upućuje da im priđe i upita 
ih što čekaju. 

Napokon se odlučio i uputio prema njima. Bili su udalje¬ 
ni kojih desetak metara od ceste. 

- Prijatelji, recite mi koga vi ovdje čekate i što ne idete 
dalje? - upita radoznalo. 

- Čekamo zapovjednika! - odgovori mu nezainteresirano 
jedan od njih. 

- Ma kako nisi skinuo tu njemačku uniformu sa sebe? - 
upita ga drugi. 

- Obuci nešto drugo jer ako te partizani vide u toj uni¬ 
formi, loše ti se piše - opet će dobronamjerno jedan od njih. 

- Nemam ništa od odjeće osim ovog - nadoda Mile po¬ 
malo tužnim glasom. 

- A odakle si? - upitaše ga opet. 

— Iz sinjske krajine. 

- I naš zapovjednik je iz Sinja. 

U tom trenutku podigne se jedan od vojnika i ode po 
zapovjednika koji je bio u blizini. 

Zapovjednik je odmah prišao Mili i dao mu ruku. 

- Ja sam i Donjih Clavica, a odakle si ti? - upita ga s 
nekakvim izvještačenim osmijehom na licu. 

- Ja sam iz Cale - nadoda Mile. 

- Ma kako nisi skinuo tu uniformu? - upita ga i zapo¬ 
vjednik i odmah naloži jednom od vojnika da mu donese 
novu plavu odoru koju su imali u pričuvi. 

Mile se brzo presvukao i za nekoliko minuta na sebi 
je imao plavu odoru. Svoju je smotao u klupko i bacio u 
travu. 

- Slušaj me sada, zemljače, dobro! - reče mu zapovjed¬ 
nik. Mi imamo potvrdu od nekog generala da smo surađivali 

s partizanima, a ti se drži naše grupe i svi će potvrditi da si 
tijekom rata bio u našoj postrojbi. 

- Dobro ako je tako - složi se Mile bez razmišljanja, od¬ 
lučivši se prepustiti rijeci sudbine pa što bude. 

Potom svi nastaviše put prema Dravogradu. Priključili su se 
nepreglednoj masi vojnika i civila u koloni kojoj se nije mogao 
nazrijeti ni kraj ni početak. Pješačenje prema Dravogradu teklo 
je bez problema. Mile se držao grupe zrakoplovaca, a i sam je 
sada bio u plavoj odori. Pomalo mu je bilo neobično i nela¬ 
godno u toj uniformi jer se od 1942. godine navikao na onu 
njemačku, u kojoj se, istina, bolje osjećao nego u ovoj plavoj. 

Osim zapovjednika, koji je bio iz njegove sinjske kraji¬ 
ne, za druge iz grupe Mile se nije previše raspitivao. Znao 
je samo da su tijekom rata bili raspoređeni u zračnoj bazi u 
Banjoj Luci. Ono što je najvažnije, bilo je to da su ga primili 
rado u svoju grupu i htjeli su mu pomoći koliko su mogli. 
Kada su stigli u Dravograd moglo je biti negdje oko dvanaest 
sati. Bilo je to zadnji put da su oni koji su ih imali mogli na 
svojim satovima pogledati koliko je sati. Poslije Dravograda 
partizani su počeli oduzimati sve vrijednosti, a posebno su im 
bili dragi satovi. Na mostu u Dravogradu počeli su problemi. 
Jedan vod partizana zaustavio je kolonu na mostu. Odmah se 
skupilo nekoliko tisuća vojnika i civila. Partizani su htjeli na 
silu razdvojiti civile, tako da su muževe razvrstavah u jednu 
kolonu, a žene i djecu u drugu. Žene su se žestoko usprotivile 
tom postupku jer su znale što znači to razdvajanje. U najbo¬ 
ljem slučaju, u toj masi izbjeglih vojnika i civila teško bi se 
više mogli pronaći, a bile su i same svjedoci kako su partizani 
lako donosili smrtne presude. 

Civili su izbjegli prema Bleiburgu u strahu pred partiza¬ 
nima, i nisu sudjelovali u ratu i vojnim postrojbama. Sada, 
nakon što se nisu uspjeh dokopati Zapada, samo su se očaj¬ 
nički htjeli vratiti svojim domovima. 

U jednom trenutku na silu su probili partizanski kordon 
i pokušali prijeći most. Partizani su ih počeli udarati kun- 

đacima pušaka, a kada su uvidjeli da neće uspjeti zaustaviti 
masu, brzo su se povukli prema izlazu s mosta, a potom su iz 
strojnica otvorili vatru prema čelu kolone, u kojoj je bilo do¬ 
sta žena i djece, pomiješanih s vojnicima koji su stigli sa zače¬ 
lja. Odmah je nastao jauk i plač ranjenih, a kolona se počela 
povlačiti prema natrag. Na mostu su ostala ležati tijela žena, 
djece, muškaraca u civilnim odijelima te vojnika u raznim 
odorama, koji su na svoju nesreću bili stigli do čela kolone. 
Bilo je tu više od stotinu mrtvih. Kad su partizani vidjeli da 
se kolona vratila natrag, počeli su kupiti mrtva tijela i bacati 
ih s mosta u Dravu, kako bi omogućili prolaz koloni prema 
Mariboru. Iako je među mrtvim tijelima na mostu bilo i ra¬ 
njenih, partizani su ih istim postupkom pobacali u hladnu i 
mutnu rijeku koja ih je brzo prekrila i odnijela nizvodno, a 
njihovi vapaji i krici usjekli su se u sjećanje onom mnoštvu 
koje je čekalo na prijelaz preko mosta. 

- Majko moja, majko moja - plakao je ranjeni dječak od 
nepunih sedam godina. 

Ubrzo su stigla dvojica partizana, jedan ga je od njih 
uhvatio za noge, a drugi ispod pazuha i bacili su ga nemilo¬ 
srdno u hladnu rijeku kao i njegovu mrtvu majku prije njega. 
Mile je promatrao cijeli događaj kojih pedesetak metara dalje 
prije ulaza na most. Imao je sreću daje zaostao i da nije stigao 
među prvima. 

- Što će biti od nas kada ovako ubijaju žene i djecu? - 
reče zabrinuto jedan vojnik iz Miline grupe. 

- Izgleda da su ovo sve uvozni partizani - prokomentira 
visoki i krupni mladić u domobranskoj odori koji je stajao 
ispred Mile. 

- Nismo trebali baciti oružje - uključiše se i drugi u raz¬ 
govor, očito pogođeni ovim krvavim prizorom. 

Kolona je uskoro krenula naprijed. Partizani koji su sada 
imali brojno pojačanje vršili su kontrolu na mostu, oduzimali 
su stvari, predmete i izdvajali vojnike, osobito one u ustaškim 
odorama. Mile je s grupom zrakoplovaca uspio proći kontrolu 

na mostu bez problema, budući da je zapovjednik predočio 
potvrdu o suradnji s Narodnooslobodilačkim pokretom. Na¬ 
kon što su prešli most, svrstani su u kolonu prema Mariboru. 
Mile je iz džepa oprezno izvadio svoju vojnu knjižicu i nepri¬ 
mjetno je bacio s mosta u Dravu. Pomislio je u sebi: ako mu 
partizani nađu vojnu knjižicu i u njoj vide da je bio pripadnik 
369. legionarske divizije i da je sudjelovao u važnim ratnim 
događanjima i borbama, neće mu biti spasa. Pogledavao je pre¬ 
ma naprijed i natrag i nigdje nije mogao uočiti početak ni kraj 
kolone. Cesta prema Mariboru, koja je bila nekih pet-šest me¬ 
tara široka, bila je puna vojnika i civila. S obje strane ceste na 
udaljenosti ne većoj od deset metara raspoređeni su partizani 
naoružani uglavnom ruskim strojnicama PPSh-4l. 

Odmah do njih, također s obje strane ceste, ali udaljena 
dvadesetak metara, osiguranje kolone vršila je konjica. Bili 
su to uglavnom partizanski oficiri i podoficiri, što se moglo 
vidjeti po tome kako su izdavali zapovijedi. I oni su bili na¬ 
oružani automatskim oružjem. Na cesti su hrvatski vojnici, 
vojnici drugih naroda i civili u koloni smrti bili zbijeni jedan 
uz drugog tako gusto da nisi mogao pasti na cestu i da si htio. 
Ritam je bio ubitačan. Više se trčalo nego hodalo. S obje 
strane ceste partizani su udarali kundacima strojnica i pušaka 
kako su koga dohvatili. A koga će udariti nego one koji su 
zaostajali i bili najslabiji. 

- Brže, Brže, da vam majku ustašku! - psovali su i derali 
se kao bikovi uz cestu. 

Onaj tko se usudio samo jedan metar izići iz kolone izvan 
ceste odmah je bez milosti bio ustrijeljen. Mile je na sreću bio 
mlad, zdrav te u dobroj fizičkoj kondiciji pa je mogao izdrža¬ 
vati ritam kojim su partizani tjerali ratne zarobljenike i civile 
prema Mariboru. 

- Idem se probijati prema čelu kolone, na začelju više 
ubijaju i izdvajaju! - reče u sebi i brzo krene prema naprijed. 

Brzi se ritam nekako mogao i izdržati, ali najveći pro¬ 
blem je bila žeđ. Vode je rijetko tko imao. Izići iz kolone i 

pokušati se napiti vode na nekom izvoru uz cestu značilo je 
sigurnu smrt. Bilo je i onih koji nisu više mogli trpjeti žeđ 
te su se odlučivali na hrabri potez, otrčati do izvora, ako je 
bio u blizini puta, zagrabiti na brzinu nešto vode i vratiti se 
u kolonu. U većini slučajeva ovakvi pothvati nisu uspijevali, 
partizanske strojnice bile su brže. 

Mile je odlučio stisnuti zube i nastaviti dalje, ta ionako 
su bile samo dvije mogućnosti: kretati se naprijed ili čekati 
smrt. Vode se zadnji put napio prije Dravograda dok je imao 
čuturicu koju je natočio još u Austriji. Bilo je u njoj još malo 
vode koju je čuvao za crne dane, ali su mu je prilikom pregle¬ 
da oduzeli i sad bi se mogao zakleti da iz nje vjerojatno piju 
kakve „oslobodilačke gubice“. 

Nažalost, u koloni nisu bili svi mladi i u dobroj kondi¬ 
ciji kao Mile. Mnogo je lakše ranjenih, žena, djece, starijih 
vojnika i civila, bolesnih i onih koji iscrpljeni glađu i žeđu 
jednostavno nisu mogli dalje izdržati nametnuti ritam kreta¬ 
nja. Takvi su obično posjedali uz cestu i čekali. A dočekati su 
mogli samo jedno - smrt koja je za mnoge bila bolje rješenje 
nego daljnja patnja na hrvatskom „križnom putu“. Oni su 
jednostavno pali pod teretom križa koji su im nametnuli nji¬ 
hovi mučitelji. 

Mile i ostali u koloni nastavljali su dalje prema životnoj 
Kalvariji koju je svatko proživljavao na svoj osobni način. 
Onima koji su padali u koloni od iznemoglosti drugi su po¬ 
kušali pomoći, a kada ih više nisu mogli nositi, izvukli bi 
ih iz kolone da ne bi bili pregaženi i ostavljali uz cestu. Za 
takve su se pobrinuli partizani na svoj način. Dok se probijao 
prema čelu kolone koristeći sam rub ceste, jer se kroz sredinu 
nije moglo, primijetio je uz desnu stranu ceste jednu grupu 
domobrana kako sjede na livadi. Neki od njih imali su oko 
glave i ruku zavoje pa je Mile pretpostavio da su ranjeni ili 
bolesni. Izgleda da su se neki partizani umorili od ubijanja 
pa su dali pištolje dvojici dječaka koji su mogli imati naj¬ 
više desetak godina. Dječaci su prišli grupi domobrana i u 

njih ispalili cijeli spremnik iz pištolja. Tijela ubijenih ostala 
su beživotno ležati na zelenoj travi. Umrli su bez otpora, a 
smrt je došla kao spasiteljica koja je prekinula njihovu pat¬ 
nju. Nekoliko je domobrana iz grupe preživjelo budući da je 
dječacima nestalo municije u spremniku pištolja. Ali ne za 
dugo. „Osloboditelji" su ponovno napunili pištolje i dječaci 
su se vratili dovršiti posao. 

-Tko ne može dalje, neka ostane čekati sanitet! - doviki¬ 
vali su oficiri koji su uz cestu jahali na konjima. 

O kakvom se sanitetu i pomoći radi, svi su već dobro znali. 

Partizani koji su uz cestu osiguravali kolonu, kad bi vi¬ 
djeli nekog u ustaškoj ili njemačkoj uniformi, grubo bi ga 
izvukli i odmah potom ustrijelili. 

- Hvala Bogu na providnosti da sam zamijenio njemač¬ 
ku odoru ovom plavom, inače ne bi dogurao daleko - zaklju¬ 
čio je Mile. 

Mnogi su u koloni odbacili satove, prstenje i razni nakit 
kada su shvatili da takve najviše izdvajaju. Bila je česta par¬ 
tizanska praksa da kada oduzmu nekom vojniku ono što ih 
je zanimalo, nagrade ga metkom u čelo ili zatiljak. Iz kolone 
su se izdvajali ratni zarobljenici i zbog uniforme. Takvima bi 
naredili da se skinu, obukli bi njihovu odjeću, a potom ih 
polugole i bose vraćali u kolonu ili ustrijelili. Dok se kretao 
dalje, primijetio je Mile da uz cestu gotovo i nema mjesta 
gdje ne leži mrtvo tijelo. Pucnji, uglavnom iz strojnica, bili su 
jedina glazba koja je pratila kolonu smrti. Jedna žena sjedila 
je uz cestu s djetetom u ruci, koje je moglo imati tri do četiri 
godine. Sirota, vjerojatno više ne može s djetetom izdržati 
ovaj ritam hodanja - pretpostavio je. 

Jedan čovjek u civilnoj odjeći suznih joj je očiju mahao 
iz kolone smrti. Žena je samo sjedila pognuta prema zemlji, 
privinuvši snažno dijete uz sebe. U tom trenutku začuo se 
rafal iz strojnice, a žena i dijete ostali su beživotno ležati uz 
cestu. Partizan je samo hladno potjerao konja prema napri¬ 
jed, vičući kao kakav izbezumljeni luđak. 



Devedeset dana od Bleiburga - drugi dio 


- Bržeeee, brže marvo ustaška! 

Po govoru se moglo zaključiti da nisu Hrvati. Prije su 
ih mogli prepoznati i po odjeći, ali su sada već obukli nove 
uniforme (uglavnom domobranske) koje su poskidali s voj¬ 
nika iz kolone. Da pripadaju Narodnooslobodilačkoj vojsci 
moglo se jedino razaznati po crvenoj zvijezdi na kapi, kao 
i po strojnicama ruske (sovjetske) proizvodnje. Vjerojatno 
bahato ljudstvo u osiguranju misli da može činiti zlo, a da 
nema teških posljedica za njih. Ali grdno se varaju. Nemogu¬ 
će je izbjeći sudu vlastite savjesti, sudu naroda i konačnom 
sudu Boga. Svaka vlast koja započinje tlačenjem i ubijanjem 
drugih nije dugovječna. Jedna mračna ideologija upravo je 
završila svoj ples smrti, a nastupila je druga, gotovo jednako 
zla kao i ova prva. Pobjeći iz kolone gotovo je nemoguće. 
Osiguranje naoružano strojnicama gusto je raspoređeno s 
obje strane ceste, kao i konjica, strojnice su na gotovs, a po¬ 
mno odabrano ljudstvo brzo je na okidaču. Rafal se začuje 
svako malo. S kakvom samo hladnoćom i mržnjom ubijaju 
te ljudske zvijeri na konjima. E baš ti na konjima su najviše 
ubijali, primijetio je Mile. 

Od svojih bivših ratnih suboraca iz 369. legionarske di¬ 
vizije nije mogao nikog vidjeti ni prepoznati. Ako se nisu 
presvukli u drugu uniformu ili civilnu odjeću, sigurno nisu 
dobro prošli. 

- Ej bre, ti u plavom! Dolazi ovamo! - poviče prema 
Mili jedan partizan uz cestu s uperenom strojnicom, uhvati 
ga snažno za odjeću i povuče prema sebi. 

Mile nekako protrnu u sebi bojeći se da ovo neće dobro 
završiti. 

- Skidaj bre tu uniformu, šta se misliš! - poviče oštro 
partizan. 

Mile odmah bez pogovora skine uniformu i cipele. Na 
njemu ostade samo košulja. Partizan brzo obuče na sebe 
uniformu i cipele, a Mili dobaci svoje hlače (tradicionalne 
srpske) koje su imale bezbroj rupa na koljenima. Najviše mu 

je bilo žao dobrih njemačkih cipela umjesto kojih je dobio 
neke gumenjake. Ovo je, znači, ta njihova socijalistička vlast 
radnika i seljaka u kojoj će svi biti jednaki. Kada je prisilna 
zamjena završena, Mile se vratio u kolonu. Iako je ostao bez 
vojne uniforme, bio je nekako i zadovoljan. Dobro je prošao, 
nije naišao na previše zloga, jer obično znaju nakon što oduz¬ 
mu uniformu i obuku se, ispaliti metak u glavu onom kojem 
su je oduzeli. Bili su to prizori koji su se viđali svako malo uz 
cestu. Opet nije svako zlo za zlo, često u životu providnost 
događaje i situacije koje nam sada izgledaju nerazumljive 
okreće na dobro. 

Umorna kolona nastavila se kretati u istom napornom 
ritmu prema Mariboru. Mile se hitro dalje probijao prema 
čelu kolone. Tamo je bilo lakše hodati jer kolona na čelu nije 
bila toliko zgusnota. Grupu zrakoplovaca kojima se priklju¬ 
čio prije Dravograda nije više mogao pronaći. 

Izmoreni žeđu i napornim brzim hodanjem sve je više 
onih koji posustaju i izlaze iz kolone čekajući smrt. Takvima 
su partizani brzo presudili. Sa obje strane ceste leže mrtva 
tijela ubijenih žena, djece i vojnika u raznim odorama. 

- Majko Božja, zar ni komadića zemlje uz cestu od Dra¬ 
vograda do Maribora neće biti koja nije natopljena Hrvat¬ 
skom krvi - povikao je u nevjerici jedan vojnik u domobran¬ 
skoj odori. 

Kosi nemilosrdno «crvena kuga» Hrvatsku mladost koja 
je položila oružje. 

Uz samu cestu prema Mariboru do rijeke Drave nalazila 
se livada (pašnjak) na koju su partizani počeli skretati čelo 
kolone. 

- Čelo kolone skreni, čelo kolone skreni na livadu tu 
ćemo se svi odmoriti i napiti vode - dovikivali su se partizani 
između sebe. 

— Hvala bogu napokon odmor — prokomentirali su mnogi. 

Kako je Mile bio gotovo na samom čelu kada su skrenuli 
na livadu odmah je nakon desetak metara zalegao na travu, 

pomaknuvši se malo u stranu da ne smeta onima koji su do¬ 
lazili. Odlučio je ne ići dalje računajući da će se tako lakše 
ponovno uključiti na čelo kolone kada nastave dalje. Dok se 
livada i dalje popunjavala vojnicima i civilima, pogled mu se 
zaustavio na partizanskim mitraljezima kojih je moglo biti 
više od sto. Poredani su na jednoj uzvisini odmah do ceste i 
usmjereni prema livadi. 

- Neće valjda pucati po nama, ima ovdje djece i žena? - 
upitao se Mile ne vjerujući da bi to mogli učiniti jer su na liva¬ 
du od ceste do rijeke Drave nagurali više od dvije tisuće ljudi. 

Vidjevši daje livada napunjena zaustavili su kolonu na ce¬ 
sti nekih stotinjak metara dalje tako da je cesta od livade do 
zaustavljene kolone bila prazna. Mile je i dalje ostao ležati na 
travi nastojeći se odmoriti i predahnuti. Ali odmor nije dugo 
trajao. U jednom trenutku partizani su iz već pripremljenih 
mitraljeza otvorili vatru po civilima i ratnim zarobljenicima 
smještenim po livadi. Od smrtonosne pucnjave nisu se mogli 
čuti niti jauci pogođenih i ranjenih. Mitraljeska zrna pogađala 
su od jednom i po trojicu. Mile je na sreću već ležao na travi 
kad je započela pucnjava. Samo je stavio ruke na glavu i ostao 
ležati. Oko njega su popadali vojnici pokošeni rafalima, tako 
su mu svojim mrtvim tijelima stvorili zaklon. Dok je ležao 
osjećao je kako mitraljeska zrna pogađaju oko njega i zaustav¬ 
ljaju se u zemlji i mrtvim tijelima. Svuda se osjećao miris svježe 
ljudske krvi. Pucnjava je trajala dvije do tri minute a poznato 
je da mitraljez samo u jednoj minuti izbaci preko 800 komada 
streljiva. Kad je smrtonosna paljba prestala nastao je stravičan 
jauk i plač ranjenih od kojeg je odzvanjao cijeli kraj. Jedni su 
dozivali djecu, drugi roditelje, treći Majku Božju ili svece. Bilo 
je i onih teško ranjenih koji nisu mogli niti dozivati, ležali su 
nepomično trpeći bolove od ranjavanja i čekali smrt. 

- Majko Božja pomozi mi da umrem! - dovikivao je ra¬ 
njenik u blizini. 

Vidjevši da nije ranjen Mile je ostao ležati, pitajući se što 
dalje. Pretpostavljao je da će partizani uskoro doći i pobiti 

ranjenike. A možda i neće? - pustiti će ih da umiru polako 
kako bi više patili. Bilo bi bolje daje i njega pogodilo smr¬ 
tonosno zrno tako bi sve bilo riješeno. Kada barem ne bi 
morao slušati ove užasne povike ranjenih i umirućih. Sada 
ni smrt ne izgleda tako strašno. Ona će napokon odnijeti 
bol i patnju, osloboditi će duh iz ovih umurnih i napaćenih 
ljudskih tjelesa. Još od Bleiburga u ovoj koloni smrti malo je 
nade, smrt je odavno u njima nastanjena, priželjkuju je kao 
svoju otkupiteljicu. I Mile vjeruje da je smrt samo rastanak 
do vječnosti. Ali ipak neće se predati, mladenački duh snaž¬ 
no se opire smrti i tjera naprijed dajući novu snagu da se 
izdrži. Budi se u njemu snažni nagon za preživljavanjem. La¬ 
gano je podigao glavu i odmah uočio da su zaustavljenu ko¬ 
lonu vojnika na cesti partizani ponovno potjerali naprijed. 
Odlučio je pokušati ponovno priključiti se koloni prema 
Mariboru. Strah ga je da partizani iz osiguranja ne otvore 
paljbu prema njemu dok bude pretrčavao. Daje barem bio 
kraj dana, ostao bi tako čekati večer pa bi pobjegao u šumu 
i vidio što dalje. Ali tek su bila četiri sata popodne, koliko je 
mogao procijeniti ravnajući se prema suncu. Pogled mu se 
na trenutak zaustavio na ručicama djevojčice koje su proviri¬ 
vale ispod mrtvih tijela. Mogla je imati najviše sedam - osam 
godina. 

Čekati da kolona priđe što bliže prema njemu bilo je naj¬ 
bolje rješenje, a kako je bio udaljen od ceste samo petnaestak 
metara, pretpostavio je da će uspjeti brzo pretrčati. Čelo ko¬ 
lone stiglo je nasuprot Mili i tu se zaustavilo. Nije se moglo 
dalje. Po cesti su ležala mrtva tijela jedne čete domobrana 
koju partizani nisu uspjeli ugurati na livadu. Kako su bili 
nagurani jedan do drugog preko cijele širine ceste, pokošeni 
mitraljeskim zrnima popadali su kao klasje žita i stvorili be¬ 
dem visok i do metra, a dug gotovo dvadesetak metara. Krv 
koja je tekla iz njih topila je zemlju, pretvarajući se u potočić 
crvene boje. Konjanici su pokušali preko leševa izbiti na čelo 
kolone, ali bez uspjeha. Konji su osjetili miris krvi i poplašeni 

tolikim mrtvacima počeli su rzati, udarati kopitima i propi- 
njati se. Neki su se jahači brzo našli na zemlji. 

Mile je iskoristio taj trenutak pomutnje i potrčao kao vi¬ 
hor prema koloni. Tih petnaestak metara do ceste morao je 
pretrčati preko leševa koji su prekrili cijelu livadu. Pazio je 
samo da ne stane na nekog ranjenika i tako mu nanese još boli. 
Znao je da mu mrtvi suborci ovo ne bi zamjerili. Dok je trčao, 
instinktivno se na trenutak okrenuo i primijetio da još trojica 
ili četvorica preživjelih trče prema cesti. Odmah je zaključio 
da je to sve što je preživjelo od oko dvije tisuće vojnika i civila. 

Kada je napokon utrčao u kolonu, odahnuo je znajući da 
je spašen barem za neko vrijeme. 

- Napred, bando ustaška, ili pucamo! Sto čekate? - vikali 
su partizani puni bijesa nastojeći natjerati ratne zarobljenike 
da prelaze preko mrtvih domobrana koji su ležali po cesti. 

Cestom se dalje nije moglo osim preko leševa. Istina, 
moglo se prijeći sa suprotne strane, gdje nije bilo mrtvih, 
ali partizani nisu dozvoljavali. Činilo se kao da neki od njih 
uživaju u svom krvničkom poslu. Oni koji su pokušali zao¬ 
bići mrtve suborce uz cestu bili su odmah pokošeni rafalima 
iz strojnica. 

- Napred ili pucamo! - riknuo je kao bik partizan s lijeve 
strane ceste prijeteći strojnicom. 

- Gazi, gubo, preko gube! - vikao je bijesno kao u ludilu 
partizanski komandant jašući na konju. 

- Gazi gubu! - ponovno se proderao pun bijesa i mržnje, 
lica crvena kao krv. 

Kolona je krenula naprijed preko mrtvih tjelesa svojih 
suboraca - domobrana, a i Mile s njom nastavljajući dalje 
prema Mariboru. Ubojstva su se i dalje nastavila, posebno su 
laka meta bili oni koji se nisu mogli kretati. Takvi bi posjedali 
uz cestu i čekali smrt. Preživjeti sve te patnje, i to uz dosta 
sreće i Božje providnosti, mogli su samo oni poput Mile koji 
su bili mladi, zdravi i u dobroj kondiciji stečenoj u ratu, gdje 
je naporno hodanje pod opremom bilo svakodnevno. Ali i 

Milu je povremeno vukla želja da sjedne uz cestu i čeka smrt 
koja bi riješila sve njegove patnje. Bio je umoran i gladan, žeđ 
ga je mučila već satima, a najgora je bila ta malodušnost koja 
se uvukla u njega i sve oko njega, posebno nakon ove masov¬ 
ne likvidacije koju je nekim čudom preživio. Pitao se duboko 
u sebi postoji li još nada, ona najmanja nada, malena kao 
pšenično zrno, ta nada koja umire zadnja. Ma kakva nada, 
sve je izgubljeno, nema se više čemu nadati doli brzoj smrti 
- opsjedale su ga sve žešće crne misli. Najbolje bi bilo da ga 
je ubilo na onoj livadi uz Dravu, tada bi sve bilo riješeno. 
Ali opet, tjera ga neka čudna snaga naprijed. Mora naprijed, 
donio je odluku u sebi. Kršćanin se uvijek mora nadati, pa i 
kad je to protiv svakog ljudskog predviđanja, kad sve izgle¬ 
da nepopravljivo i izgubljeno. Čak i sada, kada sve izgleda 
crno, budi se nešto prkosno u čovjeku, neka skrivena energija 
u njemu daje mu nevidljivu snagu. „Izdrži još malo, izdrži, 
brzo će i kraj dana“, počeo je tješiti i hrabriti sam sebe. Opet 
se Mile nadao i svu svoju snagu stavio u Boga. Osvrnuo se 
načas oko sebe i uočio da je sve više onih koji ne mogu dalje 
pa sjedaju pored ceste. Teška je ova patnje koja jednostavno 
nadilazi njihovu snagu, ali zbog toga ne može biti uzaludna 
i besmislena, jednostavno mora postojati nešto više i praved¬ 
nije od ovog svijeta, siguran je sada u to. Uskoro nailaze na 
autobus koji je pun partizana jurnuo s ceste ravno u Dravu. 
Još izvlače preživjele, ali se čini da ih nema mnogo. Vozaču 
domobranu kojeg su prisilno angažirali, pao je mrak na oči 
kada je vidio tisuće mrtvih na onoj livadi uz Dravu. Odvezao 
je svjesno u smrt sebe i partizane koje je vozio. 

Sunce se već polako primiče zalasku, a kolona izmučenih 
hrvatskih vojnika, uz vrlo malo civila stiže u Maribor. Mile se 
putem uspio probiti na čelo kolone i sada je među prvima če¬ 
kao na razmještaj za logore koji su bili organizirani oko gra¬ 
da. Već na mostu počelo je razvrstavanje ratnih zarobljenika 
i upućivanje u logore koji su označeni s brojevima od jedan 
do osam. Partizani su određivali tko će u koji logor onako po 

vlastitoj prosudbi i uglavnom prema uniformi. Ako je netko 
bio u ustaškoj ili njemačkoj uniformi, slan je u logor broj 
jedan.(Iz tog logora nitko živ nije izašao). Svi zarobljenici i 
civili morali su podići ruke kako bi osiguranje moglo pre¬ 
gledati njihove nadlaktice. Tamo su navodno imali oznake 
(tetovaže) pripadnici elitnih SS-jedinica. 

Milu su pogledala dva partizanska podoficira mrkim po¬ 
gledom koji se zaustavio na njegovoj poderanoj odjeći koju 
mu je dao u zamjenu onaj partizan. Nakon što su utvrdili da 
nema nikakvih oznaka ispod nadlaktice, u trenu su donijeli 
odluku: 

- Logor broj osam - oštrim se glasom proderao podoficir. 

Odmah je priključen grupi koja je upućena u logor broj 
osam. U tom logoru postojale su kakve-takve šanse za pre¬ 
življavanje. Opet je zahvalio Božjoj providnosti što mu je 
onaj partizan skinuo plavu odoru i dao mu iskidane srpske 
hlače i jaknu. Vidjevši ga tako odjevena, odmah su ga ras¬ 
poredili u logor broj osam, kamo su obično raspoređivani 
civili, oni koji su uspjeli doći do Maribora. Da, oni koji su 
uspjeli doći, jer takvih nije bilo mnogo. Većina žena, djece 
i bolesnih nije dogurala ni do pola puta od Dravograda do 
Maribora. Žena koja je nosila u naručju dijete nije imala 
nikakve šanse preživjeti. Ako je pak bilo više članova iste 
obitelji, mijenjali su se u nošenju djeteta, što je bio jedini 
način da prežive kolonu smrti. Koliko god se trudio vratiti 
mislima malo unatrag, Mile se nije mogao sjetiti niti jedne 
majke ili oca koji su ostavili dijete. Nosili bi ga do iznemo¬ 
glosti, a kada više nisu mogli dalje, sjeli bi uz cestu i zajedno 
čekali smrt. 

Logor broj osam bio je prolazni logor, opasan bodljika¬ 
vom žicom i dobro osiguran da ni ptica iz njega ne bi živa 
izletjela. Na samom rubu logora nalazilo se nekoliko objeka¬ 
ta. Teško je bilo procijeniti koliko je u logoru moglo biti rat¬ 
nih zarobljenika i civila - možda desetak tisuća. Neprestano 
su jedne odvodili, a druge dovodili. 

Svibanjska noć u Mariboru prilično je prohladna. Spavalo 
se na zemlji i pod vedrim nebom. Mile je na vlažnu zemlju 
stavio maleni ruksak koji mu na sreću nisu oduzeli i legao na 
njega. Na sebi je imao poderanu jaknu što mu je dao onaj par¬ 
tizan u prisilnoj razmjeni za njegovu odoru. Ta poderana jakna 
sada mu je zlata vrijedila, štitila ga je u hladnoj noći od stude¬ 
ni. Kada bi barem imao nešto pojesti ili toplo popiti, ali to su 
bili pusti snovi. U logoru je bilo dosta onih koji nisu na sebi 
imali gotovo nikakve odjeće ili su imali samo košulju. Gledao 
ih je kako dršću od hladnoće. Uspio je te noći nešto i odspavati 
nakon što mu je san svladao umorno tijelo. U cik zore ustao je 
s vlažne i hladne zemlje i počeo tražiti vodu po logoru. Na sre¬ 
ću, naišao je na grupu zrakoplovaca koje je upoznao prije Dra- 
vograda. Odmah su ga prepoznali i pozvali da im se pridruži. 
Primijetio je da ih dosta nedostaje, a među njima nije bilo ni 
zapovjednika koji je bio iz njegove Cetinske krajine. Nisu svi 
na sebi više imali ni plave odore. Partizani zaduženi sa osigu¬ 
ranje kolone nisu puno marili za njihove potvrde o suradnji s 
Narodnooslobodilačkim pokretom. „Sigurno su s uniformom 
prošli kao i ja, a možda i gore“, zaključio je odmah. 

- Puno nas je, prijatelju, izginulo putem, ali evo, mi smo 
nekako preživjeli! Čuješ, sutra možda krenemo prema Za¬ 
grebu, nabavili smo neke dozvole na osnovi one potvrde o 
suradnji s partizanima. Ne bi bilo loše da i ti kreneš s nama. 
Potvrdit ćemo da si jedan od nas - izvijesti Milu jedan iz 
grupe zrakoplovaca. 

- Ako je tako, onda bi i ja krenuo prema Zagrebu, iona¬ 
ko nemam šta izgubiti. Ostat ću s vama pa šta Bog da - složi 
se Mile i sjedne među njih. 

Najbolje je bilo sjediti ili ležati jer se tako racionalno ču¬ 
vala snaga. Osjećao je kako ga stežu glad i žeđ. Počelo mu se 
i vrtjeti u glavi. Zadnji put je pojeo nešto tamo na Bleiburgu 
i to je bilo sve. Po logoru su bili razmješteni deseci bačava 
napunjenih do vrha njemačkim konzerviranim krumpirom 
ili grizom. Oni što su prošlu noć jeli tu hranu, koja je bila ili 

otrovana ili pokvarena, nisu živi dočekali jutro. Umirali su u 
gadnim mukama. 

- Ne jedite te krumpire! - upozoravali su suborci one 
koji su odlučili uzeti malo te hrane. 

Ali bilo je i onih tvrdoglavih koji su jeli usprkos upozo¬ 
renjima. 

Na kraju logora Mile je primijetio nekoliko baraka te 
odlučio poći onamo i raspitati se da možda nemaju vode. 
Kada je stigao, ugledao je na ulazu dvije žene odjevene kao 
bolničarke (nisu bile partizanke). Mogle su imati, procijenio 
je, između trideset i trideset pet godina. 

- Oprostite, da nemate možda malo vode? - upita ih. 

- Ti si sigurno po naglasku negdje iz Dalmacije? - rado¬ 
znalo će jedna od njih. 

— Iz sinjske krajine. 

- Ima jedan ovdje s nama iz Sinja, možda se poznajete, 
idem odmah po njega - nadopuni ga druga bolničarka i ne¬ 
stade u jednoj od baraka. 

Bolničarka mu potom donese u jednoj konzervi malo 
vode, a Mile je popije u jednom gutljaju. Prošla je kroz grlo 
kao u suhi klak. 

- Mi smo svi iz „Filipović lagera" iz Sarajeva. Zarobili 
su nas partizani prije Maribora i sada smo ovdje - započe 
razgovor bolničarka. 

U tom trenutku pojavi se na vratima barake poznat mu 
lik. Mile nije mogao vjerovati. Bio je to njegov brat Ante. 
Odmah potrče u susret jedan drugom, zagrle se, a suze po- 
tekoše same od sebe. Sjedoše potom ispred barake i počeše 
pričati kako su stigli do logora . 

- Ostani sa mnom ovdje, Mile, tu su svi visoki domo¬ 
branski časnici, liječnici i pravnici, svi smo školovani ljudi. 

- Neću, brate, odlučio sam sutra, ako sve bude kako pla¬ 
niramo, poći s jednom grupom hrvatskih zrakoplovaca pre¬ 
ma Zagrebu, pa što bude. Da mi je doći do Hrvatske pa da 
umrem i da me pokopaju u mojoj zemlji, ne bi mi bilo žao. 

- Mi smo ovdje odlučili pobjeći iz logora! 

- Ma kako ćete pobjeći, ni ptica odavde ne može odleti ti. 
A i da uspijete, kuda ćete dalje, sve je puno partizana. I ja sam 
se vratio s Bleiburškog polja, dalje se nije moglo. 

Još su dugo sjedili i raspravljali o mnogočemu. Dan je 
već bio na izmaku kada su se rastali pa je Mile je krenuo na 
drugi kraj logora gdje je bila smještena grupa zrakoplovaca. 

Brzo ih je pronašao na istom mjestu gdje ih je i ostavio. 
Odlučio je leći i čekati. Stavio je kao i obično ispod sebe 
omaleni ruksak da ga štiti od vlage. Prehladiti se ili, još gore, 
dobiti neku upalu ovdje je značilo sigurnu smrt. Noć se već 
odavno spustila nad logorom, a Mile je gledao u vedro nebo 
i zvijezde. Sklopio je na trenutak oči i uplovio u svijet snova 
zamišljajući da se nalazi na pašnjacima uz bistru rijeku Ce¬ 
tinu. Prisjećao se kao na filmu svih onih sretnih i bezbrižnih 
dana dječaštva i mladosti. 

- E da mi je sada leći ispod kamenog zida moje rodne 
kuće, nadisati se mirisa smilja i vriska pa umrijeti, ne bi mi 
bilo žao - prepustio se Mile na trenutak mislima i svijetu koji 
je izgledao puno ljepši od ovog stvarnog. 

Moglo je biti negdje oko ponoći kada je u logor stigao 
jedan vod partizana koji nisu bili na redovnom osiguranju. 
Možda je bilo i više sati, ali tko će znati kada su partizani po¬ 
kupili sve satove. Oni kojima ih nisu oduzeli, sami su ih baci¬ 
li ili ukopali u zemlju kako ih ne bi pronašli. Većina je to isto 
učinila i s prstenjem i nakitom koji su imali. Nitko se više 
nije želio kockati budući da su znali za praksu partizana da 
onog kome oduzmu sat ili nakit na kraju nagrade metkom. 

Partizani koji su upravo stigli u logor u jednom su tre¬ 
nutku izvadili pištolje i počeli pucati po ratnim zarobljeni¬ 
cima i civilima koji su uglavnom sjedili ili ležali po logoru. 
Žrtve su odabirali onako nasumce, bez posebnog redoslije¬ 
da, samo da se ubija. Nitko od zarobljenih vojnika i civila 
nije pružao nikakav otpor. Sjedili su na zemlji ili polegli 
po travi, a neki su čak i spavali. Oni koji su bili budni, će- 

kali su i strepili hoće li oni biti sljedeći. Mnogima od njih 
bilo je već svejedno, smrt je ionako donosila izbavljenje od 
svih muka i boli koje su morali trpjeti. Jedna grupica od 
pet partizana počela se približavati mjestu gdje je i Mile 
ležao. Ostao je i dalje mirno ležati pretvarajući se da spava. 
Odmah do njega partizani su hicima iz pištolja ubili dva 
domobrana, a jedan od njih priđe mu i udari ga snažno 
nogom u glavu. Udarac gaje strašno zabolio i učinilo mu se 
da će izgubiti svijest. 

- Diži se! Šta imaš kod sebe? - prodere se razbojnik gru¬ 
bim glasom punim mržnje i bijesa. 

- Nemam ništa, samo ovaj mali ruksačić koji je prazan. 
Već su nas pregledali desetak puta - odgovori Mile držeći se 
rukom za glavu gdje je dobio udarac. 

Partizan brzo pregleda ruksak, a pošto ništa nije prona¬ 
šao, grubo odgurne Milu koji padne na zemlju i nastavi dalje 
odrađivati svoj krvnički posao. Osim njemačke žlice koju je 
zatakao za pojas još u Dravogradu, ništa drugo nije imao, pa 
mu tako osim gola života nisu ništa mogli ni oduzeti. Kada 
su partizani otišli, tu noć san mu nije htio na oči, uspio je 
odspavati tek sat-dva pred zoru. Prije nego je zaspao, poslu¬ 
šao je molitvu što ju je čitao tihim glasom jedan domobran u 
njegovoj blizini iz nekog malenog molitvenika: 

...daleko od svijeta, moj pogled na Raspetog pada. 

U danima izobilja i sreće ne htjedoh gledati taj križ 
bola i muke, ali muka i bol zemna nam je kob. 

Uprem li u Njega pogled svoj, na pola pada teret moj, 
jer ne trpim više sam, trpimo dva: 
moj trnjem okrunjen Brat i ja... 

Probudila ga je bol u glavi od udarca koji mu je zadao 
onaj razbojnik i nasilnik. Sunce je već bilo izišlo i gotovo svi 
logoraši okretali su se prema istoku, poput suncokreta koji 
skupljaju tople sunčave zrake da ih barem malo ugriju poslije 
hladne noći. Mrtve što su ih prošlu noć onako podmuklo 
poubijali nitko nije pokupio ni odnio, njihova tijela ležala 

su beživotno po cijelom logoru. Mili se nije nikamo žuri¬ 
lo. Zahvalio je Bogu što je ponovno njegovom providnošću 
proživio još jednu mračnu noć. Sto će biti danas, nije previ¬ 
še razmišljao. Kada bi nekako uspio doći do Zagreba pa da 
umre u svojoj Hrvatskoj, manje bi mu bilo žao. Odlučio je 
ustati i poći ponovno do brata. Našao ga je na istom mjestu 
kao i proteklog dana. 

Odmah su sjeli na zemlju i počeli razgovor: 

- Sinoć su ih pobili više od tisuću! 

- Vidio sam sve - dopuni ga Mile ne govoreći kako je i 
on umalo izbjegao smrt da ga dodatno ne žalosti, pa nastavi: 

- Poslijepodne, kao što sam ti jučer i rekao, idem za Za¬ 
greb s grupom zrakoplovaca pa što Bog da. Tako sam odlučio 
— izvijesti ga Mile o svojim planovima. 

Još su tako dugo raspravljali, a potom se odlučio opet 
vratiti među zrakoplovce da vidi hoće li tokom dana krenuti 
za Zagreb. U logor nije dolazila nikakva hrana ni voda. Logo¬ 
raši su uglavnom i dalje ležali ili sjedili. Iscrpljeni napornim 
maršem te glađu i žeđu, mnogi od njih više nisu ni mogli 
stajati na nogama. 

Bilo je već kasno poslijepodne kada je stigla dobra vijest 
da grupa zrakoplovaca kojima se pridružio i Mile kreće pre¬ 
ma Zagrebu. Odmah je potrčao do baraka na kraju logora 
kako bi pronašao brata i pozdravio se s njim prije polaska. 
Dok je hodao stalno se okretao kako bi držao na oku svoju 
grupu bojeći se da ne krenu bez njega. Brzo je došao pred 
baraku i odmah upitao neke logoraše ispred ulaza poznaju 
li njegova brata. Nažalost, nisu mu mogli pomoći, a nikog 
drugog nije bilo da ga upita. Pogledao je na brzinu oko sebe 
ne bi li uočio nekoga poznatog, ali nije bilo sreće. Kada se 
okrenuo, vidio je da je grupa zrakoplovaca već stigla do izlaza 
iz logora. Počela ga je hvatati panika. Vidjevši da ne može 
pronaći brata, snažno je potrčao prema izlazu logora kako bi 
im se pridružio. I jedva je uspio. Priključio se začelju kolone, 
koja samo što nije izišla iz logora. Zapovjednik je potvrdio 

strogom osiguranju na izlazu da je Mile jedan od njih te su 
ga bez problema pustili. 

Kolona od šezdesetak logoraša, među kojima i Mile, pod 
partizanskom oružanom pratnjom krenula je prema Zagre¬ 
bu. Partizani u osiguranju kolone bili su brojni i gotovo svi 
su bili naoružani automatskim oružjem, tako da nikom nije 
padalo na pamet da se odluči na bijeg. Sunce se već počelo 
skrivati iza visokih planina kad su iz Slovenije ušli u Hrvat¬ 
sku. Pješačilo se do Zagreba uz manja odmaranja cijelu noć. 
Kada je Mile u zoru ugedao obrise glavnoga hrvatskog grada 
već obasjanog prvim zrakama sunca, bilo mu je odmah lakše 
pri duši. Sada ako ga i ubiju, ostavit će barem kosti na hr¬ 
vatskoj grudi. Žao mu je jedino što se nije uspio pozdraviti s 
bratom. (Nisu se više sreli, a prepostavlja se daje pokojni brat 
ubijen negdje na križnom putu). 

Čim su stigli u Zagreb, odmah su upućeni i smješteni u 
veliki logor u Prečkom, koji je bio opasan i ograđen bodlji¬ 
kavom žicom i s dosta stražarskih mjesta. Za razliku od onog 
logora u Mariboru, ovo je bila „Amerika" - zaključio je na 
prvi pogled. Unutar logora bilo je poredano desetak drve¬ 
nih baraka u koje su partizani smjestili ranjenike, uglavnom 
domobrane, nakon što su ih po padu Zagreba izbacili iz bol¬ 
nica, a tamo smjestili svoje. Mile je čim je stigao primijetio 
da uz logor prolazi cesta i da se tamo skupljaju građani koji 
preko žice gladnim i ispaćenim logorašima dobacuju hranu. 
Kako je bio dosta spretan, uspio je priskrbiti sebi nešto hra¬ 
ne. I ovdje je vrijedilo pravilo kao i inače u životu: tko pri¬ 
je djevojci, njegova je. Nije bilo bogzna što, ali nakon dugo 
vremena osjetiti miris kruha te mesa iz neke konzerve bio je 
pravi blagdan. Kako partizani nisu civilima dopuštali da se 
približavaju logoru, mnogi su od njih načinili praćke pomo¬ 
ću kojih bi im dobacivali hranu. 

Nakon nekoliko dana uspio je sresti jednog suborca iz 
Banje Luke koji je bio bolničar u 369. legonarskoj diviziji. 
Tih dana osvanuo je i proglas da se traže bolničari koji bi 

skrbili o ranjenicima smještenim u barakama. Mile je dobro 
poznavao prvu pomoć, kao i većina pripadnika njegove ratne 
divizije, što je naučio za vrijeme obuke u Austriji, a kasnije 
u praksi nadopunio za vrijeme dugogodišnjeg ratnog staža. 
Odlučio se sa svojim suborcem bolničarom javiti dobrovolj¬ 
no za taj posao u logoru, pa što bude, ionako se nije imalo 
što izgubiti. Prišli su nevoljko partizanki koja je tražila do- 
brovoljce-bolničare i prijavili se. 

Odmah ih je pozvala da pođu za njom kako bi im dala 
zadaće i upoznala ih s radnim obvezama. Partizanka je mogla 
imati nekih dvadeset pet godina. Nije bila neka ljepotica, za¬ 
ključio je, ali se korektno ponašala. Na glavi je nosila titovku 
s velikom sjajnom crvenom zvijezdom. Za opasačem, koji 
je vjerojatno stegnula do zadnje slobodne rupice, isticala se 
nova futrola s pištoljem. 

Nakon što im je upisala podatke, upitala ih je oštrim 
glasom. 

- Odakle si ti? 

- Iz okolice Sinja - odgovori joj Mile. 

-Ja sam iz Banje Luke - doda suborac. 

- Kako ti iz Sinja, a nisi u partizanima? - odmjeri parti¬ 
zanka oštrim ispitivačkim pogledom Milu. 

Mile samo slegnu ramenima i ne odgovori joj, računajući 
onako u sebi: mogao je, ali nije htio, kakva je to vlast koja 
se odriče Boga i opet hrli u prokletu Jugoslaviju. I kada je, 
istina, mora sebi priznati, i strana na kojoj se borio počinila 
mnogo zla, ali ovi, ovi nisu ni utvrdili vlast, a već su svoju 
državu počeli stvarati ubojstvima i likvidacijama bez suđenja. 
Zlo su sjeme posijali, požeti će i zle plodove, siguran je u to. 

- Ti si, Mile, zadužen za baraku broj deset i brini se za ra¬ 
njenike najbolje što znaš - naloži mu partizanka, a potom se 
uputi obilaziti druge barake po logoru, kojih je bilo desetak. 

Mile se odmah prihvatio posla. U baraci je bilo smje¬ 
šteno 240 ranjenika, većinom teških, koji su završetak rata 
dočekali u zagrebačkim bolnicama. Partizani su u te bolnice 

smjestili svoje ranjenike, a njih doslovce izbacili u ove barake. 
Osim Mile, nije bilo nikog da im pomogne, ni doktora ni 
sestara, lijekova ili čistih zavoja. Hranu također nisu dobivali. 
Mile se trudio donijeti im barem dovoljno vode. U baraci se 
širio nesnosni smrad. Nije bilo zahoda pa su teški ranjenici 
nuždu vršili ispod sebe. Kada bi neki od njih izdahnuo, Mile 
bi ga samo izvukao vani, a potom bi ga „drugovi" koji su obi¬ 
lazili barake utovarili na zaprežna kola i odvezli izvan logora 
negdje pokopati. 

Ranjenici su neprestano dozivali tražeći hranu. 

- Ma što ću vam dati, prijatelji, kada sam i ja gladan - 
žalio im se samo da ih malo umiri. 

Ipak je odlučio potražiti partizanku i isprositi nešto hra¬ 
ne za ranjenike. Kada ju je pronašao i iznio svoju molbu, 
partizanka naredi da se dostavi u baraku broj deset kazan od 
četrdeset litara griza. 

- Slušaj me, Mile, ako si pametan, najedi se i muči, osta¬ 
lo daj kome hoćeš. Ti ranjenici u baraci su otpisani. Zapamti 
dobro - otpisani... 

Mile nije poslušao savjet partizanke. Najveći mu je pro¬ 
blem sada bio kako podijeliti tu hranu budući da nije imao 
nikakvog posuđa. Odlučio je obići logor i potražiti odbačene 
i prazne konzerve koje bi mu dobro poslužile umjesto posuđa. 

I uspio ih je pronaći dvadesetak. Odmah je u njih počeo 
trpati nekakvu kašu od griza i dijeliti ranjenicima u baraci. U 
normalnim okolnostima nitko to ne bi pojeo, ali u ovakvom 
logoru prazan želudac nije imao izbora. Sporo je išlo takvo 
usluživanje, a i što je to četrdeset litara takve kaše na 240. 
ljudi. Pri dijeljenju hrane još se jednom potvrdila ona toliko 
puta u praksi potvrđena krilatica da je čovjek čovjeku vuk. 
Lakši ranjenici otimali su hranu onim teškim ranjenicima 
koji se nisu mogli ni pomaknuti. Mile je nekako uspio podi¬ 
jeliti hranu i dok je izlazio iz barake, u mislima su mu stal¬ 
no odjekivale one riječi partizanke: „Ovi su ovdje otpisani". 
Zbog loših higijenskih uvjeta i neuhranjenosti svakoga dana 

umiralo je sve više teških ranjenika. Mile se trudio pomoći 
koliko je mogao. 

Već je bilo kasno u noći kad je s još jednim logora¬ 
šem iznosio iz barake dva mrtva tijela domobrana. Umrli 
su prije nekoliko sati i trebalo ih je iznijeti da ne smetaju 
drugim ranjenicima. Teško su bili ranjeni i nisu imali nika¬ 
kvih izgleda da prežive u ovakvim uvjetima bez lijekova i li¬ 
ječničke skrbi. Položili su ih na nosila i odnijeli do obližnje 
barake gdje su se skupljali leševi. Već sljedećeg jutra par¬ 
tizani su ih po ustaljenom običaju odvozili kamionima ili 
kolima do nekog mjesta gdje su ih ukapali. Naravno, takve 
prljave poslove odradili su logoraši. Nakon što je odložio 
mrtva tijela, zaputio se prema baraci broj deset. U jednom 
trenutku iz jedne od susjednih baraka začuo je nekakav raz¬ 
govor. Zastao je i pogledao oprezno kroz zatvoren prozor 
barake. Unutra je pri slabom svjetlu primijetio tri osobe. 
Noć je bila prilično tamna i nisu ga mogli uočiti. Unutra 
su dvojica partizana ispitivala mladića u civilnoj odjeći koji 
je mogao imati nekih dvadeset pet godina. Mile ga je sada i 
prepoznao. Mladić je bio iz Livna, ali je već dugo s rodite¬ 
ljima živio u Zagrebu. Završetak rata dočekao je u ustaškoj 
uniformi, a po padu Zagreba krio se neko vrijeme u kući 
svojih roditelja. Ali ne zadugo, netko ga je izdao pa je zavr¬ 
šio u ovom logoru. Iako je prozor bio zatvoren, Mile je sa¬ 
slušanje jasno mogao čuti. Mladić, kojem se sada ni imena 
ne može sjetiti, držao se dostojanstveno i vrlo hrabro. 

- Što me pitate i gubite vrijeme bez veze. Bio sam usta¬ 
ša, to dobro znate, a i ja se toga ne stidim. Znam i ja i vi da 
mi je brzo umrijeti. Ako ste ljudi, nemojte me mučiti, nego 
obavite to brzo. Nevine nisam ubijao, a u borbama vas nisam 
štedio kao ni vi nas. 

- Vi, druže, morate odgovarati za svoje zločine, ali traži¬ 
mo da odgovoriš na još neka pitanja koja nas zanimaju. 

— Ja zločine nikakve nisam počinio, borio sam se za Hr¬ 
vatsku i za nju sada umirem - hrabro će mladić, a potom im 

mirno prepriča događaj kako su njegovi iz bojne negdje oko 
Bjelovara, dok su ih partizani napadali, prespojili na visoki 
napon žičanu ogradu na kojoj je potom stradalo mnogo par¬ 
tizana. 

Mile više nije mogao riskirati pa se odlučio vratiti do ba¬ 
rake gdje je bio smješten. Cijelo vrijeme razmišljao je o hra¬ 
brom i kršnom mladiću iz Livna. Bio je siguran da živ neće 
dočekati zoru. I nije ju dočekao. Partizani su mu još te noći 
odsjekli glavu i odnijeli je na kućna vrata njegove majke. Ali 
ni to im nije bilo dosta. Negdje iza podne doveli su i majku u 
logor. Kao ni njezin sin, ni majka nije pokazivala strah prema 
partizanima. Uz pomoć nekih logoraša uspjela se popeti na 
jednu od osmatračnica. Otuda je povikala snažnim glasom 
da ju je cijeli logor mogao čuti. 

- Braćo Hrvati - prolomi se logorom, a logoraši lagano 
podigoše glave. 

- Braćo hrvatski vojnici, podignite ponosno svoje gla¬ 
ve. Sinoć su mi ovi razbojnici na kućna vrata donijeli glavu 
moga sina kojeg su krvnici ubili u ovom logoru. 

- Ne bojte se, braćo, neće ova banda još dugo. Stići će ih 
Božja pravda. 

- Ne bojte se, stići će i ovoj patnji kraj. 

Dalje nije nastavila. Dvojica partizana iz osiguranja bru¬ 
talno su je odvukla i više je nitko u logoru nije vidio. 

Sljedećeg dana, rano u zoru Mile je dobio zapovijed da s 
jednim seljakom koji je živio u blizini logora, natovari u za¬ 
prežna kola sve umrle tijekom proteklog dana i noći. Zaprežna 
kola i konji bili su vlasništvo tog seljaka, kojeg Mile nije ni 
upitao za ime. Bio je to čovjek četrdesetih godina, niske građe. 
Odmah se vidjelo daje mrzovoljan zbog činjenice da su ga pri¬ 
silili na ovaj prljavi posao. Krenuli su u obilazak baraka unutar 
logora i u zaprežna kola slagali mrtva tijela. Uskoro su kola 
bila puna pa su mogli krenuti prema mjestu Stenjevcu gdje 
su partizani u velike rupe iskopane u zemlji ukopavali mrtva 
tijela. Sjeo je na kola do seljaka koji je potom oštro potjerao 

konje. Zadužili su Mili i pušku ,,talijanku“ 10 s dva metka. Čim 
je pogledao metke, odmah je znao da su lažni (školski). Pušku 
su mu zadužili samo forme radi. Dok su se kretali makadam¬ 
skom cestom, od trešnje kola kroz drvene poprečne stranice 
počele su provirivati ruke i noge mrtvih logoraša. 

Partizani na ovakve zadaće nisu upućivali svoje ljude 
kako bi ih zaštitili od bijesa civila (mještana) koji su pljuvali 
po njima i dobacivali razne pogrdne riječi. 

- Ubojice ! Ubojice partizanske! - dovikivala je grupa 
žena koje su stajale uz cestu. 

Znao je Mile dobro da bi sada bilo suludo objašnjavati 
da je i on samo logoraš i da prolazi svoj križni put. Odlučio 
je samo sagnuti glavu i trpjeti. 

- Ma kud mene za ovo odrediše - potuži se seljak uz 
pokoju psovku. 

- Ja sam samo logoraš koji će kada ovo završimo opet u 
logor, a ti ćeš kući - prigovori mu Mile. 

- Neće me više na ovo prisilit da se ja sramotrim pred 
ljudima prevozeći umorenu hrvatsku mladost, da im materi¬ 
na partizanska - ljutito promrmlja seljak ispod glasa da ga je 
i Mile jedva čuo. 

- Znaš li ti koliko majki, očeva, žena i djece čeka ovu 
mladost što je mi prevozimo u kolima? - nastavi seljak tuž¬ 
nim glasom. 

- E, moj prijatelju, nisi ti još ništa ni vidio! - pomalo će 
ljutito Mile, a potom mu reče: 

- Ma šta gledaš stalno u tu pušku, oba metka koja su mi 
dali partizani su neispravna. 

Istrpivši tako razne uvrede, pljuvanja i psovke građana 
uz cestu, napokon su stigli do Stenjevca, mjesta u blizini Za¬ 
greba gdje su ukopavali mrtve iz logora. Partizani su preuzeli 
mrtva tijela iz kola i pobacali ih u već iskopane rupe u zemlji, 
u koje su već i prije pokapali umrle i ubijene slažući ih ured¬ 


io Popularna puška talijanske proizvodnje Carcano M-1891 proizvodila se 
od 1891. do 1945., a naziv je dobila po svome konstruktoru S. Carcanu. 

no jednog do drugog. Mile je malo razgledao okolo kako 
bi se bolje orijentirao i uočio je odmah u blizini župnikovu 
kuću, a ispred veliki šljivik s već dozrelim šljivama. Nije mo¬ 
gao odoljeti zrelim i sočnim šljivama te je na brzinu ubrao 
nekoliko plodova da utoli glad. 

- Sto si navalio na njih kao da nisi jeo mjesec dana - po¬ 
viče župnik s vrata kuće. 

Mile mu nije ništa odgovorio. Vjerojatno misli da je par¬ 
tizan gledajući ga s puškom u ruci, zaključio je, ali nije imao 
vremena ni namjeru objašnjavati župniku tko je i što je. 

Nakon što su predali sve mrtvace, uputili su se natrag 
istim putem kojim su i došli. Razmišljao je u povratku i o 
bijegu, ali je na kraju zaključio da bi to bio suludi pothvat. 
Ako bi i došao do kuće, sigurno bi ga uhitili, a vjerojatno i 
ubili članovi kakve seoske partijske ćelije. 

Po povratku u logor Mile se i dalje svakodnevno nastojao 
brinuti za ranjenike u baraci broj deset za koju je bio zadužen. 
Donosio bi vodu ili podijelio ranjenicima ono malo hrane što 
je pristizalo. Situacija je svakim danom bila sve teža. Zbog 
nedostatka lijekova i nedovoljne brige sve je više ranjenika 
umiralo. Nesnosni smrad užegle mokraće i ljudskog izmeta 
širio se i zaudarao iz barake. Noć se već bila spustila nad logor. 
Donio je odluku da će ubuduće spavati na ulaznim vratima 
jer bi se unutra od nesnosna smrada čovjek mogao i onesvi¬ 
jestiti. Da ne bi spavao na hladnom betonu, odlučio je nešto 
staviti ispod sebe. U jednoj od susjednih baraka primijetio je 
otvor na stropu iz kojeg je ispadala suha piljevina što je služila 
za toplinsku izolaciju. Odlučio je nakupiti piljevine, staviti 
ispod sebe i tako načiniti topli ležaj. Malo se podigao na prste 
počevši iz stropa grabiti i izvlačiti piljevinu. U trenutku dok 
je izvlačio piljevinu, napipa i neki komad odjeće te ga lagano 
povuče prema sebi kako mu piljevina ne bi upadala u oči. 

— Nemoj me vući! Nemoj me vući! — poviče neki glas iz 
stropa barake, a Mile brzo povuče ruku prema sebi ostavši 
iznenađen i pomalo uplašen. 

- Što tu radiš? - upita Mile zbunjeno. 

Ugledao je invalida u domobranskoj uniformi, bez ruku 
i nogu, kako leži na piljevini u stropu i potkrovlju barake. 

- Ovdje su me skrili moji poznanici, a sutra će doći otac 
po mene i odvesti me kući. Našao je neke dobre veze kod 
partizana - započe razgovor invalid, a potom nastavi. 

- Znaš li, kolega, kamo su otišli invalidi iz logora? 

- Otišli su svi danas kući - odgovori mu Mile. 

- Ma kakvoj kući, sve je to završilo u Savi. Mene su ovdje 
srećom sakrili, inače bi i ja otplivao niz rijeku. 

- Mogu li ti što pomoći? - upita ga Mile. 

- Ništa, kolega, imam vode i kruha do sutra. 

- Reci mi odakle si? 

— Iz sinjske krajine. 

- Čuvaj se ovih dana onih što dolaze u logore i zovu da se 
svi prijave koji žele kući. Doći će takvi i iz tvoga mjesta. Ne¬ 
moj se ni slučajno prijaviti jer oni koji se prijave neće vidjeti 
kuće. Molim te pozovi me sutra kada dođe moj otac s nekim 
partizanskim komandantima. 

- Oću, prijatelju, budi bez brige! - potvrdi mu Mile i 
udalji se prema baraci pomalo zbunjen ovim događajem. 

Svanuo je novi lipanjski dan. Jutarnje sunce obasjalo je 
Milu koji je još tvrdo spavao na ulaznim vratima barake. 
Probudilo ga je dozivanje ranjenika. Brzo je ustao i ušao u 
baraku da vidi što može pomoći. Činilo se da će dan biti 
lijep i sunčan, samo tko je od logoraša obraćao pozornost na 
to. Tijekom dana počeli su u logor pristizati razni emisari i 
pozivati da se prijave svi logoraši koji žele kući. Pozivali su 
uglavnom po kotarevima. 

- Kotar Sinj - vikao je jedan partizan i popisivao one koji 
su se prijavljivali. 

Mile je pogledao sa sigurne udaljenosti prema ,,drugu“ 
koji je sastavljao popis smrti za kotar Sinj. Odmah ga je pre¬ 
poznao, budući da je bio iz susjedna sela Obrovca, odmah 
do njegova. 

- Govno od čovika - reče Mile ispod glasa i udalji se 
odmah na drugu stranu logora kako ga ne bi tko prepoznao. 

- Ej, Mile, kuda si pošao? 

- A di ćeš ti, Gugiću? - upita Mile mladića u domobran¬ 
skoj odori koji je bio iz njegove sinjske krajine. 

- Evo san se prijavio za odlazak kući. 

- Ja im ništa ne virujem i odmaknuo sam se daleko da 
me ne bi tko prepoznao. 

- Sada je gotovo, ja sam se već upisao, a i naš je čovik, 
neće me valjda prevariti - odgovori zamišljeno Gugić. 

- Evo ti ovaj komad papira ako dođeš živ kući, daj moji¬ 
ma, molim te, da znaju di sam! - i pruži mu papir na kojem 
je napisao na brzinu nekoliko rečenica. 

Na kraju se dva znanca pozdrave i krenuše svatko na svoju 
stranu logora. Negdje iza podne stiglo je nekoliko partizanskih 
oficira s jednim civilom do barake broj deset. Mile je odmah 
potrčao u susjednu baraku i pozvao skrivenog invalida. 

- Kolega, evo ti oca, budi spreman. 

- Spreman sam, ne brini, i hvala ti lijepa. 

Otac je uz Milinu pomoć brzo našao sina, uzeo ga na 
ruke i potom kao malo dijete ponio kući (domobranski in¬ 
valid u borbi je izgubio obje ruke u podlaktici i obje noge). 

Vrijeme u logoru sporo je prolazilo i svaki dan trajao je kao 
vječnost, barem se tako činilo Mili, kao i većini logoraša. Izra¬ 
čunao je da je već prošlo skoro mjesec i po od kada je u ovom 
logoru. Nažalost, većina ranjenika smještenih u barakama nije 
izdržala i rijetki su uspjeli preživjeti. Idućih dana stigla je oba¬ 
vijest da dovode obitelji ustaša s područja Zagreba i da logor 
mora biti ispražnjen. Partizani su iz stanova i kuća u Zagrebu 
istjerali obitelji ustaških časnika i vojnika i u njih smjestili svoje 
zaslužne članove, a ove su odlučili smjestiti u logor. 

Mile je dobio novi raspored za logor ,,Čemernica“ na 
Kordunu. Istoga dana, zajedno s drugim logorašima, krenuo 
je pješice pod nadzorom brojne oružane pratnje u novo mje¬ 
sto patnje i stradanja. 

Dok su prolazili kroz jedno hrvatsko selo, žene su iznijele 
posude s vodom znajući u kakvoj su nevolji i tko su patnici 
u koloni. Partizanski komadant zadužen za osiguranje nije 
dopuštao da logoraši piju vodu ili uzimaju od civila hranu. 
Jedan partizan iz osiguranja smilovao se i dopustio da se ratni 
zarobljenici napiju barem malo vode. Vidjevši što se događa, 
dotrčao je komadant bijesan kao ris i nogom je isprevrtao sve 
posude koje su stajale uz cestu. 

- Sto to radiš, druže, dopuštaš da ova marva pije vodu. 

- Druže komandante, mislio sam neka malo popiju, žed¬ 
ni su - odgovori partizan nastojeći se nekako opravdati. 

- Nemoj, druže, da i ti sa njima završiš u koloni. Razu- 
meššš... - prodere se na njega oštrim glasom komandant. 

- Razumem, druže komandante - odvrati podređeni. 

Logor u Cemernici nalazio se izvan mjesta i bio je dobro 

osiguran i ograđen žicom kao i do sada viđeni logori u koji¬ 
ma je Mile boravio. Za logoraše, kojih je moglo biti oko tisu¬ 
ću petsto, unutar logora nije bilo nikakvog smještaja. Spavalo 
se na goloj zemlji i pod vedrim nebom. 

- Ovo ne sluti na dobro - pomisli Mile dok je obilazio 
po logoru ne bi li našao nekog poznatog. 

Odmah mu se pogled zaustavio na nekoliko stabala mla¬ 
dih šljiva s kojih su logoraši oglodali koru i pojeli je, kao i 
zeleno lišće. Sve su to bili loši znakovi. Komandant logora 
neki je Srbin bez jedne ruke. Vjerojatno je bio ranjen tijekom 
rata. Logor su pak uz partizane čuvali i naoružani civili. 

Iako je bio već kraj srpnja i kalendarski je ljeto bilo u pu¬ 
noj snazi, noći su u logoru bile prohladne, a po danu si bio na 
suncu cijeli dan, u logoru nigdje nije bilo hlada da se čovjek 
barem malo zakloni. Hranu nisu dobivali, a nešto zamućene 
vode jedva bi doteklo za polovicu logoraša. Trebalo se pravo¬ 
vremeno pripremiti ako bi tko želio ugrabiti dovoljno vode 
za sebe. Mile je uspio upoznati jednog logoraša iz svoga kraja. 
S njim je ostao u društvu dijeleći dobro i zlo, a najviše zlo jer 
dobra tu nikakvog nije bilo. Porobija, kojeg je zvao Jokić, bio 

je iz njegova sela, ali se oženio negdje pri moru, gdje je i živio, 
pa ga Mile otprije nije poznavao. Za vrijeme stare Jugoslavije 
bio je žandar, a kasnije je prešao u Hrvatske žandare, gdje je i 
ostao do kraja rata kada je zarobljen. Bio je to čovjek u zrelim 
četrdesetim godinama koji je svojim savjetima i iskustvom u 
mnogočemu pomagao Mili. U logor je stigao petnaest dana 
prije Mile. Dok su tako jedno poslijepodne njih dvojica sje¬ 
dila u krugu i nešto raspravljala, odjednom mitraljeski rafal 
prolomi tišinu. Odmah nastadoše vriska i jauci. 

Civili koji su osiguravali logor u jednom trenutku su iz 
čista mira otvorili vatru iz mitraljeza po logorašima. Odmah 
su na mjestu ubili devet logoraša, a nekolicinu ranili. Ko¬ 
mandant logora istrčao je iz barake u kojoj je bila smještena 
uprava, a kad je ugledao mrtve i ranjene, pocrvenio je od 
bijesa kao paprika. Smrknuta lica samo je pogledao prema 
onima koji su zapucali iz mitraljeza. 

- Da im materina razbojnička - proderao se iz sveg glasa 
i potrčao prema njima. Kada im je prišao, počeo ih je udarati 
nogama i onom jednom rukom, te ih tjerati iz logora. 

- Marš, razbojnici, iz logora i više mi ne dolazite pred 
oči! - bjesnio je i dalje. 

Iako su se ovi pravdali da im je mitraljez slučajno opalio, 
komandant logora ostao je ustrajan u svojoj odluci i nije više 
želio vidjeti civile na osiguranju. 

Mile i njegov novi kompanjon na sreću su prošli neozlije¬ 
đeni iako su mitraljeska zrna zviždala i pored njihovih glava. 

Sljedećih dana partizanima koji su ostali na osiguranju 
logora umjesto civila stigli su u pomoć mladi partizani, za¬ 
pravo bivši domobrani koji su završetak rata dočekali na 
obuci ili u vojnoj školi. Bili su to sve još golobradi mladići, 
dovedeni kao ispomoć redovnom partizanskom osiguranju 
(umjesto civila) kako bi ih malo rasteretili u zadaćama osi¬ 
guranja. U jednom kraju logora iskopana je rupa u zemlji 
duboka oko metar i po. E tu bi logoraši vršili nuždu kao u 
javnom zahodu, samo što ovaj nije bio ničim ograđen. Ali 

što će logorašu zahod kada ne dobiva nikakvu hranu niti što 
jede. Mnogi su umrli od gladi. Jedan je mladić već danima 
ležao u blizini ove rupe. Vjerojatno je išao u zahod, ali je zbog 
iznemoglosti pao nakon desetak koraka i tu ostao ležati. Mile 
bi više puta na dan otišao provjeriti daje li još znakove živo¬ 
ta. Mladić je bio sama kost i koža i kralježnica mu se mogla 
vidjeti kroz trbuh. Još je disao, ali neće tako dugo, procijenio 
je Mile. Da ga je samo bilo najesti, sigurno bi preživio, a 
dvadeset jedna mu je tek. 

Svanuo je tmuran srpanjski dan. Kiša je počela padati 
odmah u jutarnjim satima. U logoru nije bilo nikakvog za¬ 
klona gdje bi se logoraši mogli skloniti od kiše. Mogli bi pro¬ 
naći zaklon ispod krošnji stabla šljiva da s njih već odavno 
nije obrano i pojedeno lišće. Stajalo se, sjedilo i hodalo na 
otvorenom, a kiša je neumorno natapala njihovu poderanu, 
iznošenu i oskudnu odjeću ispirući umorna i napaćena tijela. 

- Sta ti se čini, Mile, barem ćemo se besplatno okupati i 
oprati ovo malo odjeće - našali se Jokić. 

- Dobro bi bilo odmah štogod improvizirati pa skupiti 
malo kišnice da imamo za piće — predloži Mile. 

- Ne bi bilo loše ako ovako bude padala cijeli dan. Samo, 
u što ćeš je skupiti, moj Mile, u đavla kad nemamo ništa - 
potuži mu se kolega. 

- Ovaj moj ruksak ne propušta vodu, mogao bi dobro 
poslužiti. 

I Mile razastre pažljivo ruksak po zemlji napravivši udu- 
bljenje u sredini kako bi se skupljala kišnica. Brzo bi se u ova- 
ku improviziranu posudu skupila voda, a potom bi se jedan 
od njih sagnuo i ležeći se napio. Mile je nakon dugo vremena 
uživao u izobilju vode. Osjećao je taj miris vode, te spaso¬ 
nosne tekućine koja mu lako klizi niz suho grlo. Potezao je 
lagano gutljaj po gutljaj da može uživati u toj čistoj nebeskoj 
vodi. Kada čovjek ima svega u izobilju, ništa ne cijeni, a sada 
nakon žeđi, koja je stotinu puta gora od gladi, cijeni, poštuje 
svaku kapljicu što mu je kliznula niz grlo. 

- Dobro je da ti nisu oduzeli ovaj ruksak. 

- Oduzeli bi ga oni, moj Jokiću, nego sam ga ja iskidao 
pa nisu imali koristi od njega, a sada mi dobro posluži kada 
idem leći na mokru zemlju, stavim ga ispod sebe. 

- Pametno si se tome dosjetio - pohvali ga Jokić. 

- Sad je, Mile, tebe red, skupila su se sigurno dva deca. 

- Dosta mi je, a i za čim ću je piti, ima petnaest dana 
nisam ništa okusio. 

Voda je za logoraše vrjednija od suhog zlata. Teško se do 
nje dolazilo. Zato je valjalo iskoristiti ovaj kišni dan. Većina 
je logoraša kišnicu skupljala u kape. Što je kapa bila masnija 
i prljavija, to je bolje skupljala i držala vodu. Kiša je i dalje 
neumorno lijevala kao iz kabla. Iako su svi bili mokri kao 
poljski miševi, barem danas nisu bili žedni. Ali u srpnju i 
kolovozu nema mnogo kišnih dana pa bi uprava logora sva¬ 
kodnevno odredila po jednu grupu logoraša (dragovoljaca) 
koji bi pod oružanom pratnjom odlazili do izvora u blizini te 
bi u raznim posudama donosili vodu. Tu su vodu ostavljah 
na jednom mjestu u logoru pa tko je vještiji, neka pije. 

Gotovo i nije bilo dana da se Mile ne bi prisjetio ručaka 
u svom rodnom domu. Miris kisela kupusa sa suhim mesom 
i slaninom mogao je gotovo i sad osjetiti. Ali kakva korist od 
svega toga, zaključio bi na kraju. 

Kišni dani nisu bih česti pa se na ljetnoj vrućini s vodom 
opet oskudijevalo. 

- Idem se i ja danas prijaviti za donošenje vode u logor - 
predloži Mile svom kolegi. 

- Ajde, moj Mile, pa se sjeti i mene da imam čime zaliti 
ovu tešku i žestoku hranu - našalio se na trenutak Jokić. 

Nešto prijepodne s grupom logoraša zaduženom za do¬ 
nošenje vode uputio se i Mile. U osiguranju je bilo nekoli¬ 
ko partizana, naoružanih strojnicama. Izvor se nalazio nekih 
dvjestotinjak metara dalje od logora. Bio je to maleni izvor 
koji je izvirao u podnožju nekog brežuljka, a tu su po vodu 
dolazili i obližnji stanovnici, što je bilo opasno za logoraše. 

Ako partizanska pratnja nije bila savjesna, znali bi logoraši 
proći s gadnim batinama, a s mnogih bi mještani poskidali 
odjeću te bi ih potom ostavili gole. Na izvoru su naišli na tri 
žene stare oko četrdesetak godina koje su točile vodu u neke 
drvene posude. Vidjevši logoraše, žene kao da postadoše op¬ 
sjednute, pa počeše trgati odjeću s njih, a jedna se htjela do¬ 
kopati Miline košulje. Mile se otimao pa, iako je bio slab od 
neishranjenosti, još je u njemu bilo „špirita" i nije dao svoju 
košulju. Uvidjevši da sukob izmiče kontroli, umiješali su se 
partizani iz osiguranja i nisu dopustili krađu odjeće. 

Žena je bila uporna i htjela je pošto-poto košulju, ali 
Mile nije popuštao. 

-Je uporna kao da su svi đavli ušli u nju. Ali ne dam ko¬ 
šulju za inat - zainatio se Mile dok se borio sa svoju odjeću. 

Stražar se umiješao u prepirku i predložio razmjenu. Na 
kraju je napravljen kompromis. Žena je Mili dala konzervu 
graha i dvije glavice luka, a Mile njoj košulju. Nije bila naj¬ 
bolja trgovina, ali što je mogao - računao je da je bolje išta 
nego ništa. Ostala je na njemu ipak još neka poderana jakna. 
Po povratku u logor osigurao je vodu za svog kompanjona 
Jokića i odmah mu pokazao konzervu graha i luk. Ovaj pri¬ 
zor izmamio je osmijeh na Jokićevu okruglom licu. Već je 
prošlo trideset dana od kada nije okusio nikakve hrane. Mile 
je odmah počeo pripremati ručak. Ali Jokić je bio iskusan i 
mudar čovjek zrelih srednjih godina i nije dao pojesti grah 
odjednom. 

- E, prijatelju, nećemo ga pojesti odmah. 

— Nego kako — zbunjeno će Mile. 

- Ako misliš ostat na životu, slušaj mene. Bog zna dokle 
će ovo potrajat. 

Izvadio je potom iz limenke nekoliko zrna graha pa po¬ 
dijeli Mili, a isto toliko uzeo je za sebe. Uz glavicu luka, bio 
je to objed toga dana, a takvih je dana u logoru „Cemernica" 
bilo točno dvadeset i četiri, ako se ne računa onaj dan kada 
su pušteni. 

- Ovo mi je prvi obrok hrane nakon trideset pet dana u 
logoru - procijedi kroz zube Jokić, dok je gutao zrna graha 
i luk. 

- Dobro se držiš, Jokiću, ja sam došao dva tjedna iza tebe 
pa mi se čini da sam gotov. Sada vidim da četrdesetogodišnjak 
može bolje izdržati glad i žeđ od dvadesetpetogodišnjaka. 

- Nema pravila tu, moj Mile, vidiš kako oko nas svaki 
dan umiru od gladi i bolesti. 

-Jesi li ti Jokiću ono 1907. godište? 

-Jesam, jesam 1907., vrsnik sam s Italom, Jolom, Luja- 
nom, Vilom - nabroji na brzinu po nadimcima svoje vršnja¬ 
ke iz sela koje je i Mile dobro poznavao. 

- Ako Bog da, Jokiću, možda nas spasi ovaj luk i grah. 

- Možda, možda ... promrmlja Jokić dok je gutao zadnja 
zrna graha određena za taj dan. 

Svakoj patnji jednom mora doći kraj pa je tako došao i dan 
o kojem su sanjali svi logoraši. Toga 10. kolovoza 1945. godine 
komandant logora sakupio je sve logoraše i otpočeo govor. 

- Drugovi! Danas se otpuštaju svi logoraši-ratni zaroblje¬ 
nici, osim oficira NDH, te možete krenuti svojim kućama. 
Skrećem vam pozornost da ne ulazite u srpska sela jer su 
mnoga u ratu bila zapaljena, a ljudi pobijeni pa da se ne bi 
neko i vama osvetio. Držite se zajedno i ne skrećite s ceste, a 
nastojte putovati po danu. Neka vam je srećno! Smrt fašiz¬ 
mu, sloboda narodu! - završio je govor komandant logora. 

Mile i Jokić uzeli su potrebne potvrde u logoru na osnovi 
kojih su mogli putovati vlakom, a potom su se odmah uputili 
prema Glini. Pridružio im se i Andrija, njihov Cetinjanin iz 
sela Obrovca, kojeg su upoznali zadnjih dana. Kad su napu¬ 
stili logor, već je prošlo podne. Ljetno sunce dobro je peklo 
umorne i ispaćene logoraše. Dan je, istina, bio vruć, ali dale¬ 
ko od uobičajenih ljetnih vrućina i žega. 

- Hvala ti, Bože, da sam sve ovo izdržao i daj da se vra¬ 
tim nakon svega sretno kući — pomolio se Mile nakon što je 
izišao iz logora. 

Nije mogao vjerovati daje napokon slobodan. Razmišlja¬ 
nje i prebrojavanje ostavili su za druga bolja vremena, a družina 
se iz logora odmah uputila cestom prema mjestu Glini. Zbog 
iznemoglosti, gladi i ljetne vrućine, sporo se putovalo. Držali 
su se strogo uputa i savjeta te nisu navraćali u srpska sela. 

Zaustavili bi se kod poneke hrvatske kuće, upitali bi 
malo hrane i vode, ali nije bilo baš sreće. Puno je već logoraša 
prije njih svratilo s istim pitanjem, a s hranom u ratnim go¬ 
dinama rijetko je tko obilovao. 

- Naberite jabuka ili krušaka u voćnjaku, drugo vam ne¬ 
mamo što dati - pravdali su se i ispričavali ljudi gledajući 
pred sobom ispaćene logoraše. 

- I nemojte zalaziti u srpska sela! - dobronamjerno bi na 
kraju savjetovali. 

Planirali su dalje nastaviti prema Sisku, a potom će pre¬ 
ma Banovoj Jaruzi gdje je bila željeznička stanica. Tu su se 
namjeravali ukrcati na vlak. 

Dok su tako pješačili, primijetiše na cesti jednog parti¬ 
zana kako im ide u susret. Na odori su mu se sjajile oficirske 
oznake, a o desnom ramenu objesio je strojnicu. 

- Ovaj mi gadno izgleda - potuži se Andrija vidljivo uplašen. 

- Di ga je đava baš na nas namirio! - namršti se Jokić i 
pogleda zabrinuto Milu i Andriju. 

- Heeej, drugovi, hajde pođite sa mnom do staje pa mi 
pomognite zaklati tele - pozove ih partizan dubokim zapovi- 
jedajućim glasom. 

Bio je to krupan pedesetogodišnjak. Na duguljastom i 
mrkom licu isticali su se prosijedi brkovi. Na glavi je nosio 
malo nakrivljenu titovku na kojoj se jasno isticala velika cr¬ 
vena zvijezda petokraka. Odmah su zaključili da imaju posla 
s partizanskim oficirom i daje po govoru vjerojatno Srbin. 

- Poooomoći ćemo ti! - odgovoriše sva trojica tiho, goto¬ 
vo jednoglasno, a ništa im drugo nije ni preostajalo. 

Odmah se uputiše za njim do obližnjih kuća koje su bile 
udaljene od ceste jedva dvadesetak metara. 

- Ovo ne sluti na dobro? - šapnu Mile na uho Jokiću i 
oba pogledaše prema strojnici ruske proizvodnje što se laga¬ 
no njihala o partizanovu ramenu. 

Brzo su ušli u dvorište u kojem je bila smještena drvena 
prizemnica, uz koju je naslonjena omanja štala. Mile i njego¬ 
va družina su se angažirali i mesarski radovi su brzo završeni, 
a partizan je izgledao zadovoljan. 

- Eto, drugovi, završili smo pa vi sada možete dalje svo¬ 
jim putem! — reče im mrko ne ponudivši ih ni hladnom vo¬ 
dom. 

Baš u tom trenutku iz kuće je izišla mlađa žena, pretpo¬ 
stavljali su nevjesta. 

- Dođite, dođite ovamo, ljudi, ja ću vam dati jesti kada 
on ništa ne nudi! 

- Pomogli su ti i namučili se, kako možeš da im ništa ne 
ponudiš! - otresitim glasom ukori mlada žena partizana. 

Mile i družina odmah su posjedali oko stola koji se na¬ 
lazio unutar dvorišta, ispod stabla jabuke. Stablo je pružalo 
dobru hladovinu od ljetne vrućine. Nisu dugo čekali i žena 
je brzo ispred njih donijela veliki lonac napunjen do vrha 
krumpirima koje je zalila svinjskom masti. Bio je to za ispa¬ 
ćenu družinu kraljevski objed. 

- Da mu pas mater, i ništa vam stari gad ne bi dao pojesti 
- počela je žena razgovor ljutito pa opet nastavi. 

-To je stari koljač, čudi me kako vas nije poubijao! Ne 
bojte se ništa dok sam ja tu. 

Odmah su sva trojica počela grabiti krumpire iz lonca i 
trpati ih u usta. Bilo im je to prvo obilno jelo nakon nekoliko 
mjeseci. Mile se sjetio i iz pojasa izvadio kašiku koja mu je 
jedina ostala kao uspomena na njegovu jedinicu. Imao je sreće 
da mu i nju nisu oduzeli. Nije bio previše sentimentalan, ali 
nekako mu je bila draga ta kašika, navikao se na nju i dobro 
mu je ležala u ruci (uspio ju je sačuvati do danas). I sada mu je 
bila od koristi. Brže je donosila hranu u gladna usta od drvenih 
kašika koje su koristili Jokić i Andrija. Gladna družina brzo 

je ispraznila lonac, a potom su se pogledali ne vjerujući da su 
napokon siti. Kada su završili s jelom, napili su se hladne vode 
i odlučili krenuti dalje. Zahvalili su se na odlasku gostoljubivoj 
ženi koja ih je tako obilno nahranila. I dalje su odlučili nastavi¬ 
ti cestom, cijeneći daje tako najsigurnije. Sunce se već prilično 
spustilo i nije više bilo tako vruće. Nisu puno odmakli kada su 
uz cestu naišli na jedan voćnjak pun jabuka. Zrelih plodova je 
bilo u izobilju. U blizini nema naselja pa su se odlučili još malo 
pogostiti. Odmah su počeli jesti sočne jabuke. 

- Ne jedite puno jabuka, ne može to želudac podnijeti! 
Doći će vam slabo - upozoravao ih je Jokić. 

Mile je odmah poslušao znajući da ga je uvijek dobro 
savjetovao. Pokupio je nekoliko jabuka pa ih potom spremio 
u džepove. Znao je da će dobro doći kasnije. Andrija pak nije 
slušao savjete starijeg kolege te je nastavio jesti jabuke jednu 
za drugom. Nakon što su odmakli nekoliko kilometara dalje, 
počeli su problemi. Andrija je počeo sve više zaostajati i hva¬ 
tati se za trbuh. U jednom trenutku sjeo je pored ceste i nije 
više mogao hodati. 

„Dobro da sam ga poslušao i nisam pojeo ono jabuka, 
inače bi se i ja ovako valjao po travi od bolova", pomislio je 
Mile kada je vidio Andriju kako se muči i previja od bolova u 
trbuhu. Pokušali su ga provaljati po travi i masirati po trbuhu 
da mu barem malo pomognu. 

- Da mu nisam govorio da ne jede toliko jabuka, ne bi 
mi bila briga, a najgore je ako zakasnimo na vlak! - ljutio se 
i dalje Jokić. 

- Povuklo me nakon dva miseca logora - pravdao se Andrija. 

Zabrinutost je bila opravdana jer su svi željeli što prije do 

kuće, a opasnost na putu stalno je bila prisutna. Protekla su i 
dva sata nakon kojih je tek Andrija bio ponovno u stanju ho¬ 
dati. Bol je gotovo popustila i trojka je nastavila žurno pješa¬ 
čki kako ne bi zakasnila na vlak. Kada su stigli na željezničku 
stanicu u Banovu Jarugu, već se počela spuštati noć. Bilo je 
dosta logoraša koji su stigli do stanice. Brzo su se informirali 

i saznali da vlak kreće tek u jutarnjim satima za Slavonski 
Brod. Odlučili su poslušati savjete dobronamjernih mještana 
Hrvata koji su im savjetovali da ne čekaju noć na stanici jer 
bi ih lako mogao „progutati mrak“. Tako su odlučili poći do 
obližnjeg kukuruzišta i tu prespavati. U ovakvom skrovištu 
bili su na sigurnom pa su do jutra uspjeli nešto i odspava¬ 
ti. Ujutro su ustali još prije izlaska sunca i uputili se prema 
stanici gdje se oko vlaka naguravalo mnoštvo ljudi. Vagoni 
su brzo bili popunjeni, a za logoraše tamo nije bilo mjesta. 
Jedina slobodna mjesta bila su na krovovima vagona. Brzo su 
se uspeli na krov jednog od vagona i tamo polijegali. Ljetno 
sunce je već odavno izišlo kada se vlak spremao za polazak 
prema Slavonskom Brodu. 

- Nije tako ni loše ovdje - reče Mile svojoj družini. 

— E, moj Mile, vidit ćeš koliko ih od ovih na krovu neće 
doći do Slavonskog Broda - zamišljeno će Jokić. 

- Kako to? - upita Andrija radoznalo. 

- Zaspati će i popadati s vlaka u vožnji kao zrele kruške, 
sve je ovo mrtvo umorno! 

Vlak je uskoro krenuo u susret slavonskoj ravnici, a put¬ 
nici na krovovima vagona opijeni ljetnim suncem brzo su 
tonuli u san. Ubrzo su se Mili i Andriji počele sklapati oči i 
samo što nisu zaspali. 

- Nema spavanja, nema spavanja ako mislite doći kući 
živi! - potezao ih je i budio Jokić ne dopuštajući da ih uhvati 
san. 

Jokićeva predviđanja uskoro su se počela ostvarivati. 
Vlak je slavonskom ravnicom jurio punom brzinom, a svako 
malo s krova vagona uz krik i viku ispao bi neki od logoraša. 
Usprkos činjenici da su vidjeli kako prolaze oni koji zaspu, 
svladani umorom, glađu i patnjom mnogi su logoraši i dalje 
spavali. 

U san su neprestano zapadali Mile i Andrija. 

- Nema spavanja! - vikao je i bio uporan Jokić, nepre¬ 
stance ih povlačeći za odjeću. 

Baš u tom trenutku jedan je logoraš iz susjednog vagona 
skliznuo i pao. U punoj brzini vlaka nije mu bilo spasa. Za¬ 
hvaljujući ponajprije upornosti njihova kolege Jokića, druži¬ 
na je napokon u poslijepodnevnima satima stigla u Slavon¬ 
ski Brod. Iz Slavonskog Broda vlak dalje nije vozio. Nakon 
dužeg čekanja uspjeli su se tog dana prebaciti pomoću splavi 
preko Save. Noć ih je uhvatila u Bosanskom Brodu i tu su 
prespavali u nekom sjeniku. Idući dan su se nekako uspjeli 
prebaciti do Doboja, a dalje prema Maglaju nastavili su pje¬ 
šice. Sto vlakom, što pješice uspjeli su preko Sarajeva doći do 
Mostara. Kad je vlak stigao u Mostar, bilo je blizu podneva. 
Na željezničkoj stanici dočekalo ih je mnoštvo žena koje su 
se uglavnom raspitivale za svoje bližnje. 

Nažalost, Mile i njegova družina nije im mogla dati ni¬ 
kakve informacije. 

- Nemojte sjedati u zadnji vagon, njega uvijek otkače 
u putu i puste u provaliju! - savjetovale su dobronamjerno 
žene. 

Vlak je ubrzo bio spreman za polazak prema Pločama. 
Mile je malo popravio odjeću što je imao na sebi, onu istu 
odjeću koju mu je dao onaj partizan kada mu je oduzeo nje¬ 
govu odoru negdje prije Maribora. Izgleda da ta odjeća: po¬ 
derane partizanske hlače, košulja i kapa titovka bez zvijezde 
nije izazvala previše sumnje kod partizana na osiguranju ko¬ 
lodvora te se uspio ukrcati na vlak izbjegavši zlokobni zadnji 
vagon. Njegova družina (Jokić i Andrija), kao i drugi logoraši 
koji su putovali prema Pločama nisu bili te sreće, te su pri¬ 
silno ukrcani u zadnji vagon. U vagonima nije bilo nikakvog 
luksuza. Zapravo su to teretni vagoni u koje su se nagurali 
putnici. 

- Preskočite, preskočite u ovaj vagon! - dovikivao im je 
Mile. 

Kako su vagoni bili otvoreni, dva drugara uspjela su 
iskoristiti nepažnju stražara i iz zadnjeg vagona preskočiti u 
predzadnji vagon u kojem je bio i Mile. Partizansko osigu- 

ranje odmah je otvorilo vagon pokušavajući uporno u masi 
putnika otkriti dvojicu prebjega. Hercegovačke žene koje su 
bile u vagonu shvatile su ozbiljnost situacije budući da je 
većina od njih izgubila nekog iz obitelji u ratu. Dvije žene 
koje su imale duge suknje raširile su noge i pokrile suknjama 
Jokića i Andriju. Stražari nisu uspjeli primijetiti bjegunce 
skrivene na neobičnom mjestu i brzo su odustali od daljnje 
potrage. Vlak je ubrzo krenuo prema Pločama. Mile i njego¬ 
va družina neprestano su iščekivali hoće li partizani otkačiti 
zadnji vagon. Na sreću sviju, to se nije dogodilo i sretno su 
stigli u Ploče. 

Bilo je već blizu podneva kada se vlak zaustavio na že¬ 
ljezničkoj stanici. Na izlasku iz vagona zahvalili su dobrim 
ženama što su ih spasile krijući ih od partizana. 

- Kakav je kod tebe, Jokiću, bio zrak ispod suknje? Ja 
samo što se nisam onesvijestio - dobaci sa smiješkom Andrija. 

- Ti se sada rugaš, a žene su nas spasile - ukori ga Jokić, 
a potom se opet slatko nasmijaše ovoj šali. 

Ovdje se družina morala rastati. Jokić je krenuo prema 
Metkoviću gdje je imao obitelj, a Mile i Andrija odlučili su se 
ukrcati na brod prema Splitu. Na osnovi potvrde koju su im 
dali na izlasku iz logora uzeli su dvije besplatne karte do Spli¬ 
ta. Redovne linije nije bilo, ali pet praznih drvenih brodova 
za prijevoz ugljena trebalo je uskoro krenuti prema Splitu. 
Nisu gubili vrijeme nego su se kao i mnoštvo drugih put¬ 
nika odmah ukrcali na brodove koji su uskoro isplovili. Dr¬ 
veni brodovi nisu imali motore, nego su ih vukla dva manja 
motorna broda. Plovidba je započela ugodno, ali ne zadugo. 
Negdje oko Omiša jaka bura zaprijetila je brodovima i njiho¬ 
vim putnicima. Dva broda koja su imala jedra uspjela su spas 
od vjetra i pobješnjelog mora pronaći u omiškoj luci. Jedan 
brod, nošen jakim vjetrom prema obalama Brača, udario je 
tamo o kamene hridine, nakon čega je potonuo. 

- Nećemo valjda sada poginuti u moru, a izdržali smo 
cijeli rat i logor - počeo se jadati Andrija. 

- Ne boj se! Dat će Bog i bit će dobro, vidit ćeš - hrabrio 
ga je Mile iako je i sam bio prilično uplašen. 

U jednom trenutku od snažnog udara bure i mora, koje 
je bilo sivo i zlokobno, popustio je konop koji je vukao 
drveni brod, te ih je vjetar snažno nosio prema Braču. Put¬ 
nici na brodu očajavali su u panici. Osim Mile, svi su od 
ljuljanja počeli povraćati. Povraćao bi vjerojatno i on, ali 
nije imao što. 

- Oče naš koji jesi na nebesima ... molile su pobožne 
žene, a brod se opasno približavao kamenim hridinama Bra¬ 
ča. 

Mali motorni brod koji ih je vukao pokušavao im je po¬ 
moći, ali zbog snažnog vjetra i nemirnog mora, nikako nisu 
uspjeli dohvatiti konop. 

- Bacajte, bacajteee konop ili ćete svi izginuti - dovikiva¬ 
li su mornari s broda. 

Mile je sam bacao konop budući da su svi drugi putnici 
muku mučili s povraćanjem. U jednom trenutku snažno je 
zamahnuo i bacio konop i napokon je jedan od mnogobroj¬ 
nih pokušaja uspio, a mornari su dohvatili konop i povukli 
brod prema Splitu. 

- Hvala ti, Majko Nebeska - pomolio se Mile vidjevši 
daje uspio. 

Kada su stigli u splitsku luku, svi su mu putnici čestitali 
na požrtvovnosti i hrabrosti. Hvalospjevi su brzo prošli, a 
„narodna milicija" ih je odmah uočila (po odjeći) i odvela u 
zatvor na Katalinića brigu. 

Ali kako često u životu biva, nije svako zlo za zlo. U za¬ 
tvoru su se istuširali prvi put nakon nekoliko mjeseci, ako 
se ne računa ono vrijeme kad ih je prala kiša. Dobili su i ka¬ 
kvu-takvu večeru, a odmah ujutro su pušteni te su se uputili 
prema Sinju. 

Bilo je oko deset sati kada su stigli u Sinj, na 15. kolovoza 
1945. godine - točno na blagdan Velike Gospe koja se još u 
Sinju časti i slavi kao Čudotvorna Gospa Sinjska. 

Dan je bio sunčan i vruć, pravi ljetni. Prošlo je, eto, toč¬ 
no devedeset dana od Bleiburga. U tih devedeset dana vidio 
je zla dosta i za sto života. To zlo sjeme mržnje koje je posija¬ 
no u oranicu hrvatskog bića i povijesti nicat će još stoljećima 
i kao tmurni oblaci nadvijati se nad dolazeće generacije. Bez 
ikakvog suda umorena je hrvatska mladost, ona ista mladost 
što je donedavno sanjala o oranicama i njivama, svadbama, 
djevojkama i djeci. Možda je među njima bilo onih koji su 
okrvavili ruke, ali kakva je to država i vlast koja ubija bez 
ikakva suda. 

- Hvala ti, Gospe Sinjska, što si me sačuvala od pogibelji 
i što sam evo stigao živ kući - molio se u sebi. 

Mnoštvo je naroda i hodočasnika bilo u Sinju, ali ni pri¬ 
bližno kao prije rata. Mnogo je civila i vojnika izginulo u 
ratu i na ovom križnom putu. Mnogi su bili po logorima, a i 
komunistička vlast nastojala je spriječiti narod da hodočasti 
Majci Božjoj u Sinj. 

Mile je izgledao kao živi kostur, imao je samo četrdeset 
pet kilograma, a istrošena i prljava odjeća stvarala je još gori 
dojam, pa su ga rodbina i poznanici jedva prepoznali. Nije 
mu bilo do velikog razgovora, te se odmah odlučio sam upu¬ 
titi kući. Krenuo je preko Sinjskog polja pješice, po ljetnoj 
vrućini. Kada je prešao bistru Cetinu, odlučio je sjesti i malo 
se odmoriti. Osjećao je u nosnicama taj čisti miris vode. Sje¬ 
ćanja iz djetinjstva i mladosti kao bistra rijeka tekla su misli¬ 
ma. Odjednom je ustao i osvrnuo se oko sebe. Nije mogao 
vjerovati da se nakon svih događaja nalazi uz bistru Cetinu. 

Slike Bleiburga, „križnog puta“ i ratnog užasa neprestano 
su mu se vraćale u misli. Znao je da su one dio njega i da će ga 
pratiti cijelog života. Odlučio je nastaviti dalje prema svojoj 
rodnoj kući. Stigavši do bistrog izvora Krenice, koji se nalazi 
u blizine mjesne crkve, odlučio se napiti hladne vode. Gledao 
je kako bistra voda teče u izobilju, a on se toliko napatio žeđi 
na „križnom putu“ i u logoru. Pogledao se u bistrom vode¬ 
nom zrcalu i nije se mogao prepoznati. Pitao se je li to doista 

on. Zato ga nije previše ni iznenadilo što ga većina njegovih 
sumještana koji su uz izvor na prekrasnoj zelenoj travi igrali 
balote nije prepoznala. Na livadi uz izvor rasle su vrbe koje 
su pružale dobar hlad u vrućim ljetnim danima. U hladovinu 
su se nagurali uglavnom stariji ljudi bježeći od ljetne vrućine. 
Sjedili su, pričali, te gledali nezainteresirano skupinu mladića 
koji su na livadi uz izvor igrali balote. 

Odlučio je krenuti prema svojoj rodnoj kući. Dok je pro¬ 
lazio pored kamene mjesne crkve, zastao je na trenutak. Pre¬ 
križio se i još se jednom pomolio zahvaljujući Svim svetima 
kojima je crkva posvećena što je izbjegao ratnu pogibelj i živ 
se vratio kući. 

Povratak kući nije značio i završetak svih problema. Znao 
je da mu je brat ubijen negdje na „križnom putu“ i da treba 
pomoći u podizanju njegovo šestero djece. Morao je naknad¬ 
no i na odsluženje vojnog roka koji je trajao dvije godine, 
budući da mu u služenje vojnog roka nisu uračunali vrijeme 
provedeno u njemačkoj vojsci, kao svima ostalima. Odradio 
je i nekoliko mjeseci prisilnog rada na cesti Sinj - Vaganj - 
Livno, i to o svojoj hrani. Pozivi narodne Milicije i Udbe 
bili su česti, ovisno o tome kada ga je koji seoski partijski 
funkcionar prijavljivao. 

Godine kušnje i naporna života su prolazile, a o Bleiburgu 
i „križnom putu“ nije se puno pričalo. Povjerio bi se samo bli¬ 
skim rođacima i prijateljima. Slike užasa i umorenih na „križ¬ 
nom putu“ često su mu dolazile u san i misli. Uvijek je duboko 
u sebi vjerovao i nadao se da će doći i „drugo vrijeme* 1 . 

Kad su došle devedesete, iako već u starijim godinama 
(sedamdeset i neka), nije se ustručavao ponovno uzeti pušku 
u ruke. 

Iako vrijeme neumorno prolazi, bleiburška tragedija 
ostaje i dalje bolna stranica hrvatske povijesti. Sve je manje 
živućih svjedoka Bleiburga i „križnog puta**, kao i onih koji 
su ovaj zločin planirali, naložili i provodili. Odlaze polako na 
onu drugu stranu rijeke, da polože račune vječnome Sucu. 

Gospodaru svijeta i vremena, dopusti da ta nepregled¬ 
na kolona umorenih na bleiburškom „križnom putu“ cijelu 
vječnost maršira pred očima onih koji su naložili i provodili 
ovaj strašni zločin. Daj da ih cijelu vječnost optužuju žene i 
majke koje su uzalud čekale svoje muževe i sinove. Učini da 
vječno gledaju stotine uplakanih dječjih očiju koje nikada 
nisu vidjele svoje očeve. Neka ih neprestano dozivlju tisuće 
glasova iz nepoznatih jama i grobova čije kosti nikad nisu 
našle mir u rodnoj hrvatskoj grudi. Daj da oni koji su izručili 
krvniku vojsku koja je položila oružje dugo, dugo strepe od 
tvoga glasa vječne osude... 

I ti, poštovani čitatelju, pomoli se za duše Bleiburga i 
križnih putova i zapali barem jednu svijeću U čast i slavu 
poginuloj, umorenoj i nestaloj hrvatskoj vojsci 1945. 

Tebe su, Gospodine, lažno sudili i osudili. 

Umornu vojsku koja je položila oružje, 
nisu niti pokušali suditi. 

Hoćeš li im, Gospodine, oprostiti Bleiburg 
iako su znali što čine. 

Tebe su, Gospodine, položili u novi Josipov grob. 

Njihove kosti leže razasute po tuđim 
tamnim šumama i jamama. 

Kamo da cvijeće položimo i svijeću upalimo. 

Hoćeš li im, Gospodine, oprostiti Bleiburg 
iako su znali što čine. 

Tebi je, Gospodine, Šimun pomogao nositi križ. 

Na njihovom križnom putu od Bleiburga 
stajali su samo njihovi krvnici. 

Hoćeš li im, Gospodine, oprostiti Bleiburg 
iako su znali što čine. 

Uzalud su majke čekale svoje sinove, 

Uzalud su djevojke čekale svoje ljubavi, 

Uzalud su dječja usta dozivala svoje očeve. 

Uzalud su hrvatska polja čekala svoje ratare. 

Znam daje u tebe, Gospodine, veliko milosrđe i praštanje. 
Zato te ozbiljno i pitam: 


Možeš li im ikada oprostiti Bleiburg iako su znali što čine. 

